枕被缛如意胡床火笼香炉步摇钗梳枇囊镜袜
◇枕
《毛诗》曰：角枕粲兮。
《礼记》曰：父母舅姑之枕几不传。
又曰：凡内外，鸡初鸣，咸盥漱，敛枕簟。
《越绝书》曰：越王问范子曰：寡人已闻阴阳之事，穀之贵贱，可得而闻乎，曰：阳者主贵，阴者主贱，故当寒而温者，穀为之暴贵，当温而寒者，穀为之暴贱，王曰：善，书之帛，置之枕中，以为国宝。
《史记》曰：黥布反，上乃见薛公，薛公对曰：布不足怪也，使布出上计，山东非汉之有，出中计，未可知，出下计，陛下安枕而卧矣，《神仙传》曰：泰山父者，时汉武帝东巡，见父锄於道，头上白光高数尺，呼问之，对曰：有道士教臣作神枕，枕有三十二窍，二十四窍应二十四气，八窍应八风，臣行之转少，齿生。
【赋】后汉张纮朅材枕赋曰：有卓尔之殊朅，超诡异之邈绝，且其材色也，如芸之黄，其为香也，如兰之芳，其文彩也，如霜地而金茎，紫叶而红荣，有若蒲陶之蔓延，或如兔丝之烦萦，有若嘉禾之垂颖。又似灵芝之吐英，其似木者，有类桂枝之阑干，或象灌木之丛生，其似鸟者，若惊鹤之径逝，或类鸿鶤之上征，有若孤雌之无咮，或效鸳鸯之交颈，纷云兴而气蒸，般星罗而流精，何众文之冏朗，灼儵爚而发明，曲有所方，事有所成，每则异姿，动各殊名，众夥［○此有脱文。］不可殚形，制为方枕，四角正端，会緻密固，绝际无间，形妍体法，既丽且闲，高卑得適，辟坚每安，不屑珠碧之饰助，不烦锥锋之镌镂，无丹漆之彤朱，罔筦象之佐副，较程形而灵露真，［句有衍文。］众妙该而悉备，珪璋特达，玙璠富也，美梓逡巡，不敢与并，相思庶几，晞风於末列，神龙之姿，众鳞相绝，昔诗人称角枕之粲，季世加以锦绣之饰，皆比集异物，费日劳力，伤财害民，有损於德，岂如兹朅，既剖既斫，斯须速成，一材而已，莫与混并，纤微无加，而美晔春荣。
【铭】蔡邕警枕铭曰：应龙蟠蛰，潜德保灵，制器象物，示有其形，哲人降鉴，居安闻倾。
晋苏彦楠榴枕铭曰：珍木之奇，文树理鲜，〈木廉〉槾方正，密滑贞坚，朝景西翳，夕舒映天，书倦接引，酣乐流连，继以高咏，研精上玄，颐神靖魄，须以宁眠，寝贵无想，气和体平，御心以道，闲邪以诚，色空无着，故能忘情。
【箴】张纮朅材枕箴曰：彧彧其文，馥馥其芬，出自幽阻，升于毡茵，允朅允丽，惟淑惟珍，安安文枕，贰彼弁冠，冠御于昼，枕式于昏，代作充用，荣己宁身，兴寝有节，適性和神。
【启】梁元帝谢东宫赉宝枕启曰：泰山之药，既使延龄，长生之枕，能令益寿，黄金可化，岂直刘向之书，阳燧含火，方得葛洪之说，况复重安玳瑁，独胜瑰材，芳松非匹，柟榴未拟。
◇被
《楚辞》曰：翡翠珠被烂齐光。
《史记》曰：汲黯云，公孙弘位在三公，俸禄甚厚，为布被，此诈也，上问弘，弘谢曰：有之，夫九卿与臣善者，无过黯，然今日廷诘弘，诚忠，夫以三公为布被，饰诈以钓名，且臣闻管仲相齐，有三归，侈拟於君，桓公以霸，晏婴相景公，食不重肉，妾不衣丝，齐国亦治，今臣位为御史大夫，而为布被，自九卿下至小吏无差，诚如黯言，且无汲黯忠，陛下安闻此言，天子以为谦让，愈厚善之。
《东观汉记》曰：上尝召见诸郡计吏，问其风土，及前后守令能否，蜀郡计掾樊显进曰：渔阳太守张堪，昔在蜀，其仁以惠下，威能讨奸，前公孙述破时，珍宝山积，卷握之物，足富十世，而堪去职之日，乘折辕车，布被囊而已，上闻叹息。
又曰：王良为大司徒，在位恭俭，妻子不之官舍，布被瓦器，时司徒史鲍恢，以事到东海，过候其家，而良妻布裙曳柴，从田中归，恢告曰：我司徒吏，故来受书，欲见夫人，妻曰：妾是也，恢乃下拜，叹息而还。
谢承《后汉书》曰：朱宠为太尉，家贫，卧布被，朝廷赐锦被，不敢当。
《列女传》曰：江夏孟宗，少游学，与同学共处，母为作十二幅被，其邻妇怪问之。母曰：小儿无异操，惧朋类之不顾，故大其被，以招贫生之卧，庶闻君子之言耳。
《东观汉记》曰：祭遵奉公赏赐与士卒，家无私财，身衣布衣，卧布被，夫人裳不加采。
《郭子》曰：殷浩作杨州，尹［世说新语政事篇，《太平御览》七百零七尹上有刘字，此脱。］行，日小暮，便命左右取被，仆人问其故，答曰：刺史严，不敢夜行。
【启】梁刘孝威谢赉锦被启曰：色艳蒲桃，采逾联璧，鄂君惭绣，楚侍羞珠。虽复帝赐鹤绫，客赠鸳绮，高悬丽藻，远谢鲜明，汉老悦其怪文，魏马惊其香气。
◇缛
《释名》曰：缛，人所坐亵辱也。
张璠《汉记》曰：荀爽为三公，食不过一肉，脱粟饭，坐皮缛。
《魏武帝本纪》曰：上俭率，茵缛取质，无有缘饰。
《吴志》曰：张昭非鲁肃，颇毁訾之，孙权不以介意，赐肃母帷帐毡缛。
《世说》曰：晋孝武年十三四，时冬天，昼日不着複衣，夜则累茵缛，谢公云，体宜令有常，陛下昼过冷，夜过热，恐非摄养之术，帝曰：夜宜静，谢公出，叹之。
【启】梁元帝谢敕赐缛启曰：昔汉后锡貂，魏君送缛，未有玄兔来王，黄龙作贡，便觉肃蜰非遥，挹娄无远。
◇如意
胡综《别传》曰：时有掘地得铜匣，长二尺七寸，开之，得白玉如意，所执处，皆刻螭蝉等形，时人莫知其由，吴大帝以综多识，乃问之，综答云，昔秦始皇东游，以金陵有王者气，乃凿诸山岗，处处埋宝物，以当王者之气，此抑是乎。
《语林》曰：石崇与王恺争豪，穷极绮丽，以饰车服，晋武帝恺甥也，每助恺，以珊瑚高二尺许，枝柯扶疏，世间罕比，恺以示崇，崇视讫，以铁如意击之，应手瓦碎。
《石崇本事》曰：崇有珊瑚如意，长三尺二寸。
【启】梁简文帝谢敕赉水犀如意启曰：白玉照采，方斯非贵，珊瑚挺质，匹此未珍，谨仰承威神，陈谢讲座，方使欢喜罗汉，怀弃钵之嗟，王式名儒，析骊驹之辩，熊饰宝刀，子桓恧其大赉，旄牛轻拂，张敞惭其旧仪。
◇胡床
《曹瞒传》曰：操与马超战，将过河，前队適渡，超等掩至，操恚，犹坐胡床不起，张郃等见事急，引操入舡，得渡。
《魏略》曰：裴潜为兖州刺史时，尝作一胡床，及其去也，留以挂柱。
《晋中兴书》曰：王猛少贫贱，鬻畚为事，常至洛阳货畚，有一人於市贵买其畚，云家近在此，可随我去取直，猛随去，忽至深山中，语猛且住树下，当先通府君，须臾猛进，见一公据胡床，头鬓悉白，侍从十许人，有一人引猛云，大司马公可进，猛因拜老公，公曰：王公何缘拜，即十陪酬畚直，遣人送猛出，既出顾视，乃嵩高山也。
《郭子》曰：谢万尝诣王恬，既至，坐少时，王便入内，谢殊有喜色，谓必厚供，待良久，沐头散发而出，亦复不坐，乃据胡床，在中庭晒头，神气慨然，了无相酬对意。
《语林》曰：谢镇西着紫罗襦，据胡床，在大市佛图门楼上弹琵琶，作大道曲。
《世说》曰：庾大尉在武昌，时秋夜，气景甚佳，诸佐吏殷浩王胡之之徒，共登城南楼理咏，音调甚遒，俄而庾公率左右步来，诸贤欲起避之，公曰：小住，老子於此处，亦复不浅，因便据胡床，与诸贤士谈谑竟坐。
【诗】梁庾肩吾赋得咏胡床诗曰：传名乃外域，入用信中京，足欹形已正，文斜体自平，临堂对远客，命旅誓初征，何如淄馆下，淹留奉盛明。
◇火笼
《东宫旧事》曰：太子纳妃，有漆画手巾薰笼二七，大被薰笼三，衣薰笼三。
【诗】齐谢朓咏竹火笼诗曰：庭雪乱如花，井冰粲成玉，因炎入貂袖，怀温奉芳蓐，体密用宜通，文斜性非曲，暂承君王指，请谢阳春旭。
梁范静妻沈咏五彩竹火笼诗曰：可怜润霜质，纤剖复毫分，织作回风莒，制为萦绮文，含芳出珠被，耀绿接缃裙，徒嗟今丽饰，岂念昔凌云。
【启】梁简文帝谢敕赉织竹火笼启曰：池水始浮，庭雪向飞，慈泽无涯，时锡香被，制此蕑枝，彫斯罕节，文华九折，用美十炉。
◇香炉
魏武上杂物疏曰：御物三十种，有纯金香炉一枚，下盘自副，贵人公主有纯银香炉四枚，皇太子有纯银香炉四枚，西园贵人铜香炉三十枚。
《襄阳记》曰：刘季和性爱香，尝上厕还，过香炉上，主簿张坦曰：人名公作俗人，不虚也，季和曰：荀令君至人家，坐处三日香，为我如何令君，而恶我爱好也，坦曰：古有好妇人，患而捧心嚬眉，见者皆以为好，其邻丑妇法之，见者走，公便欲使下官遁走耶，季和大笑，以是知坦。
《东宫旧事》曰：皇太子初拜，有铜博山香炉一枚。
集异记曰：吴郡吴泰，能筮，会稽卢氏失博山香炉，使泰筮之，泰曰：此物质虽为金，其象实山，有树非林，有孔非泉，阖闾兴见发青烟，此香炉也，语其主处，求即得。
南岳记曰：衡山之岗有石室，有古人住处，有刀锯铜銚，及瓦香炉。
【诗】古诗曰：四坐且莫喧，原听歌一言，请说铜炉器，崔嵬象南山，上枝似松柏，下根据铜盘，雕文各异类，离娄自相连，谁能为此器，公输与鲁班，朱火然其中，青烟飏其间，顺风入君怀，四坐莫不欢，香风难久居，空令蕙草残。
齐刘绘咏博山香炉诗曰：蔽野千种树，出没万重山，上镂秦王子，驾鹤乘紫烟，下刻蟠龙势，矫首半衔莲，傍为伊水丽，芝盖出岩间，复有汉游女，拾羽弄馀妍，荣色何杂纟柔，缛绣更相鲜，纴麚或腾倚，林薄香千眠，掩华终不发，含薰未肯然，风生玉阶树，露湛曲池莲，寒虫飞夜室，秋云没晓天。
【赋】梁昭明太子铜博山香炉赋曰：禀至精之纯质，产灵岳之幽深，经般倕之妙旨，运公输之巧心，有蕙带而岩隐，亦霓裳而升仙，写嵩山之巃鹢，象邓林之阡眠，於时青烟司寒，红光翳景，翠帷已低，兰膏未屏，炎荧内曜，苾芬外扬，似庆云之程色，若景星之舒光，信名嘉而用美，永为玩於华堂。
【铭】汉刘向薰炉铭曰：嘉此正器，崭岩若山，上贯太华，承以铜盘，中有兰绮，朱火青烟。
梁孝元帝香炉铭曰：苏合氤氲，非烟若云，时秾更薄，乍聚还分，火微难尽，风长易闻，孰云道力，慈悲所薰。
◇步摇
《释名》曰：皇后首饰曰副，副，覆也，亦言副贰，兼用众物成其饰，上有垂珠步摇。
《东观汉记》曰：邓太后赐马贵人步摇一具。
《续汉书》曰：太后入庙，为花胜，上为凤，以翡翠为毛羽，步摇以黄金为山题，贯白珠，桂枝相纠。
【诗】梁范靖妻沈咏步摇花诗曰：珠华萦翡翠，宝叶间金琼，剪荷不似制，为花如自生，低枝拂绣领，微步动瑶琼。
◇钗
《释名》曰：叉，枝也，因形名之也。
《续汉书》曰：贵人助蚕，戴玳瑁钗。
《华阳国志》曰：涪陵山有大龟，其甲可卜，其缘可作钗，世号灵钗。
【诗】梁汤僧济泄井得金钗诗曰：昔日倡家女，摘花露井边，摘花还自比，插映还自怜，窥窥终不罢，笑笑自成妍，宝钗於此落，从来非一年，翠羽成泥去，金色尚如鲜，此人今何在，此物今空传。
【赋】晋夏侯湛雀钗赋曰：览嘉艺之机巧，持精思於雀钗，收泉珍於八极，纳朅异以表奇，布太阳而拟法，妙团团而应规，於是妍姿英妙之徒，相与竞嬖飞宠，［句有衍文。］并脩敕，理桂襟，整服饰，黛玄眉之琰琰，收红颜而发色，流眄闲步，轻袂翼翼，恃炫艳以相邈，常逍遥而侍侧，昔先王与道立教，崇冲让以致贤，不留志於华好。
【铭】后汉崔瑗三子钗铭曰：元正上日，百福孔灵，鬓发如云，乃象众星，三珠璜钗，摄媛赞灵。
【启】梁元帝谢东宫赉花钗启曰：苣乱九衢，花含四照，田文之珥，惭於宝叶，王粲之咏，恧此乘莲，九宫之珰，岂直黄香之赋，三珠之钗，敢高崔瑗之说，况以丽玉澄晖，远过玳瑁之饰，精金曜首，高践翡翠之名。
◇梳枇
《说文》曰：栉，梳枇总名也。
《释名》曰：梳言其齿疏也，枇言其相比也。
《礼记》曰：男女不同巾栉。
《左传》曰：晋太子为质於秦，将逃归，谓嬴氏曰：与子归乎，对曰：子晋太子而辱於秦，子之欲归，不亦宜乎，寡君使婢子侍执巾栉，以固子也，从子而归，弃君之命，不敢从，亦不敢言。
十洲记［《初学记》五，《太平御览》五十一作盛弘之荆州记。］曰：临海［按晋书地理志兴安县属临贺郡，海当作贺。］兴安县东界，去郡八十里，县边有平石，其上有石栉，俗云越王渡溪，堕栉於此。
《续汉书》曰：李文德素善延笃，谓公卿曰：延笃有王佐之才，欲令引进之，笃闻，为书止文德曰：吾常昧爽栉梳，坐於客堂，朝则诵虞夏之书，历公旦之典礼，览仲尼春秋，当时之时，不知天之为盖，地之为舆，慎勿迷其本，弃其生也。
《新序》曰：楚庄王罢朝而晏，樊姬问其故，庄王曰：今旦与贤相语，不知日晏也，樊姬曰：贤相为谁，王曰：虞丘子，樊姬掩口而笑，王问其故，曰：妾得执巾栉以侍王，非不欲专宠擅爱也，以为伤王之义，故进与妾同位者数人矣，今虞丘子未闻进一人，未知其贤。
【赋】晋傅咸栉赋曰：我嘉兹栉，恶乱好理，一发不顺，实以为耻，虽日用而匪懈，不告劳而自已，苟以理而委任，期竭力而没齿。
◇囊
《史记》曰：秦围邯郸，赵使平原君求救於楚，与门下二十人偕，得十九人，馀无可取者，毛遂自进於平原君，君曰：夫贤士之处世也，譬若锥之处囊，其末立见，今先生处胜门下，三年於此矣，左右未有所称，遂曰：臣乃今日请处囊中耳，使遂早得处囊中，乃颖脱而出，非特其末见而已也。
《汉书》曰：陆贾使尉他，留饮数月，他曰：越中无足与语，至生来，令我日闻所不闻，赐贾囊中装，直千金。
【诗】后汉赵一客秦诗曰：文籍徒满腹，不如一囊钱。
魏繁钦定情诗曰：何以致区区，目中双明珠，何以致叩叩，香囊系肘后。
【赋】梁简文帝眼明囊赋序曰：俗之妇人，八月旦，多以锦翠珠宝为眼明囊，因竞凌晨取露以拭目，聊为此赋，尔乃裁兹金镂，制此妖饰，缉濯锦之龙光，剪轻羁之蝉翼，杂花胜而成疏，依步摇而相通，明金乱杂，细宝交陈，义同厌胜，欣此节新，拟椒花於岁首，学夭桃於暮春。
◇镜
《庄子》曰：至人之用心也若镜，不将不迎，应而不藏，故胜物而无伤。
《韩子》曰：古之人，目短於自见，故以镜观面，智短於自知，故以道正己，镜无见疵之罪，道无明过之恶，目失镜，无以正鬓眉，身失道，无以知迷惑。
《战国策》曰：邹忌身体逸丽，朝服衣冠，谓其妻曰：我孰与城北徐公美，妻曰：君美甚。又问妾及客，皆曰：徐公不如，明日徐公来，忌窥镜自视，知不如徐公远矣，忌入朝见王曰：臣美不如徐公，臣妻妾客皆云臣胜，妻私臣，妾畏臣，客求臣也，今齐方千里，百二十城，宫妇莫不私王，朝臣莫不畏王，四境莫不求王，由此观之，亲蔽甚矣，王乃令群臣进谏，诸侯皆朝齐。
《列女传》曰：梁寡高行者，荣於色，敏於行，梁王闻而聘之，乃援镜割鼻，梁王高其行，号曰梁高行。
蜀王本纪曰：武都丈夫化为女，颜色美好，盖山精也，蜀王娶以为夫人，无几物故，蜀王於武都檐土，於成都葬之，盖地三亩，号曰武檐，以石作镜一枚，表其墓。
海内玉品子［《太平御览》七百十七作海内士品。］曰：徐孺子常事江夏黄公，公卒，孺子往会葬，无资自以致，赍摩镜具自随，每所在，赁摩镜取资，然后得前，既至，祭毕而退。
《抱朴子》曰：或问知将来吉凶为有道乎，答曰：用明镜九寸自照，有所思存，七日则见神仙，知千里外事也，明镜或用一，或用二，谓之四规镜。
《符子》曰：心善知人者，看如明镜，镜以耀明，故鉴人也。
浔阳记曰：石镜在山东，有一团石悬崖，明净照人。
《异苑》曰：山鸡爱其毛羽，映水则舞，魏武时，南方献之，公子苍舒，令以大镜其前，鸡鉴形而舞，不知止，遂乏死。
【诗】梁简文帝咏镜诗曰：□铢恒在侧，谁言览镜稀，如冰不见水，似扇长含晖，全开玳瑁匣，并卷织成衣，脱入相如手，疑言赵璧归。
周庾信咏镜诗曰：玉匣聊开镜，轻灰暂拭尘，光如一片水，影照两边人，月生无有桂，花开不逐春，试挂淮南竹，堪能见四邻。
梁高爽咏镜诗曰：初上凤皇墀，此镜照蛾眉，言照长相守，不照长相思，虚心会不采，贞明空自欺，无言此故物，更复对新期，梁何逊咏镜诗曰：珠帘旦初卷，停机晨未织，玉匣开览形，宝台临净饰，对影独含笑，看光时转侧，聊为出茧眉，试染夭桃色，羽钗如可间，金钿畏相逼，荡子行未归，啼妆坐相忆。
梁朱超道咏镜诗曰：折花须自插，不用暂临池，当犹可怜面，偏与镜相宜，安钗钏独响，刷鬓袖俱移，唯馀心里恨，影中恒不知，梁王孝礼咏镜诗曰：可怜不自识，终须因镜中，分眉一等翠，对面两边红，转身先见动，含笑逆相同，犹嫌镜里促，看人未好通。
【赋】梁刘缓镜赋曰：夜筹已竭，晓锺将绝，窗外明来，帷前影灭，阶边就水，盘中先映，讶宿妆之犹调，笑残黄之不正，欲开奁而更饰，乃当窗而取镜，世间好镜自无多，唯闻一个比姮娥，曾经玉女照，屡被仙人磨，光明粉可怜，论时不假着，法用自应须，夏天金薄漠，秋日宝茱萸，银缠辟鬼咒，翠厄护身符，空处宜应插，非是畏钗梳。
周庾信镜赋曰：天河渐没，日轮将起，燕噪吴王，乌惊御史，玉花簟上，金莲帐里，始摺屏风，新开户扇，朝光晃眼，早风吹面，临桁下而牵衫，就箱边而着钏，宿鬟尚卷，残妆已薄，无复唇珠，才馀眉萼，靥上星稀，黄中月落，镜台银带，本出魏宫，能横却月，巧挂回风，龙垂匣外，凤倚花中，镜乃照胆照心，难逢难值，镂五色之盘龙，刻千年之古字，山鸡看而独舞，海鸟见而孤鸣，临水则池中月出，照日则壁上菱生，暂设妆奁，还抽镜屉，竞学生情，争怜今世，鬓齐故略。眉平犹剃，飞花抟子，次第须安，朱开锦蹹，黛黈油檀，脂和甲煎，泽渍香兰，量髻鬓之长短，度安花之相去，悬媚子於搔头，拭钗梁於粉絮，梳头新罢照着衣，还从妆处取将归，暂看弦系，悬知缬缦，衫正身长，裙斜假襻，真成个镜特相宜，不能片时藏匣里，暂出园中也自随。
晋傅咸镜赋曰：清邈明水，景若朝阳，不将不迎，应物无方，不有心於妍丑，而众形其必详，猗猗淑媛，峨峨后妃，眷春荣之零华，惧玉颜之有衰，盼清阳以自镜，竞崇姱以相辉。
【铭】梁简文帝镜铭曰：金精石英，冰辉沼清，高堂悬影，仁寿摛声，云开月见，水净珠明。
江总方镜铭曰：此镜以照着衣，镜背图刻八卦二十八宿，仁寿殿前，无以加斯彫丽也，玄枵命巧，仲吕呈祥，金镌石汉，铜铸丹阳，价珍负局，影丽高堂，图星拟盖，写卦随方，明齐水止，照与天长，增辉兔苑，永侍龙光。
汉李尤镜铭曰：铸铜为鉴，整饰容颜，修尔法服，正尔衣冠。
◇袜
《汉书》曰：景帝时，王生尝召居庭中，公卿尽会，张释之为廷尉，王生顾曰：吾袜解，为我结袜，释之跪而结之，既已，人或让之，王生独奈何庭辱张廷尉如此，王生曰：吾老且贱，自度终无益於张廷尉，廷尉方天下名臣，吾故使跪结袜，欲以重之，诸公闻之，贤王生而重释之。
《东观汉记》曰：和帝召诸儒，侍中贾逵尚书令黄香等，相难数事，罢朝，特赐履袜。
《会稽典录》曰：贺劭为人美容止，瞻视动静有常，与人交，久益敬之，至在官府，左右莫见其洗沐，坐尝着袜，希见其足。
【铭】后汉崔骃袜铭曰：机衡建子，万物含滋，黄锺育化，以养元基，长履景福，至于亿年，皇灵既祐，祉禄来臻，本枝百世，子子孙孙。
【颂】魏曹植冬至献袜颂曰：玉趾既御，履和蹈贞，行与禄迈，动以福并，南闚北户，西巡王城，翱翔万域，圣体浮轻。


巡守籍田社稷朝会燕会封禅亲蚕
◇巡守
《礼》注［《太平御览》五百三十七作礼记逸礼。］曰：王者必制巡守之礼何，尊天重民也，所以五年一巡守何，五岁再闰，天道大备，王者恩亦当竟也，所以至四岳者，盛得之，［御览作盛德之山，此有讹脱。］四方之中，能兴云致雨也。
又曰：［按此礼记王制文。］天子五年一巡守，二月东巡守，至于岱宗，柴而望祀山川，觐诸侯，问百年者，就见之，命太师陈诗，以观民风，命市纳贾，以观民之好恶。
《易》曰：先王以省方，观民设教。
《尚书》曰：岁二月，东巡守，至于岱宗，柴。
《传》曰：天子非展义不巡守，注云，巡守所以布德展义。
《周礼》曰：职方氏，掌天下之图，王巡守，则戒于四方，考职事，无不敬戒。
《风俗通》曰：巡者，循也，守者，守也，道德太平，恐远近不同化，幽隐有不得所者，故自躬亲行之。
《白虎通》曰：巡守所以时出何，当承宗庙，故不逾也，以夏之中月，同律度，得其中也。
《越绝书》曰：禹巡守大越，见耆老，纳诗书，审铨衡，平斗斛。
《汉书》曰：元封五年冬，行南巡，至于盛唐，望祠虞舜于九疑，登天柱山，自寻阳浮江，亲射蛟江中，获之，舳舻千里，薄枞阳而出，作盛唐枞阳之歌。
《东观汉记》曰：章帝东巡，至岱宗，祀五帝於汶上。
黄帝太一察［《初学记》十三，《太平御览》五百三十七作密。］推曰：欲先知巡之年，当视太一与白［《初学记》，御览作天目。］在四维之岁，为狩。
蔡邕《独断》曰：巡守校猎还，公卿以下陈雒阳亭前街，上乘舆到，公卿以下拜，天子下车，公卿亲识颜色，然后还宫，古语曰：在宫惟下，唯此时施行。
挚虞新礼仪曰：魏元氏巡守故事新礼，守方岳，柴望告至，设〈土匮〉，［明本作壝，下同。］诸侯之觐者乃挚，皆如仪，而不建旗，臣虞谨按，觐礼天子各建其旗，旗章所以殊爵命，视等威也，诗称君子至止，言观其旂，宜定新礼，建旗如旧。
三齐略记曰：尧山在广固城西七里，尧巡守所登，遂以为名，山顶立祠，祠边有柏树，枯而复生，不知几代树也。
【诗】隋虞世基和幸江都尉［文苑英华作虞世南和幸江都尉诗。］诗曰：南国行周化，稽山秘夏图，百王岂殊轨，千载协前谋，肆觐遵时豫，顺动悦来苏，安流进玉舳，戒道翼金吾，龙旂焕辰象，凤吹溢川途，封唐昔敷锡，分陕被荆吴，沐道咸知让，慕义久成都，冬律初飞管，阳乌正衔芦，严飚肃林薄，暖景澹江湖，鸿私浃幽远，厚泽润凋枯，虞琴起歌咏，汉筑动巴歈，多幸霑行苇，无庸类散樗。
又曰：［《初学记》十三作虞茂奉和幸江都应诏诗。］巡游光帝典，征吉乃文先，泽国翔宸驾，水府汎楼船，七华萦长薄，三翼亘通川，夙兴大昕始，求衣昧旦前，澄澜浮晓色，遥林卷宿烟，晨霞稍含景，落月渐亏弦，回塘响歌吹，极浦望旌旃，方陪觐东后，登封禅肃然。
【赋】汉杨雄甘泉赋曰：孝成帝时，客有荐雄文似相如者，上方祀甘泉泰畤，雄从上甘泉，故述斯赋，惟汉十世，将郊上玄，乃命群僚，星陈而天行，诏招摇与太阴兮，伏钩陈使当兵，八神奔而警跸兮，飞蒙茸而走陆梁，猋骇云迅，奋以方攘，半散照烂，粲以成章，於是帅尔阴闭，霅然阳开，流星旄以电烛兮，咸翠盖而鸾旗，临高衍之嵱嵸，超纡谲之清澄，据軨轩而周流，忽軮轧而无垠，翠玉树之青葱，璧马犀之璘〈王扁〉，历倒景而绝飞梁，浮蠛蠓而撇天，曳虹彩之流离，飏翠气之宛延，排玉户而飏金铺，发兰蕙与芎藭，靡薜荔而为席，折琼枝以为芳，吸青云之流霞，饮若木之露英，集乎礼神之囿，登乎颂祇之堂，攀璇玑而下视，行游目乎三危，玉女亡所眺其清矑，宓妃曾不得施其蛾眉，於是钦柴宗祈，燎薰皇天，樵蒸焜上，配藜四施，选巫咸兮叫帝阍，开天庭兮延群神，由是事毕功弘，回车而归，登长平兮雷鼓磕，度三蛮兮偈棠梨，云飞扬兮雨雱霈，于胥德兮丽万世，乱曰：崇崇圜丘，隆隐天兮，增宫参差，骈嵯峨兮，上天之縡，杳旭卉兮，圣皇穆穆，信厥对兮，来祗郊禋，神所依兮，辉光炫燿，降厥福兮，子子孙孙，长无极兮。
又幸河东赋曰：其三月，将祭后土，上乃帅群臣，横大河，凑汾阴，既祭毕，登历观，陟西岳，以望八荒，迹殷周之墟，眇然以思唐虞之风，雄以为临川羡鱼，不如归而结网，还，上河东赋以劝，其辞曰：伊年暮春，将瘗后土，礼灵祇，谒汾阴於东郊，乃抚翠凤之驾，驰光影之乘，棹奔星之流旃，攫天狼之威弧，奋电鞭，骖雷辎，鸣洪锺，建逐旂，羲和司日，颜伦奉舆，乐往昔之遗风，喜虞舜之所耕，瞰帝唐之嵩高兮，盻隆周之大宁，叱风伯於南北，呵雨师於西东，参天地而独立，廓荡荡其无双。
【颂】后汉班固东巡颂曰：窃见巡狩岱宗，上稽帝尧，中述世宗，遵奉世祖，礼仪备具，动自圣心，是以明神屡应，休徵仍降，不胜狂简之情，谨上岱宗颂一篇曰：若稽古在汉迪哲，聿修厥德，宪章丕烈，翿六龙，较五辂，齐百僚，陶质素，命南重以司历，厥中月之六辰，备天官之列卫，盛舆服而东巡。
又南巡颂曰：惟汉再命，系叶十一，帝典协景，和则天经，郊高宗，光六幽，通神明，既禘祖於西都。又将祫于南庭，是时圣上运天官之法驾，凭列宿而赞元。
后汉崔骃东巡颂曰：伊汉中兴三叶，於皇惟烈，允迪厥伦，矩坤度以范物，规乾则以陶钧，於是考上帝以质中，总列宿於北辰，开太微，敞禁庭，延儒林以谘询岱岳之事，于时典司耆耇，载华抱实，逌尔而造曰：盛乎大汉，世增其德，此神人之所庶［《初学记》十三作庆。］幸，海内之所想思，颂有乔山之征，典有徂岳之巡，时迈其邦，民斯攸勤，不亦宜哉，乃命太仆，训六驺，闲路马，戒师徒，於是乘舆登天灵之威路，驾太一之象车，升九龙之华旗，建扫霓之旌旄，裒胡耇之元老，赏孝行之畯农。
后汉马融东巡颂曰：允迪在昔，绍烈陶唐，殷天衷，充摇光，若时则，运琼衡，敷六典，经八成，肆类乎上帝，实柴乎三辰，禋祀乎六宗，祗燎乎群神，遂发号群司，申戒百工，卜筮称吉，蓍龟袭从，南征□□，冯相告祥，清夷道而后行，曜四国而扬光，展圣义於巡狩，喜圻畤而咏八荒，指宗岳以为期，固岱神之所望，散斋既毕，越翼良辰，棫槱增构，烈火燔燃，晖光四炀，焱烂薄天，萧香肆升，青烟冒云，珪璋瓘瓘，牺牲絜纯，郁鬯宗彝，明水玄樽，空桑孤竹，咸池云门，六八匝变，神祇并存。
【诰】后汉张衡东巡诰曰：惟二月初吉，帝将狩于岱岳，展义省方，观民设教，率群宾，备法驾，以祖于东门，届于灵宫，是日也，有凤双集于台，壬辰，祀上帝于明堂，帝曰：咨予不材，为天地主，栗栗翘翘，百僚万机，心之谓矣，孰朕之劳，上帝有灵，不替朕命，诞敢不祗承，凡庶与祭於坛墠之位者曰：怀尔邦君，寔原先帝，载厥太宗，以左右朕躬，群臣曰：帝道横被，旁行海表，一人有韪，万民赖之，从巡助祭者，兹惟嘉瑞，乃歌曰：皇皇者凤，通玄知时，萃于山趾，与帝邀期，吉事有祥，惟汉之祺，帝曰：朕不敢当，亦不敢蔽天之吉命。
◇籍田
《说文》曰：帝籍千亩者，使民如借，故谓之籍。
《毛诗》曰：载芟，春籍田而祈社稷也。
《周官》曰：上春，诏王后帅六宫之人，而生穜稑之种，而献之于王。
又曰：甸师，率其属而耕耨王籍，以时入之，以供粢盛。
《礼记》曰：孟春之月，天子乃以元日，祈穀于上帝，天子亲载耒耜，帅三公九卿，诸侯大夫，躬耕帝籍，天子三推，三公五推，卿诸侯九推，庶人终亩，反，乃执爵于太寝，命曰劳酒。
又曰：天子耕於南郊，诸侯於东郊。
又曰：天子为籍千亩，冕而朱纮，躬执耒，以事天地山川，以为醴酪粢盛，於是乎取之，敬之至也，诸侯百亩，冕而青纮。
梁五礼籍田仪注曰：其田东去宫八里，远十六里，为千亩，天子耒耜一具，九卿耒耜九具，立方坛，以祠先农。
应劭《汉官仪》曰：天子升坛，公卿耕讫，啬夫下种，籍田千亩，亦曰帝籍，亦曰亲耕，亦曰王籍。
又曰：东耕之日，亲率公卿，戴青帻，载青车，驾苍马，公卿以下，车驾如常法。
五经要义曰：天子籍田千亩，孟冬启蛰，既郊之后，率公卿大夫而亲耕焉，所以先百姓而致孝敬。
《国语》曰：宣王即位，不籍千亩，虢文公谏曰：夫民之大事在农，上帝之粢盛，於是乎出，民之蕃庶，於是乎生，先时九日，太史告稷曰：阳气俱蒸，土膏其动，稷［原作即，据冯校本改。］以告王，王即御事，王耕一拨，班三之，庶人终乎千亩，王不听，师败於姜戎也。
《论衡》曰：立春东耕，为土象人，男女各二，执耒鉏钱，或立土牛，象人土牛未毕而耕也，从气应时，示帅下也。
汉书文帝诏曰：夫农天下之本，其籍田，朕亲率耕，以给宗庙粢盛。
《东观汉记》曰：永平十三年二月，耕籍田毕，赐观者食，有一诸生前言，善哉文王之遇太公也，上书版曰：生非太公，予亦非文王。
【诗】宋颜延之侍东耕诗曰：题封经地域，辰角丽天部，浮蔼起青坛，沉腴发绀耦，草服荐同穗，黄冠献嘉寿。
宋谢庄侍东耕诗曰：肃镳奉晨发，恭带厕朝闻，仙乡降朱蔼，神郊起青云，阴台承寒采，阳树迎初薰，观德欣临籍，瞻道乐游汾。
梁武帝籍田诗曰：寅宾始出日，律中方星鸟，仁化洽孩虫，德令禁胎夭，耕籍乘月映，遗滞指秋杪，年丰廉让多，岁薄礼节少。
梁简文帝和诗曰：礼经闻往说，观宝著遐篇，岂如春路动，祈穀重民天，三春润榆荚，七月待鸣蝉，鳐鱼显嘉瑞，铜雀应丰年，不劳郑国雨，无荣邺令田。
陈张正见从籍田应衡阳王教作诗曰：帝京惟赤县，神居应紫微，涂山万国仰，沧海百川归，东郊事平秩，仲月祀灵威，含光开早扇，阊阖启朝扉，［其一。］
洛城锺漏息，灵台云雾卷，森森虎戟前，蔼蔼銮旂转，属车游绛阙，风乌度丹巘，帐殿幸金舆，旌门拥玉辇，［其二。］
玉辇带非烟，金舆映绿川，雨师清远路，风伯静遥天，分渠通沃野，激水入公田，草发青坛外，花飞苍玉前，［其三。］
苍玉临珪璧，青坛躬帝籍，冒橛乃三推，齐衡均百辟，兰场俨芝驾，桂圃芳瑶席，山禽韵管弦，野兽和锺石，［其四。］
锺石既相和，江海复无波，梁客簪裾盛，陈王文雅多，修涂参弱骀，乔木间轻萝，幸承温吹末，击壤自为歌，［其五。］
【赋】晋潘岳籍田赋曰：伊晋之四年正月，皇帝亲率群后籍于千亩之甸，礼也，於是乃使甸师清畿，野庐扫路，封人〈土匮〉宫，掌舍设枑，青坛蔚其岳立，翠幕点以云布，沃野坟腴，膏壤平砥，清洛浊渠，引流激水，葱犗服于缥轭，绀辕缀於黛耜，俨储驾於廛左，俟万乘之躬履，袭春服之萋萋，接游车之辚辚，森奉璋以阶列，望皇轩而肃震，若湛露之晞朝阳，似众星之拱北辰，於是前驱鱼丽，属车辚萃，阊阖洞启，参涂方驷，常伯陪乘，太仆秉辔，后妃献穜稑之种，司农撰播植之器，天子乃御玉辇，荫华盖，冲牙铮鎗，绡纨綷纟蔡，表朱玄於离坎，飞青镐於震兑。中黄晔以发晖，方采纺其繁会，震震填填，以幸乎藉田，蝉冕颎以灼灼，碧色肃其芊芊，似夜光之剖荆璞，若茂松之依山巅，於是我皇，乃降灵坛，抚御耦，三推而舍，庶人终亩，贵贱以班，或五或九，蹑踵侧肩，椅裳连袂，黄尘为之四合，阳光为之潜翳，动容发音，而观者莫不抃舞乎康衢，讴吟乎圣世，有邑老田父，进而称曰：盖损益随时，理有常然，高以下为基，民以食为天，九土之宜弗任，四人之务不一，展三时之弘务，致仓廪之盈溢，固尧汤之用心，而存救之要术，若乃庙祧有事，祝宗诹日，黍稷馨香，旨酒嘉栗，古人有言曰：昔者明王以孝治天下，其或继之者希矣，逮我皇晋，实光斯道，仪形孚于万国，爱敬尽於祖考。
宋任豫籍田赋曰：瞻望圭景，咫尺三川，缅彼帝籍，百有馀年，映至德於盛位，俪列晷於微辰，纡汾阳以昧旦，信尧心而禹勤，史奉载耜之礼，民奏举趾之歌，膏壤千亩，与式既同，区势平易，畎陌脩通，提携丘泽，眺岭面松。
隋江总劳酒赋曰：在阳春之仲序，览具物之芳菲，帅公卿而播百穀，亲耒耜而命三推，开青坛於回甸，列翠幕於清沂，乃遵执爵之典，爰降食苹之宴，豁朱鸟之高窗，启黄龙之抗殿，奏帝鸿之万舞，动钧天之九变，顾曲私之亭育，递寒暑而徂迁，谬陈力而策骀，岂酬恩於暮年。
【文】齐谢朓为随王粲东耕文曰：穀躔星景，穑表踖先，八政奚首，六府兹宣，獘嗟非国，登颂有年，一夫惑怠，望岁谁天。
梁元帝祭东耕文曰：三农九穀，为政所先，万箱亿庾，是曰民天，系称斫耜，书美厥田，花开杏树，冻解新泉，当使黍稷莫莫，民翳胥乐，甘雨祁祁，遂及我私，我私之熟，表里禔福，禔福中田，岁取十千，是藨是衮，登颂有年。
【启】梁元帝庆东耕启曰：伏惟陛下，敬授民时，造幄籍圃，汉之元凤，未足捧羁，晋之太始，非堪扶毂，但承明侍从，即事未由，周南留滞，伏深恋仰。
【论】魏陈王曹植籍田论曰：春耕于籍田，郎中令侍寡人焉，顾而谓之曰：昔者神农氏始尝万草，教民种植，今寡人之兴此田，将欲以拟乎治国，非徒娱耳目而已也，夫营畴万亩，厥田上上，经以大陌，带以横阡，此亦寡人之封疆也，日殄没而归馆，晨未昕而即野，此亦寡人之先下也，菽雚特畴，禾黍异田，此亦寡人之政理也，及其息沸涌，庇重阴，怀有虞，抚素琴，此寡人之所习乐也，兰蕙荃蘅，植之近畴，此亦寡人之所亲贤也，藜蓬臭蔚，弃之乎远疆，此亦寡人之所远佞也，若年丰岁登，果茂菜滋，则臣仆小大，咸取验焉。
又曰：封人有能以轻凿脩钩，去树之蝎者，树得以繁茂，中舍人曰：不识天下者亦有蝎乎，寡人告人曰：昔三苗共工鲧驩兜，非尧之蝎与，问曰：诸侯之国，亦有蝎乎，寡人告之曰：齐之诸田，晋之六卿，鲁之三桓，非诸侯之蝎与，然三国无轻凿脩钩之任，终於齐篡鲁弱，晋国以分，不亦痛乎，曰：不识为君子者亦有蝎乎，寡人告之曰：固有之也，富而慢，贵而骄，残仁贼义，甘财悦色，亦君子之蝎乎，天子勤耘以收一国，大夫勤耘以收世禄，君子勤耘以显令德，夫农者始於种，终於获，泽既时矣，苗既美矣，弃而不耘，则故为荒畴，盖丰年者期於必收，譬修道亦期於没身也。
◇社稷
《孝经纬》曰：社，土地之主也，土地阔不可尽敬，故封土为社，以报功也，稷，五穀之长也，穀众不可遍祭，故立稷神以祭之。
《礼记》曰：夫圣王之制礼也，法施於民则祀之，以劳定国则祀之，能御大灾则祀之，能扞大患则祀之，是故厉山氏之有天下也，其子曰柱，能殖百穀，夏之衰也，周弃继之，故祀以为稷，共工氏之霸九州也，其子曰后土，能平九州，故祀以为社。
又曰：社祭土而主阴气也，君南向，於北墉下，答阴之义也，［墙谓之墉，北墉，社内地也。］日用甲，用日之始也，［国中之神，莫贵於社。］天子大社，必受霜露风雨，以达天地之气也，是故丧国之社屋之，不受天阳也，薄社北墉，使阴明也，社所以神，地之道也，地载物，天垂象，取财於地，取法於天，是以尊天而亲地也。
又曰：王为神群姓立社，曰太社，自立社，曰王社，诸侯为百姓立社，曰国社，自为立曰侯社，大夫以下置社。
《左传》曰：魏献子问於蔡墨曰：社稷五祀，谁氏之五官也，对曰：少皞有四叔，曰重，曰该，曰脩，曰熙，实能金木及水，使重为句芒，该为蓐收，脩及熙为玄冥，此其三祀也，颛顼氏有四［左传昭二十九年四字无。］子，曰黎，为祝融，共工氏有子，曰句龙，为后土，此其二祀也，后土为社稷，田正也，有烈山氏之子，曰柱，为稷，自夏以上祀之，周弃亦为稷，自商以来祀之。
又曰：宋使邾文公用鄫子於次睢之社，欲以属东夷，司马子鱼曰：古者六畜不相为用，小事不用大牲，况敢用人乎，祭祀以为人，民，神之主，用人，其谁飨之。
《尚书》曰：海岱及淮，惟徐州，厥贡惟土五色，王者封五色土以为社，建诸侯，则割方色土立社，焘以黄土，苴以白茅，茅取其絜，黄取王者覆四方也。
又曰：汤既胜夏，欲迁其社，不可，汤承尧舜禅之后，顺天应人，逆取顺守，而有惭德，故革命创制，改正易服，委宜［《初学记》十三作变置。］社稷，以稷代无及句龙者，故不可而止。
又曰：越翼日戊午，乃社于新邑，牛羊豕各一，注云，告社稷用太牢也。
《周书》曰：诸侯受命于周，乃建立太社于国中，其〈土匮〉，东青土，南赤土，西白土，北骊土，中央焘以黄土，将建诸侯，凿取方一面之土，苴以白茅，以土封之，故曰列土于周也。
《周官》曰：小宗伯，掌建国之神位，右社稷，大宗伯，掌以血祭祭社稷。
又曰：封人设王之社壝，为畿，封而树之，注云，壝，坛也。
公羊传曰：日有食之，鼓用牲于社，求乎阴道也，以朱丝营社，或曰胁之，或曰暗恐犯之，故营也。
尚书逸篇曰：北社惟松惟柏，南社为梓，西社为槐。
《白虎通》曰：王者所以有社稷何，为天地报功也，社稷所以有树何，所以表功也。
《淮南子》曰：禹劳天下，故死而为社，周弃作稼穑，死而为稷。
又曰：夫穷乡之社，叩瓮拊缺，相和而歌曰：以为乐也，常试为之，击建鼓，撞巨锺，乃始知夫瓮缺之足羞也，夫至道之论，亦学者之建鼓也，芜乡之社，易为黍肉，芜国之稷，易为求福。
《庄子》曰：匠石之齐，至于曲辕，见栎社树，其大蔽牛，其高临山，十仞而后有枝，其可以为舟者旁十数，观者如市。
《论语》曰：哀公问社於宰我，宰我对曰：夏后氏以松，殷人以柏，周人以栗。
《论衡》曰：亡国之社，屋其上，栈其下，绝於天地，夫春秋藩社，周以为戒。
《汉书》曰：高祖时，天下已定，诏御史，宜於丰治枌榆社，尝以春羊彘祀之。
又曰：社者土地，宗庙王者所居，稷者百穀之王，所以奉宗庙，共粢盛，人所食以生活也，王者莫不尊重，亲祭者为之主礼。
《毛诗》曰：乃立冢土。
又曰：以御田祖，以祈甘雨。
《汉书》曰：汉兴，礼仪稍定，已有官社，未立官稷，遂於官社后立官稷，以夏禹配飨官社，后稷配食官稷，徐州牧岁贡五色土各一斗。
又曰：陈平既娶张氏女，资用益饶，游道日广，里中社，平为之宰，分肉食甚均，里父老曰：善陈孺子之为宰，平曰：嗟乎，使平得宰天下，亦如此肉矣。
又曰：栾布，吴军时，以功封为俞侯，燕齐之间，皆为立社，号曰栾公社。
又曰：［本条《太平御览》五百三十二作博物志。］周之正月受社牲之首，以出种于帝籍，蚕人受社雍祭，以沐蚕种，上辛，乃射里社［御览作黑牲。］于帝郊，以祈来年之丰。
汉旧事曰：天子太社，以五土为坛，封诸侯者，取其土，苴以白茅，授之，各以其所封方色，立社於其国，故曰受茅土。
《搜神记》曰：中兴初，有应妪者，生四子，而尽［《初学记》十三作昼。］见神光照社，初探试之，乃得黄金，自是诸子官学，并有芳名，至玚七世显，云云。
戴延之《西征记》曰：洛阳建春门外迎道北，有白社，董威辇所住也，去门二里，白社有牛马市，即嵇公临刑处也。
伍辑之《从征记》曰：临沂厚丘间，有次雎里社，常以人祭，襄公使邾子用鄫子处，相承雇贫人，命斋絜，祭时缚着社前，如见牲牺，魏初乃止。
荆州图记曰：郑［字有讹。］县东百步，有县故城，县南里名伍伯村，有白榆连理树，异根合条，高四丈馀，土民奉为社。
湛方生盟文曰：仰推先王建社之义，俯从诗人匍伏之仪，遂艺树立坛，结誓明神。
【赋】晋张华朽社赋曰：高柏桥南大道傍，有古槐树，盖数百年木也，余少居近之，后去，行路遇之，则已朽，意有缅然，辄为之赋，因以言衰盛之理云尔，伊兹，槐之挺植，于京路之东隅，得讬尊於田主，据爽垲以高居，垂重阴於道周，临大路之通衢，飨春秋之所报，应丰胙於无射，历汉京之康乐，逾丧乱之横逆，朱夏当阳，蓊蔼萧森，征夫云会，行旅归心，輶轩停盖，轻舆讬阴，吉人向风而袪袂，王孙清啸而启襟，晞甘棠之广覆，褊乔木之无阴。
【颂】魏陈王曹植社颂曰：於惟太社，官名后土，是曰句龙，功著仁古，德配帝皇，实为灵主，克明播植，农正曰柱，尊以作稷，丰年是兴，义与社同，方神北宇，建国承家，莫不脩叙。
宋何承天社颂曰：余以永初三年八月大社，聊为此文，实惟阴祇，稷为穀元，率育万类，协灵昊乾，霸德方将，世号共工，厥有才子，寔曰句龙，称物平赋，百姓喜雍，唐尧救灾，决河流江，弃亦播植，作乂万邦，克配二祀，以报勤庸，勤庸伊何，厚载生民，仓廪既实，神节斯因，人亦有言，物用思人，矧乃大德，功被陶钧，岂伊百世，万代不泯，蒸哉帝王，肇建皇极，体国经野，设官分职，瓘瓘二社，列幹比殖，岁云其秋，晷漏均程，牲牢既絜，嘉荐惟馨。
◇朝会
《礼记》曰：天子无事与诸侯相见，曰朝，［事具征伐篇。］
《周礼》曰：春见曰朝，夏见曰宗，秋见曰觐，冬见曰遇，时见曰会，殷见曰同。
又曰：王执镇圭，［以四镇山为饰。］公执桓圭，侯执信圭，信即身也，谓圭上作人身，伯执躬圭，亦身，子执穀璧，［穀以养人，璧上作穀。］男执蒲璧，［蒲者所以为席，以安人，为璧上作蒲草文。］孤执皮帛，卿执羔，大夫执雁，士执雉，庶人执鹜，工商执鸡。
又曰：春朝诸侯而图天下之事，注云，图，考绩也。
传曰：凡朝以正班爵之义，会以训上下之则。
又曰：宣十四年，孟献子言於公曰：臣闻小国之免於大国也，聘而献物，於是庭实旅百，朝而献功，注云，献其国，若征伐之功於牧伯也。
又曰：子产相郑伯如楚，侨闻大適小，有五美，宥其罪戾，赦其过失，救其灾患，赏其德刑，教其不及。
又曰：薳启彊对楚子曰：朝聘有圭，享頫有璋，小有述职，大有巡功。
又曰：叔向曰：明王之制，使诸侯岁聘以志业，间朝以讲礼，再朝而会以示威，再会而盟，以著昭明，志业於好，讲礼於等，示威於众，昭明於神。
又曰：庄公二十三年，夏，公如齐观社，非礼也，曹刿谏曰：夫礼所以整民也，故会以训上下之则，制财用之节，朝以正班爵之义，帅长幼之序。
《孟子》曰：诸侯朝天子曰述职，一不朝则贬其爵，二不朝则削其地，三不朝则六师移之。
挚虞决疑要注曰：汉制，会於建始殿，晋制，大会於太极殿，小会於东堂，会则五时服，庭设金石，武贲旄头，文衣绣［《太平御览》五百三十九作鹖。］尾。
又曰：宴之与会，威仪不同也，会随五时朝服，庭设金石，旄头之［御览作文。］衣鹖尾以列陛，宴则服常服，设丝竹之乐，宿卫列仗，会［御览会上有大字。］於太极殿，小会於东堂。
《白虎通》曰：凡臣见君，必有贽，贽者，质也，致己质诚也，公侯以玉为贽者，取其燥不轻，湿不重也，大夫以雁为贽者，取其飞成行，立成列也，士以野鸡，使其不可诱之以食，胁之以威，毕死不可畜也。又诸侯相聘，为相尊敬也，朝聘天子，更以所尊，考礼正刑一德，以尊天子也。
又曰：聘者，缘臣子欲知其君父无恙。又当奉土地所生珍物以助祭，是以皆行聘礼。
又曰：朝，备文德而明礼义也。
《春秋说题辞》曰：诸侯执政各来朝，讲文德礼让，制法四方。
《尚书》曰：既月，乃日觐四岳群牧，注云，既，尽也，觐，见也，言舜日尽正月，乃见群牧。
《穀梁传》曰：滕侯薛侯来朝，天子无事，诸侯朝正也，考礼修德，所以尊天子也。
又曰：六年，五服一朝。又六年，王乃时巡，考制度于四岳，诸侯各朝于方岳，大明黜陟，注云，觐四方诸侯，各於其方岳之下，大明考绩。
《汉书》曰：汉王已并天下，诸侯共尊为皇帝，於是叔孙通就其仪，汉七年，长乐宫成，诸侯群臣朝十月，皇帝辇出房，百官执戟传警，引诸侯王以次奉贺，觞九行，谒者言罢酒，御史举不如仪者，引去，竟朝置酒，无敢喧哗失礼，上曰：吾乃今日知为皇帝之贵也，拜通为太常。
《汉官仪》曰：正月旦，天子幸德阳殿，临轩，公卿大夫百官，各陪位朝贺，蛮貊胡羌朝贡毕，见属郡计吏，皆陪觐，宗室诸刘杂会，皆冠两梁冠，皂单衣，既定上寿，计吏中庭北向坐，太官上食，赐群臣酒食，作九宾，撤乐。
又曰：大将军三公朝会，天子为起，住入，太常住车曰：皇帝为群公起，天子坐，方前进。
又曰：尚书令御史中丞司隶，朝会各独席，故京师曰三独坐。
《魏志》曰：黄初元年，郭淮奉使贺文帝践阼，而道路疾故，计远近为稽留，及群臣懽会，帝责之曰：昔禹会诸侯於涂山，防风后至，便行大戮，今溥天同庆，而最留迟，何也，对曰：臣闻五帝先教，导民以德，夏后氏衰，始用刑辟，今臣遭虞舜之世，是以自知免於防风之戮也，帝悦。
晋《起居注》曰：武帝太康元年诏曰：江表初平，天下同其欢豫，王公卿士，各奉礼称庆，其於东堂小会，设乐，使加於常，五月庚寅，御临轩，大会於太极殿前，四方贺使国子太学生司徒吏副将以上，及吴降将吏，皆与会，诏引归命侯孙皓上殿，稽颡陈恩谢罪，称万岁。
又曰：太常张华止，［《太平御览》五百三十九作上书。］按旧事，拜公建始殿，因以小会，今拜公於太极殿，亦宜因以小会，盖所以崇宰辅也。
又曰：穆帝升平二年正月朔朝会，是日赐众客醁醽酒。
《东宫旧事》曰：正会仪，太子着远游冠，绛纱襮，登舆，至承华门，设位，拜二傅，二傅交礼毕，不复登车，太傅训道在前，少傅训从在后，太子入崇贤门，乐作，太子登殿，西向坐。
【诗】魏陈王曹植应诏诗曰：命彼掌徒，肃我征旅，朝发鸾台，夕宿兰渚，经彼公田，乐我稷黍，西济关谷，或降忽升，騑骖倦路，载寝载兴，将朝圣皇，匪敢燕宁，前驱举燧，后乘抗旌，长怀永慕，忧心如酲。
梁简文帝守东平中华门开诗曰：脂车向驰道，总辔息中华，落关犹待漏，文戟未通车，薄云初启雨，曙色始成霞，巉流铺紫若，城风泛橘花，弦诵终无取，顾己自怀嗟。
梁何逊早朝诗曰：诘旦锺声罢，隐隐禁门通，蘧车响北阙，郑履入南宫，宿雾开驰道，初日照相通，风胥徒纷驿，驺御或西东。
周王褒入朝守门开诗曰：凤池通複道，严驾早凌晨，铁符行警曙，银棨未开闉，巉暗城无影，晴新路不尘，屯兵引画剑，骑吹动班轮，徒知御睿藻，抽辞殊未申。
隋江总答王均早朝守建阳门开诗曰：金兔犹悬魄，铜龙欲启扉，三条息行火，百雉照初晖，御沟槐影出，仙掌露光晞。
【表】陈王曹植请赴元正表曰：欣豫百官之美，想见朝觐之礼，耳存九成，目想率舞。
又谢得入表曰：不世之命，非所致思，有若披浮云而晒白日，出幽谷而登乔木，目希庭燎，心存泰极。
◇燕会
《周官》曰：以飨燕之礼，亲四方之宾客，言四方之宾客来聘，王为设飨燕之礼。
《毛诗》曰：鹿鸣，燕群臣嘉宾也，常棣，燕兄弟，湛露，天子燕诸侯也。
又曰：伐木，燕朋友故旧也，自天子至於庶人，未有不须友以成也，亲亲以睦，友贤不弃，故旧不遗，则民德归厚矣。
《左传》曰：鲁文公即位，卫侯使大夫甯武子聘於鲁，鲁文公与武子燕，为赋湛露及彤弓之诗。
又曰：卫侯燕莒成叔，甯惠子相，莒成叔傲，甯子曰：莒成叔家其亡乎，古之为飨食也，以观威仪，省祸福，今子傲，取祸之道也。
韩诗曰：不脱履而即度，［《初学记》十四作席。］谓之礼，下跣而止，［《初学记》十四作上。］谓之燕，能饮者饮，不能饮者，谓之醧，闭门不出客，谓之湎，礼记曰：奠酬而升歌，发德也，注云，以诗之义，明宾主之礼。
又曰：诸侯宴礼，俎豆牲醴荐，皆有等差，所以明贵贱也。
《汉书》曰：高祖十二年，击黥布，还，过沛，留置酒，悉召故人父老诸母乐饮，道旧故为笑乐，上留帐饮三日，召沛中儿百二十人，上击筑，歌大风。
《东观汉记》曰：建武三年，幸舂陵，祠园庙，大置酒，与父老故人相乐，十九年，幸汝南顿正令舍，大置酒，赐吏民，复南顿田租一年。
魏书曰：文帝为魏王，南征次谯，大飨六军及父老，设乐伎百戏。
《世说》曰：过江诸人，每至暇日，辄相要出新亭，藉卉饮宴，周侯中坐而叹曰：风景不殊，举目有江河之异，皆相视流泪，唯丞相愀然作色曰：当共戮力王室，剋复神州，何至作楚囚相对泣耶。
沈约《宋书》曰：郑鲜之为人通率，在高祖坐，言无所隐，时人甚惮焉，尤为高祖所狎，上尝於内殿宴饮，朝贵毕集，唯不召鲜之，坐定，谓群臣曰：郑鲜之必当自来，俄而外云尚书郎郑鲜之诣门，求启事，高祖大笑，引入。
【诗】古诗曰：今日良宴会，欢乐难具陈，弹筝奋逸响，新诗妙入神，齐心同所原，含意俱未申，人生寄一世，奄忽如飘尘，何不策高足，先据要路津，无为守穷贱，轗〈车禀〉长苦辛。
魏陈王曹植公宴诗曰：公子敬爱客，终宴不知疲，清夜游西园，飞盖相追随，明月澄清景，列宿正参差，秋兰被长坂，朱华冒绿池，潜鱼跃清波，好鸟鸣高枝，神飚接丹毂，轻辇随风移。
又侍太子坐诗曰：白日曜青春，时雨静飞尘，寒冰辟炎景，凉风飘我身，清醴盈金觞，肴馔纵横陈，齐人进奇乐，歌者出西秦，翩翩我公子，机巧忽若神。
又与丁廙诗曰：嘉宾填城阙，丰膳出中厨，吾与二三子，曲宴此城隅，秦筝发西气，齐瑟扬东呕，肴来不虚满，觞至反无馀。
魏应玚公宴诗曰：开馆延群士，置酒于斯堂，辨论释常结，援笔兴文章，穆穆众君子，好合同欢康，促坐褰重帷，传满腾羽觞。
魏刘桢公宴诗曰：永日行游戏，欢乐犹未央，遗思在玄夜，相与复翱翔，辇车飞素盖，从者盈路傍，月出照园中，珍树郁苍苍，清川过石渠，流波为鱼防，芙蓉散其花，菡萏溢金塘，珍鸟宿水裔，仁兽游飞梁，投翰长叹息，绮丽不可忘。
魏王粲公宴会诗曰：昊天降丰泽，百卉挺葳蕤，凉风彻蒸暑，青云却炎晖，高会君子堂，并坐荫华榱，嘉肴充圆方，旨酒盈金罍，常闻诗人语，不醉且无归，原我贤主人，与天享巍巍，克符周公业，弈世不可追。
魏陈琳宴会诗曰：凯风飘阴云，白日扬素晖，良友招我游，高会宴中闱，玄鹤浮清泉，绮树焕青蕤。
晋武帝华林园诗曰：习习春阳，帝出乎震，天施地生，以应仲春，思文圣皇，顺时秉仁，钦若灵则，饮御嘉宾，洪恩普畅，庆乃众臣，［其一。］
其庆惟何，锡以帝祉，肆觐群后，有客戾止，外纳要荒，内延卿士，箫管咏德，八音咸理，凯乐饮酒，莫不宴喜，［其二。］
晋陆机拟今日良宴会诗曰：闲夜命欢友，置酒迎风馆，齐童梁甫吟，秦娥张女弹，哀音绕栋宇，遗响入云汉，人生无几何，为乐常苦晏，譬彼司晨鸟，扬声当及旦。
又皇太子赐宴诗曰：明明隆晋，茂德有赫，思媚上帝，配天光宅，诞育皇储。仪形在昔，徽言时宣，福禄来格，劳谦降贵，肆敬下臣，肇彼先驱，翻成嘉宾。
又侍皇太子宣猷堂诗曰：笃生我后，克明克秀，体晖重光，承规景数，茂德冲深，天姿玉裕，三正迭绍，洪圣启运，自昔哲王，先天而顺，群辟崇替，降及近古，黄晖既渝，素灵承祜，三后始基，世武丕丞，协风傍骇，天晷仰澄，自彼河汾，奄齐七政，时文惟晋，世笃其圣，明明隆晋，茂德有赫。
晋王赞侍皇太子宴始平王诗曰：亹亹圣胤，继明重体，乐此常棣，其甘如荠。我有嘉宴，以洽百礼，煌煌同族，蔼蔼王僚，惟中惟外，如琼如瑶，湛湛朝云。德靡不覆，玄黄所缀，文成采绣，政以神和，乐以安奏，一人有庆，万邦是祐。
又侍皇太子祖道楚淮南二王诗曰：於明圣晋，仰统天绪，易以明险，简以知阻，研彼群虑，俾侯授土，郁郁二王，祗承皇命，睹离鉴亲，观礼知盛，皇储降会，延于公姓，瞻彼行役，并憩同林，分涂殊轨，靡不回心。
晋陆云侍大将军宴诗曰：茫茫宇宙，天地交泰，王在华堂，式宴嘉会，玄晖峻朗，翠云崇霭，冕卉振缨，藻服垂带，祁祁臣僚，有来雍雍，薄言载考，承颜下风，俯觌前客，仰瞻玉容，天锡难老，如岳之崇。
宋鲍昭侍宴覆舟山应诏诗曰：繁霜飞玉闼，爱景丽皇州，清跸式驰路，羽盖伫宣游，神居既崇盛，岩险信周流，礼俗陶德声，昌会溢民讴。
梁王僧孺侍宴景阳楼诗曰：金铺烁可镜，桂栋俨临云，霑觞均饮德，服道验朝闻，讵论禹无间，非耻尧为君，小臣亦何者，短翮屡追群。
又侍宴诗曰：丽景属春馀，清阴澄夏首，交枝隐脩径，回流影遥阜，徒为轹轻筠，移銮拂高柳，去矣劳茂绩，勉哉报嘉诱，小臣良不才，涓尘愧所守，何用胜彫斫，譬木良如朽。
又侍宴诗曰：回舆避暑宫，下辇迎风馆，散漫轻烟转，霏微商云散，蔓草亘岩垂，高枝起天半，回风稍惊水，落光渐斜岸，妙舞驻行云，清歌入曾汉，睟颜畅有怿，德音良已粲。
梁庾肩吾侍宴诗曰：沐道逢将圣，飞觞属上贤，仁风开美景，瑞气动非烟，秋树翻黄叶，寒池堕黑莲，承恩谢命浅，念报在身前。
又侍宴诗曰：副君时暇豫，曾城聊近游，清池写飞阁，疏树出龙楼，北陆冰方壮，西园春欲周，梅心芳屡动，蒲节促难抽，徒然颁并命，无以厕应刘。
又侍宣猷堂宴湘东王诗曰：陈王骖驾反，副后西园游，并命登飞阁，列坐对芳洲，桂岩逢暮序，菊水值穷秋，竹径箫声发，相门琴曲愁，徒奉文成诵，空知思若抽。
梁刘孝绰侍宴诗曰：清宴延多士，鸿渐滥微薄，临猋出蕙楼，望辰跻菌阁，上征切云汉，晚眺周京洛，城寺郁参差，街衢纷漠漠，禁林寒气晚，方秋未摇落，皇心重发志，赋诗追并作，自昔承天宠，於兹被人爵，选言非绮绡，何以俨金雘。
又侍宴诗曰：兹堂乃峭峤，伏槛临曲池，树中望流水，竹里见攒枝，栏高景难蔽，岫隐云易垂，邂逅逢休幸，朱跸曳青规，丘山不可答，葵藿空自知。
又侍宴集贤堂应令诗曰：北閤时见启，西园又已辟，官属引鸿鹭，朝行命金碧，伊臣独何取，隆恩徒自昔，布武登玉墀，委坐陪瑶席，绸缪参宴笑，淹留奉觞醳，壶人告漏晚，烟霞起将夕，反景入池林，馀光映泉石。
又陪徐仆射晚宴於儿宅诗曰：天君追宴憙，十日递来过，筑室华池上，开轩临芰荷，方塘交密笋，对霤接繁柯，景移林改色，风去水馀波，洛城虽半日，爱客待骊歌。
梁江淹拟魏帝游宴诗曰：置酒坐飞阁，逍遥临华池，神飘自远至，左右芙蓉披，绿竹夹清水，秋兰被幽崖，月出照园中，冠佩相追随，肃肃广殿阴，雀声愁北林，众宾还城邑，何用慰我心，陈徐陵侍宴诗曰：园林才有热，夏浅更胜春，嫩竹犹含粉，初荷未聚尘，承恩豫下席，应阮独何人。
隋江总赋得置酒殿上诗曰：三清传旨酒，柏梁奉欢宴，霜云动玉叶，冻水疏金箭，羽籥响锺石，流泉灌金殿，盛时不再得，光景驰如电。
◇封禅
《礼记》曰：昔先王因天事天，因地事地，因名山升中于天，［中，成也，祭天告以成功也。］
河图真纪曰：王者封太山，禅梁甫，易姓奉度，继崇功也。
河图会昌符云，汉太兴之道，在九代之王，封于太山，刻石著纪，禅于梁甫，退考功。
春秋含孳曰：天子所以昭察，以从斗枢，禁令天下，系体守文，宿思以合神，保长久，天子受符，以辛日立号。
《史记》曰：齐桓公欲封禅，管仲曰：古封太山，禅梁甫，七十二家，夷吾所记，十有二焉，无怀氏封泰山，禅云云，颛顼封泰山，禅云云，神农封泰山，禅云云，炎帝封泰山，禅云云，黄帝封泰山，禅亭亭，帝喾封泰山，禅云云，尧封泰山，禅云云，舜封泰山，禅云云，禹封泰山，禅会稽，汤封泰山，禅云云，周成王封泰山，禅社首，皆受命，然后得封禅，古之封禅，鄗上之黍，北里之禾，所以为盛，江淮之间，一茅三脊，所以为籍，东海致比目之鱼，西海致比翼之鸟，然后有不召而自至者，十有五焉。
又曰：秦始皇既并天下，即帝位，徵齐鲁儒士，博士七十人，至泰山下，议曰：古者封禅为蒲车，恶伤山之土石草木，始皇上泰山立石，颂始皇德，明其得封也，封藏皆秘，代不得而记也，始皇上泰山，中坂遇风雨，休於树下，因封其树为五大夫。
又曰：封禅则不死，黄帝是也，儒者皮弁荐绅，射牛，封太山，如郊太一之礼。
又曰：李少君上言云，纵远方奇兽飞禽及白雉以加祀，皆至太山，其夜若有光。昼有白云起封中。
《白虎通》曰：天以高为尊，地以厚为德，故增太山之高以报天，附梁父之厚以报地也。
又曰：易姓而王，必升封太山，报告成。
又曰：或封禅，金泥银绳，或曰石泥金绳，封之金印，或曰：封禅封之以金印。
孝经序金［《太平御览》五百三十六作钩命。］决曰：封乎太山，考绩燔燎，禅乎梁父，刻石纪功。
《尚书·中候》曰：昔古圣王，功成道洽，符瑞出，乃封太山，今比目之鱼不至，凤皇不臻，未可以封，郑玄注云，比目东方异气所生，名〈鱼枼〉。
司马相如封禅书曰：然犹蹑梁父，登太山，建昭号，施尊名，俾万代得激清流，扬微波，飞英声，腾茂实。
封禅仪注曰：持礼三十人，上发坛上十石函盖，尚书令北向跪，藏玉牒毕，持礼覆石函，尚书令封上石捡，亦治以金绳，泥杂用四方土，各依其色。
张华议曰：海内符瑞之应，备物之盛，未有若今之盛，宜礼中岳，封泰山，发德号。
《汉官仪》曰：封禅太山，既［汉官仪作即。］武帝封处，累其石，登坛，置玉牒书封石此中，复封石捡。
又曰：元封封禅，书［按当作昼。］有白气，夜有光，下天关石门。
又曰：有玉龟。
又曰：建武二十二年，东巡狩，二月九日，到鲁，十九日，国家居亭，百官布野，此日上山，云气成宫阙，百姓皆见。
《汉书》曰：元封元年四月癸卯，上迁，［汉书武帝纪作还。］登封太山，应劭云，成功治定，告成於天，有金策石函，金泥玉捡之封。
又曰：倪宽对策云，其封太山，禅梁父，昭姓考功，此帝王之盛节。
《续汉书》曰：上以用石功难。又欲及二月封，故诏梁松，因故封石空捡，更加封而已，松上疏争之，以为承天之敬，尤宜章明，今因旧封，窜寄玉牒故石下，恐非重命之义。
又曰：建武二十二年，上许梁松等奏，方求元封时故事，议封禅所施用，有司奏当刻玉玺一枚，方寸三分，玉版方五寸。
又曰：上御辇升山，日中后到山上，即位于坛南北，［《太平御览》五百三十六北下有面字。］帝升坛，尚书令奉玉牒捡，皇帝以寸二分玺亲封之。
《吴志》曰：孙皓天玺元年，阳羡山有石室，所石［吴志三作在所。］表为天瑞，乃遣司空董朝周处等，封禅国山。
《宋书》曰：江夏王义恭表云，气於宫树珍露味於林，［句有讹脱。］宜修封太山，瘗玉岱趾。
《太康地记》曰：奉高者，以事东岳，帝王禅代之处也，故明堂在县南四里，汉武立太坛於东山，以登［《太平御览》五百三十六作祭。］天下，［御览下字无。］示增高。
◇亲蚕
《礼记·祭义》曰：古者天子诸侯，必有公桑蚕室，近川而为之，筑宫仞有三尺，棘墙而外闭之。
《祭统》曰：王后蚕於北郊，以供纯服，夫人蚕於北郊，以供冕服，［纯音缁也。］
《五礼先蚕仪注》曰：亲蚕前二日，太祝令，质明，以太牢祀先蚕。
《皇后亲蚕仪注》曰：皇后躬桑，始将一条，执筐受桑。
周迁《古今舆服杂事》曰：蚕始生，后食之，三洒而止。
晋元康义曰：皇后采桑坛，蚕宫西南。
董巴《舆服志》曰：汉皇后桑於东郊苑中者。
又曰：太皇太后入庙服，绀上皂下，蚕，青上缥下，簪以玳瑁，长一尺，端为华胜，上为凤皇。
《礼记》曰：季春之月，后妃斋戒躬桑，以劝蚕事，孟夏之月，蚕事既毕，后妃献茧。
又曰：蚕事既登，分茧称丝，以供郊庙之服。
又曰：后妃献茧，乃收茧税，以桑为均，贵贱长幼如一。
《东观汉记》曰：明德马皇后，置织室蚕於濯龙中，数往来观视。
《汉书》曰：孝元王皇后为太后，幸蚕馆，率皇后及列侯夫人桑北郊。


礼祭祀郊丘宗庙明堂辟雍学校释奠
◇礼
《管子》曰：礼者，因人之情，缘义之理，而为之节文者也。
《物理论》曰：礼者，履也，律也，义同而名异，五礼者，吉凶宾军嘉也。
周礼，大宗伯之职，以吉礼事邦国之鬼神祇，事谓祀之祭之享之，以凶礼哀邦国之忧，哀谓救患分灾也，以宾礼亲邦国，以军礼同邦国，同谓威其不叶偕老［周礼注作僣差，此讹。］也，以嘉礼亲万民，嘉，善也，所以因人心所善而为制，吉礼之别十有二，一曰禋祀，二曰实柴，三曰槱燎，四曰血祭，五曰埋沉，六曰副辜，七曰肆献，八曰馈食，九曰祠，十曰禴，十一［一下脱曰字。］尝，十二曰蒸，凶礼之别有五，一曰丧礼，哀死亡，二曰荒礼，哀凶札荒，人物有害之也，三曰吊礼，哀祸灾，遭水火也，四曰禬礼，哀围败，同盟合会财货，以更其所丧也，五曰恤礼，哀寇乱，邻国相忧，宾礼之别有八，一曰朝，二曰宗，三曰觐，四曰遇，五曰会，六曰同，七曰问，八曰视，军礼之别有五，一曰大师之礼以用众，二曰大均之礼以恤众，［均其地政，所以忧民。］三曰大田之礼以简众，因田习阅车徒之数也，四曰大役之礼以任众，筑宫邑，所以事民力彊［周礼注彊下有弱字。］也，五曰大封之礼以合众，正封疆以合众人也，嘉礼之别有六，一曰饮食，二曰婚冠，三曰宾射，四曰飨燕，五曰脤膰，六曰庆贺。
又曰：太宰掌三曰礼典，以和邦国，以统百官，以谐万民。
大司徒以五礼防民之伪，而教之中。
《礼记》曰：礼也者，体也，礼不备，谓之不成人。
又曰：夫礼者，所以定亲疏，决嫌疑，别同异，明是非也，道德仁义，非礼不成，教训正俗，非礼不备，分争辩讼，非礼不决，君臣上下，父子兄弟，非礼不定。
又曰：夫礼，先王以承天之道，以治人之情，故失之者死，得之者生，诗云，相鼠有体，人而无礼，人而无礼，胡不遄死，言偃复问曰：夫子之极言礼也，可得而闻与，孔子曰：我欲观夏道，是故之杞而不足徵也，吾得夏时焉，我欲观殷道，是故之宋而不足徵也，吾得坤乾焉。
又曰：故人情者，圣王之田也，修礼以耕之，陈义以种之，讲学以耨之，本仁以聚之，播乐以安之。
又曰：礼其在人也，如竹箭之有筠也，如松柏之有心也，二者居天下之大端也，贯四时，不改柯易叶。
又曰：夫礼本於太一，分而为天地，转而为阴阳，变而为四时，列而为鬼神。
《大戴礼》曰：礼象五行也，其义四时也，故以四时［大戴礼本命篇无时字。］举，有思，［大戴礼作恩，此讹。］有义，有节，有权。
《左传》曰：子太叔见赵简子，简子问揖让周旋之礼，对曰：是仪也，非礼也，简子曰：敢问何谓礼，对曰：闻诸先大夫子产曰：夫礼，天地之经也，地之义也，民之行也。
又曰：邾隐公来朝，子贡观焉，邾子执玉高，其容仰，公受玉卑，其容俯，子贡曰：以礼观之，二公皆有亡焉，今朝贺而不度，高仰骄也，卑俯替也，骄近乱，替近疾，君为主，其先亡乎。
《论语》曰：道之以政，齐之以刑，民免而无耻，道之以德，齐之以礼，有耻且格。
又曰：颜回问仁，子曰：克己复礼为仁，一日克己复礼，天下归仁焉，为仁由己，而由人乎哉，颜回曰：请问其目，子曰：非礼勿视，非礼勿听，非礼勿言，非礼勿动，颜回曰：回虽不敏，请事斯语矣。
《庄子》曰：三皇五帝之礼义法度，不矜於同，而矜於治，故譬三皇五帝之礼义法度，其犹楂梨橘柚耶，其味相反，而皆可於口，故礼义法度，应时而变也。
《孙卿子》曰：人生有欲，欲则求，求则争，争则乱，乱则穷，先王恶其乱也，故制礼义以养之，《慎子》曰：礼从俗，政从上，使从君，国有贵贱之礼，无贤不肖之礼也。
《白虎通》曰：所以作礼乐者，乐以象天，礼以法地。
《家语》曰：孔子言於鲁哀公曰：人之所以生，礼为大，非礼无以辨君臣之位。
董生书曰：理者天所为也，文者人所为也，人所为谓之礼，礼者，因人情而为节文也，以救其乱，夫隄者水之防也，礼者人之防也，刑防其末，礼防其本。
《礼稽命徵》曰：礼之动摇也，与天地同气，四时合信，阴阳为符，日月为明。
《汉书》曰：叔孙通为高祖制汉仪十二篇。
范晔《后汉书》曰：诏召玄武司马班固，问定礼制之宜，固曰：京师诸儒，多能说礼，宜广招集，共议失得，帝曰：作舍道边，三年不成，会礼之家，名为聚讼，互生疑异，笔不得下，昔者尧作大章，一夔足矣，章和元年，乃召曹褒，诣嘉德门，持班固所上叔孙通汉仪十二篇，敕褒曰：此制散略，多不合经，令宜依制条，使可施行，褒於南宫东观，考正旧礼，上自天子，至於庶人，冠昏吉凶，终始制度，以为一百五十篇。
《典略》曰：孔子適宋，与弟子习於树下，宋司马桓魋使人拔其树，去適於野。
【赋】楚荀况礼赋曰：爰有大物，非丝非帛，文理成章，非日非月，为天下明，生者以寿，死者以葬，城郭以固，三军以彊，粹而王，駮而霸，无一焉而亡，臣愚弗识，敢请之王，王曰：此夫文而不采者欤，简而易知，而致有理者欤，君子所敬，小人所不敬者欤，匹夫隆之，则为圣人，诸侯隆之，则一四海者欤，致明而约，甚顺而体，请归之礼。
◇祭祀
《尚书大传》曰：祭之为言察也，荐，至也，言人事至於神也。
《尔雅》曰：春祭曰祠，祠之言食，夏祭曰礿，新菜可汋，秋祭曰尝，尝新穀也，冬祭曰蒸，蒸，进也，进品物祭天曰燔柴，既祭，积薪焚之，祭地曰瘗薶，既祭，埋藏之，祭山曰庪悬，或庪或悬，置之於山，［庪音轨。］祭水曰沉浮，或沉或浮，置之於水，祭星曰布，布散於地，祭风曰磔，今俗当大道中磔狗，云以止风，此其遗象也，是类是禡，师祭也，类於上帝，禡於所征之地，［禡，莫架反，出诗雅也。］既伯既祷，马祭也，伯，马祖也，将用马力，必先祭其祖也。
《广雅》曰：圆丘大坛，祭天也，方泽大折，祭地也。
《周书》曰：设丘兆于南郊，以祀上帝，配以后稷农星，先王皆与食。
《说文》曰：除恶之祭曰禬，告事示福曰祷，道上之祭曰犭军，絜意以享曰禋，以事类祭神曰禷，祭司命曰礻比，［俾利反。］祭豕先曰礻曹，［似劳反。］月祭曰祽。［子内反。］
《周官》曰：凡庶人不畜者，祭无牲，不耕者，祭无盛。
又曰：血祭祭社稷五祀五岳，埋沉祭山林川泽，以副［副音孚逼(经典释文，下有反字。)膝(周礼注作焜。)也。］辜祭四方百物，以肆献祼享先王，以馈食享先王。
又曰：凡阳祀，用骍牲毛之，阴祀，用黝牲毛之，阴是北郊。
又郑注曰：《周礼》曰：郁为兰也，煮之和鬯酒也。
《礼记》曰：祭，丰年不奢，凶年不俭。
又曰：祭不欲数，数则不敬，祭不欲疏，疏则怠，是故君子合诸天道，春禘秋尝，霜露既降，君子履之，必有凄怆之心，非寒之谓也，春雨露既濡，君子履之，必有怵惕之心，如将见之，乐以迎来，哀以送往。
又曰：孟春之月，其祀户，祭先脾，孟夏之月，其祀灶，祭先肺，中央土，其祀中霤，祭先心，孟秋之月，其祀门，祭先肝，孟冬之月，其祀行，祭先肾，天子祭天地四方山川五祀，岁遍，大夫祭五祀，岁遍，士祭其先，祭日於坛，祭月於坎，日於东序，月於西序，以别幽明内外，王立七祀，曰司命，曰中霤，曰国行，曰国门，曰泰厉，曰户，曰灶，诸侯五祀，曰司命中霤国门国行公厉，大夫三祀，曰族厉，曰门，曰行，士二祀，曰门，曰行，庶人一祀，曰或亡户，或立灶，圣人之制祀也，法施於人则祀之，以死勤事则祀之，以劳定国则祀之，能御大灾则祀之，日月星辰，人所瞻仰也，山林川谷丘陵，人所取材用也，非此族也，不在祀典。
《尚书》曰：肆类于上帝，禋于六宗，望于山川，遍于群神，王肃注云，六宗者，所宗者皆絜祀之，埋少牢於泰昭，祭时也，相近於坎坛，祭寒暑也，王宫祭日也，夜明祭月也，幽禜祭星也，云禜祭水旱也。
《诗》曰：以享以祀，以介景福。
《穀梁传》曰：宫室不设，不可以祭者，荐其义也，非享味也。
《物理论》曰：古者尊祭重神，祭宗庙，追养也，祭天地，报往也。
《论衡》曰：凡祭祀之义有二，一曰报功，二曰修先，报功以勉力，脩先以崇恩也。
《幽明录》曰：庙方四丈，不作墉道，广□［原缺，明本作五，《初学记》十三作四。］尺，夹树兰香，斋者煮以沐浴后祭，所谓兰汤。
《尸子》曰：齐有贫者，命其狗为富，命其子为乐，方将祭，入於室，叱之曰：富出，祝曰：不祥，家果有祸，长子死，哭之曰：乐乎，而不自悲也。
《孔丛子》曰：元和二年春，帝东巡狩，还过鲁，幸阙里，以太牢祀孔子及七十弟子，作六代之乐，大会孔氏男子二十以上者六十人。
《越绝书》曰：越王既往平吴，春祭三江，秋祭五湖，因以其时为之立祠，垂之末世，传之万载。
《汉书》曰：高祖微时，闻魏公子贤，及即位，每过大梁，常祀公子，高祖十二年，从击黥布还，为公子置守冢五家，世世以岁四时奉祠。
又曰：元始四年，诏书祀百辟卿士有益於民者，蜀郡以文翁，九江以召父应，诏书岁时郡二千石率官属行礼奉祠，信臣家在南阳，亦为立祠。
又曰：初朱邑且死，嘱其子曰：我故为桐乡啬夫，其民吏爱我，必葬桐乡，后世子孙奉我，不如桐乡民，及死，其子葬之桐乡西郭外，民果共为邑起冢，立祠祭，至今不绝。
《东观汉记》曰：桓谭，字君山，沛人，章帝元和中，行巡狩至沛，令使者祠谭家，乡里甚荣之。
又曰：永平二年十一月，诏京兆右扶风，以中牢祀萧何霍光，出郡钱穀，给萧何子孙，在三里内者，悉令侍祠。
又曰：皇帝立黄老祠跃［《太平御览》五百二十六作濯。］龙中，为坛，采色眩曜。
《汉旧仪》曰：皇帝祭天，紫坛帷幄，高皇帝配天，后［《初学记》十三，太平御览五百二十六作居。］堂下西乡，绀席也。
《左传》曰：龙见而雩，［旱祭也，祈雨为雩。］雪霜风雨之灾则禜之。
【文】魏武帝祠太尉乔玄墓文曰：昔以幼年，逮升堂室，增荣益观，皆由奖助，士死知己，怀此无忘。又承从容要誓，徂逝之后，路有经由，不以斗酒只鸡，过相沃酹，车过三步，肠［魏志一注作腹。］痛勿怪，虽临时戏笑之言，非至亲之笃好，夫何肯为此辞哉。
晋潘岳为诸妇祭庾新妇文曰：潜形幽榇，宁神旧宇，室虚风生，床尘帷举，自我不见，载离寒暑，虽则乖隔，哀亦时叙，启殡今夕，祖行明朝，雨绝华庭，埃灭大宵，俪执箕帚，偕奉夕朝，仿佛未行，顾瞻弗获，伏膺饮泪，感今怀昔，怀昔伊何，祁祁娣姒，感今伊何，冥冥吾子，形未废目，音犹在耳。
晋殷阐祭王东亭文曰：以少牢之奠，敬荐东亭王侯之灵，盖闻朗鉴不尘，精金能照，君以珪璋，资以明要，少长风流，举契理调，事扰皇家，道在君子，亮诚外内，寄心万里，契同风云，义贯终始，自昔索居，荏苒于兹，五载不觌，何日不思，呜呼若人，奄随化迁，古之遗爱，犹或兴言，承凶怆痛，慨然留连。
晋殷允祭徐孺子文曰：惟豫章太守殷君，谨奠汉故聘士豫章徐先生，惟君资纯玄粹，含真太和，卓尔高尚，道映南岳，逍遥环堵，万物不干其志，负褐行吟，轩冕不易其乐，时携虚榻，伫金兰之眷，千里命契，寄生刍之咏，非夫超悟身名，遁世无闷者，孰若是乎，夫诚素自中，微物为重，蘋藻是歆，实过牲牢。
晋王珣祭徐聘士文曰：豫章徐先生，陶精太和，诞膺一德，藏器高栖，确尔特立，贞一足以制群动，纯本足以息浮末，宣尼有言，不事王侯，高尚其事，若先生者，抑亦当之矣，限兹遐路，无由造敬，系伫灵宇，乃情依依，故贡薄祠，昭述宿心，神而有灵，傥垂尚飨。
晋周颖文祭梁鸿文曰：晋隆安四年，陈郡周颖文，以蕰藻行潦，祠于梁先生之墓，夫子迈志箕颖，尘垢雕俗，骨秀风霜，性淳寡欲，娶待偕隐之俪，文绝陪臣之录，遂负策周鲁之郊，逆旅吴会之阿，可谓高奇绝伦，孤生莫和者也，后学抚牍，得人在文，忽以知命，而展其坟，芒芒积草，有馥馀芬，昔先生过延陵而想季，经海隅而感连，苟践迹而趣合，亦断金於当年。
宋王僧远祭颜延之文曰：气高叔夜，方严仲举，逸翮独征，孤风绝侣。
宋陶潜自祭文曰：岁惟丁未，律中无射，天寒夜长，风气萧索，鸿雁于征，草木黄落，陶子将辞逆旅之馆，永归本宅，故人凄其相悲，同祖行於今夕，自余为人，逢运之贫，箪飘屡罄，絺绤冬陈，已达运命，畴能罔眷，余今斯化，可以无恨，寿涉百龄，身慕肥遁，从老得终，奚所复恋，葬之中野，以安其魂，寂寂我行，萧萧墓门，奢耻宋臣，俭笑王孙，匪贵前誉，孰重后歌，人生实难，死如之何。
宋谢延之祭屈原文曰：兰薰而摧，玉贞则折，物忌坚芳，人讳明絜，曰若先生，逢辰之缺。
齐卞伯玉祭孙叔敖文曰：谨以醴羞，祭楚令尹孙君之灵，眇眇千载，悠悠舒荆，理无不通，事隔者形，尚想清尘，承风效诚，超超夫子，淡矣道情，自心伊贵，人爵靡婴，芳风如箫，清响如埙，景矣行役，言戾豫方，侧闻夫子，讬愤睢阳，灵封颓墓，丘茔榛荒，幽幽神道，为有为亡，徘徊永念，怆矣其伤。
齐谢朓为诸娣祭阮夫人文曰：婉娩嫔德，幽闲妇性，眄史弘箴，陈诗成咏，嘉言足题，清晖可映，契阔未几，音尘如昨，中景遽倾，芳荍先落，畴日交觞，享也虚荐，带上先结，握中遗扇，迸泪失声，潺湲如霰。
齐孔稚珪祭外兄张长史文曰：惟君之德，高明秀挺，浩汗深度，昂藏风领，学不师古，因心则睿，筌蹄象繇，糠秕庄惠，吾与夫子，分协芳金，凭风共酒，藉月同琴。
梁简文帝祭战亡者文曰：降夫既旋，功臣又赏，班荷元勋，苏逢漏网，校尉霑荣，属国蒙奖，独念断魂，长毕灰壤，膏原染刃，委骨埋泉，徒闻身没，讵辩名传。
梁徐悱妻刘氏祭夫文曰：维梁大同五年，新妇谨荐少牢於徐府君之灵曰：惟君德爰礼智，才兼文雅，学比山成，辩同河泻，明经擢秀，光朝振野，调逸许中，声高洛下，含潘度陆，超终迈贾，二仪既肇，判合始分，简贤依德，乃隶夫君，外治徒奉，内佐无闻，幸移蓬性，颇习兰薰，式传琴瑟，相酬典坟，辅仁难验，神情易促，雹碎春红，霜雕夏绿，躬奉正衾，亲观启足，一见无期，百身何赎，呜呼哀哉，生死虽殊，情亲犹一，敢遵先好，手调姜橘，素俎空乾，奠觞徒溢，昔奉齐眉，异於今日，从军暂别，且思楼中，伯游未反，尚比飞蓬，如当此诀，永痛无穷，百年何几，泉穴方同。
陈沈炯祭梁吴郡袁府君文曰：夫宫鸣徵应，响韵相趋，桂馥兰芬，期臭在斯，道合一朝，岂忘千载，日者明德世彦，振缨王室，坐啸大邦，显治巨丽，窃以不敏，出宰句吴，上郡下邑，都城接雉，虽王事靡盬，无失豫游，窥洞庭於五湖，登姑苏於九曲，身后之事，一至於斯，今者长乐未央，已夹樗里之墓，公宫鲁库，非复少昊之墟，成土一棺，未知何讬，解剑絮浆，转增歔欷。
◇郊丘
《尔雅》曰：祭天曰燔柴，祭地曰瘗埋。
《广雅》曰：圆丘太坛祭天，方泽太折祭地。
《周书》曰：乃兆乎南郊，以祀上帝，配后稷农皇［按前祭祀篇引作星。］先王与食。
《周官》曰：大宗伯掌天神之礼，以禋祀祀昊天上帝，以实柴祀日月星辰，以槱燎祀司中司命风师雨师。
又曰：苍璧礼天，黄琮礼地。
又曰：四圭有邸，以祀天，旅上帝，两圭有邸，以祀地，旅四望，大司乐奏黄锺，歌大吕，舞云门，以祀天神，［谓五帝及天(周礼注天字无。)日月星辰之，(周礼注作也。)王者各以夏正月祀其受命之帝於南郊也。］奏太蔟，歌应锺，舞咸池，以祭地祇於北郊，谓地神及社稷也，［按本句亦周礼注文，当作夹注。］又曰：凡乐，圜锺为宫，黄锺为角，太蔟为徵，姑洗为羽，雷鼓雷鼗，孤竹之管，云和之琴瑟，云门之舞，冬日至，於地上之圆丘奏之，若乐六变，天神皆降，可得而礼矣，凡乐函锺为宫，太蔟为角，姑洗为徵，南吕为羽，灵鼓灵鼗，孙竹之管，空桑之琴瑟，咸池之舞，夏日至，於泽中之方丘奏之，若乐八变，则地祇皆出，可得而礼矣。
《礼记》曰：郊之祭，迎长日之至，大报天而主日也，兆於南郊，就阳位也，扫地而祭，於其质也，器用陶匏，以象天地之性也，於郊故谓之郊。
又曰：祭帝於郊，所以定天位也。
又曰：成王封周公於鲁，命鲁公祀周公以天子之礼乐，是以鲁君孟春乘大辂，戴弧韣，旂十有二旒，日月之章，祀帝于郊，配以后稷，天子之礼也。
《毛诗》曰：昊天有成命，郊祀天地也。
公羊传曰：祭者，荐其时也，荐其义也，非享味也。
又曰：山川有能润乎百里者，天子秩而祭之，《汉书》曰：成帝初即位，丞相御史大夫桓谭奏言，帝王之事，莫大於承天之序，承天之序，莫重於郊祀，故圣王尽心极虑，以建其制，祭天於南郊，就阳之义，瘗地於北郊，则阴之象也。
又曰：高帝入关，问秦祀何帝，曰白青黄赤四帝，上曰：天有五帝而四何，莫知其说，上曰：五待我，为立黑帝，祀曰黑畤。
《汉旧仪》曰：汉法，三岁一祭於云阳宫甘泉坛，以冬至日祭天，天神下，三岁一祭地於河东汾阴后土宫，以夏至日祭地，地神出，祭五帝於雍畤。
又曰：祭天用六采绮席，六重，上一丈，中一幅四周缘之，玉几玉饰器。
又曰：桓［《太平御览》五百二十七作皇，下同。］帝祭天，居玄云［御览作云阳。］宫，斋百日，上甘泉通天台，高三十丈，以候天神之下，见如流火，舞女童三百人，皆年八岁，天神下坛所，举烽火，桓帝就竹宫中，不至坛所，甘泉台去长安三百里，望见长安成，［御览作城。］帝［御览帝上有黄字。］已来所祭天之圆丘也。
又曰：祭地河东汾阴后土宫，宫曲入河，古之祭地泽中方丘也，礼仪如祭天。
《五经通义》曰：王者所祭天地何，王者父事天，母事地，故以子道也，祭日以丁与辛何，丁者，反覆自丁宁也，辛者，自克辛也。
《后汉书》曰：灵帝建宁二年，迎气黄郊，遂於洛水西桥，逢暴风雨，导从卤部车或发盖，百官霑濡，还不至郊。
贺循上郊坛制度曰：汉旧仪，南郊圆坛八陛，於宫南七里，北郊方坛四陛，於城北四里，依汉故事，柴於坛二十步，高二丈，大二丈。
【赋】晋郭璞南郊赋曰：於是时惟青阳，日在方旭，我后将受命灵坛，乃改步而鸣玉，升金轩，抚太仆，扬六鸾，齐八騄，列五幡於一元兮，靡日月乎黄屋，矫陵乌以侦候兮，整豹尾於后属，尔乃造旷场，戾坛庭，百寮山立，万乘云萦，延祝史，肆玉牲，登圆丘，揖太清，礼群望，告皇灵，天澄其气，日朗其精，飞廉鼓舞於八维兮，丰隆击节於九冥，祝融穆清而肃侍兮，阳侯澹以中停，郊寰之内，区域之外，雕题卉服，被发左带，骏奔在坛，不期而会，瓘瓘群辟，蚩蚩黎庶，翘怀圣猷，思我王度，事崇其简，服尚其素，化无不融，万物自鼓，振西北之绝维，隆东南之桡柱，廓清紫衢，电扫神宇，风马桂林，抗旌林圃，五岳不足以题其勋，九韶不足以赞其舞。
【颂】梁简文帝南郊颂曰：臣闻唯天为大，圣人敬其德，知几其神，至人契其道，故龙宫弱言之后，合揆於苍旻，鸟纪垂衣之君，昭格於上帝，皇帝之御天下也，纬天维，理地轴，移浇风於末俗，反淳正於区中，化不言而先显，教不言而已肃，九垓同轨，四海无波，尘清世晏，苍兕无所用其武功，运谧时雍，鸳鹭咸并脩其文德，玉门罢候，紫塞沉烽，画一之政，万代表於时和，三章之律，百姓沐於仁寿，於是隆光之地，日浴之乡，紫舌黄支，头飞鼻饮，自西自南，无思不服，由是嘉祥被，众瑞发，金人泽马，丹甑玉鸡，三角九尾，四肩六足，参差於郊薮，布濩於宫闱，乃以恭肃神祇，理通孝敬，江左以来，爽垲未辟，爰命将作，揆日载营，三灵叶响，百工咸事，宛如神造，俨类仙居，五达四通，廓郊弥泽，南瞻重岳，北眺芒岭，东临灞浐，西望旧丰，纡馀委蛇，丘陵起伏，澎湃峣屼，山川异态，飞梁邃宇，洞烛空悬，紫殿仙宫，霞褰鸟翥。
【表】梁简文帝上南郊颂表曰：虽周郊南甸，宗伯之官徒设，汉兴北畤，夤恪之道未隆，而体元含极，先后弗违，典盛望禋，理通孝敬，絜静之礼载光，禘郊之风斯洽，昔东平琅邪，著藻炎德，临淄中山，摛文魏美。
【启】梁元帝庆南郊启曰：大裘而冕，陶匏以质，黄锺既奏，云门斯舞，乐谐六变，歌陈九德，感天动神，式展诚敬。
◇宗庙
《尚书大传》曰：庙者，貌也，其以貌言之也。
《释名》曰：宗，尊也，庙，貌也，先祖形貌所在也。
《礼记》曰：天子七庙，三昭三穆，与太祖之庙而七，诸侯五庙，二昭二穆，与太祖之庙而五，大夫三庙，一昭一穆，与太祖之庙而三，士一庙，庶人祭於寝，远庙为祧，去祧为坛，去坛为墠，去墠为鬼，自祧以下皆庙。
又曰：凡祭宗庙之礼，牛曰一元大武，豕曰刚鬛，豚曰腯肥，羊曰柔毛，鸡曰翰音，犬曰羹献，雉曰疏趾，兔曰明视，｛巩言｝脯曰尹祭，鱼曰商祭，鲜鱼曰脡祭，水曰清涤，酒曰清酌，黍曰芗合，稷曰明粢，稻曰嘉疏，韭曰丰本，盐曰咸鹾，玉曰嘉玉，币曰量币。
又曰：当七庙五庙之无虚主，唯祫祭於祖，为无主尔。
又曰：夏六月，以禘礼祀周公於太庙，尊用玉豆雕篹，爵用玉盏。
《周礼注》：五岁一禘，三岁一祫。
又曰：凡宾客献瑶爵，皆赞。
又曰：凡灌玉，濯之陈之，以赞祼事，注云，灌玉，圭瓒也。
《仪礼》曰：始虞用柔日，哀某敢用玉［仪礼士虞礼玉字无。］絜桂［仪礼作牲。］刚鬛香合嘉荐。
《说文》曰：宗庙之木主，名曰祏。
《白虎通》曰：言神无所依据，孝子以主继心。
又曰：位尊盛德，所及弥远，谓之禘祫何，禘之为言让［白虎通宗庙篇作谛。］也，序昭穆，禘父子也，祫合也。
五经要义曰：木主之状，四方，穿中央，以达四方，天子长尺二寸，诸侯长尺，皆刻谥於其背。
挚虞要诀注曰：凡庙之主，藏於户外北牖下，有石函，故名宗祏。
《五经异义》曰：谨按叔孙通宗庙有日祭之礼，古而然也，三岁一祫，周礼也，一禘，疑先王礼也。
《论语》曰：夏后氏以松，殷人以柏，周人以栗，栗，敬也，使人谨敬也。
《诗》曰：閟宫有侐，注云，閟禘，禘阳之盛也，姜嫄神所依，故曰神宫。
又曰：清庙，祀文王也，周公既成洛邑，率以祀文王焉，清者言有清明之德。
又曰：有壬有林，锡尔纯嘏，纯，大也，嘏谓尸与主人以福也。
《汉书》曰：庙所以藏主，则列昭穆。
《续汉书》曰：祫，合也，毁庙之主，合食於太祖也，禘以四月，祫以十月，四月阳气在上，阴气在下，正尊卑之义，十月五穀登，故骨肉合聚饮食。
《汉书［《初学记》十三作旧。］仪》曰：子为昭，孙为穆，昭西面，穆东面，三年大祫，诸帝以昭穆坐於高庙。
又曰：皇帝会诸侯，酎金以上计仪，设九宾陪位也。
《国语》曰：甸服者祀，日祭月祀，先王之训者也。
张方《楚国先贤传》曰：古者先王日祭月享，时类岁祀，诸侯舍日，卿大夫舍月，士庶人舍时。
锺离意别传曰：意为鲁相，修孔子庙，孔子堂道有瓮，意召守庙孔訢问曰：此何等瓮，訢曰：夫子瓮背皆有书，故自夫子亡后，无敢发者，意乃发，得素书焉。
吴录《地理志》曰：会稽有禹庙，始皇配食，王朗为太守，黜之。
晋诸公赞曰：王浚，字彭祖，为幽州刺史，寻洛阳破，浚承制建行台，以宗庙焚毁，设墠，望祀七室及功臣配食者。
《楚辞·天问序》曰：屈原放逐，忧心愁悴，彷徨山泽，经历陵陆，仰天叹息，楚有先王之庙，及公卿祠堂，图画天地山川神灵，及古贤怪物所行事，周流罢倦，休息其下，仰见图画，因书其壁，呵而问之，以泄愤，写愁思。
【诗】梁简文帝赛汉高庙诗［按此及下庾信，张正见三诗皆见后，此重出，冯校本无。］曰：日正山无影，威斜汉屡回，瞻流如地望，昆仑匹天台。
庾信至老子庙诗曰：三门临苦县，九井对灵溪，盛丹须竹节，量药用刀圭。
张正见经季子庙诗曰：延州高让远，传芳世祀移，地绝贵金路，松悲悬剑枝，野藤侵沸井，山雨湿苔碑。
宋谢瞻经张子房庙诗曰：伊人咸代工，聿来扶兴王，婉婉幕中画，晖晖天业昌，鸿门消薄蚀，垓下陨欃枪，爵仇建萧宰，定都护储皇，肇允契幽叟，翻飞指帝乡，惠心奋千祀，清埃播无疆。
宋郑鲜之行经张子房庙诗曰：七雄裂周纽，道尽鼎亦沦，长风晦昆溟，潜龙动泗滨，紫烟翼丹虬，灵媪悲素鳞，宋范泰经汉高庙诗曰：啸吒英豪萃，指捴五岳分，乘彼道消势，遂廓宇宙氛，重瞳岂不伟，奋臂腾群雄，壮力拔高山，猛气烈迅风，恃勇终必挠，道胜业自隆。
齐谢朓赛敬亭庙喜雨诗曰：执玉朝群帝，樽桂迎东皇，排云接孔［本集作虬。］盖，蔽日下霓裳，会舞纷瑶席，安歌绕凤梁，百味芬绮帐，四望霑羽觞。
梁简文帝和萧东阳祀七里庙诗曰：万里实幽宗，三神亦天构，岂谓木石精，斯乃山川守，远来太白旗，遥徵青鸟候，以兹弗敬怠，方知教应否。
又汉高庙赛神诗曰：玉轪朝行动，阊阖旦应开，白云苍梧上，丹霞咸阳来，日正山无影，城斜汉屡回，瞻流如地脉，望岭匹天台，欲袪九秋恨，聊举十千杯。
梁元帝祀伍［原作五，据冯校本改。］相庙诗曰：石城宁足拒，金阵讵能追，楚关开六塞，吴兵入九围，山水犹萦带，城池失是非，空馀寿宫在，日暮舞灵衣。
梁庾肩吾汉高庙诗曰：昔作唐山曲，今承紫贝坛，宁知临楚岸，非复望长安，尘飞远骑没，日徙半峰寒。
又乱后经夏禹庙诗曰：金简泥初发，龙门凿始通，配天不失旧，为鱼微此功，林堂上偃蹇，山殿下穹隆，侵云似天阙，照水类河宫，神来导赤豹，仙去拥飞鸿，松龛撤暮俎，枣径落寒丛，仙舟还入镜，玉轴更乘空，去国嗟行迈，离居泣转蓬，月起吴山北，星临天汉中，申胥犹有志，荀息本怀忠，待见欃枪灭，归来松柏桐。
周庾信至老子庙诗曰：三门临苦县，九井对灵溪，盛丹须竹节，量药用刀圭，行当别关吏，直向流沙西。
又西门豹庙诗曰：君子为利博，达人树德深，蘋藻由斯荐，樵苏幸未侵，恭闻正直祀，良识佩韦心，容范虽年代，徽猷若可寻，菊花随酒馥，槐影向窗临，鹤飞疑逐舞，鱼惊似听琴，漳流鸣磴石，铜爵影秋林。
陈阳慎从驾祀麓山庙诗曰：圣德忧民暇，麾旆谒山灵，画航泛北渚，文马侍东平，春浦戊诞照，寒林铙吹鸣，依俙长安驿，萧条都尉城，井泉能共动，江帆得分行，窗幽细网合，阶静落花明，檐巢始入燕，轩树已迁湋，菲菲兰俎馥，淡淡桂樽清，银堂日影尽，玉座舞衣轻。
陈张正见行经季子庙诗曰：延州高让远，传芳世祀移，地绝遗金路，松悲悬剑枝，野藤侵沸井，山雨湿苔碑，别有观风处，乐奏无人知。
隋江总卞山楚庙诗曰：蘋藻祈明德，倚棹息岩阿，忽听鸟鸣曙，非复楚宫歌，闲阶薙宿荠，古木断悬萝，帷堂寂易晚，桴鼓自相和，威祀流百世，英威言几何。
又摄官梁小庙诗曰：畴昔游衣所，今日荐樱时，宪章诚有革，岁月遂难思，故人独之子，官联更在兹，虚檐静暮雀，洞户映光丝，平生复能几，语事必伤悲。
【颂】魏陈王曹植孔子庙颂曰：修复旧庙，丰其甍宇，莘莘学徒，爰居爰处，王教既备，群小遄沮，鲁道以兴，永作宪矩，洪声登遐，神祇来祜，休徵杂沓，瑞我邦家，内光区域，外被荒遐。
【文】宋谢惠连祭禹庙文曰：谨遣左曹掾，奉水土之羞，敬荐夏帝之灵，咨圣继天，载诞英徽，克明克哲，知章知微，运此宏谟，恤彼民忧，身劳五岳，形疲九州，呱呱弗顾，虔虔是钦，物贵尺璧，我重寸阴，乃锡玄圭，以告成功，虞数既改，夏德乃隆，临朝总政，巡国观风，淹留稽岭，乃徂行宫，恭司皇役，敬属晖融，神且略荐，乃昭其忠。
梁王僧孺武帝祭禹庙文曰：惟帝禀图上昊，贻则下民，五声穷听，四乘兼往，轻璧惜景，既舍冠履，爱人忘我，不顾胼胝，下车以泣，事深罪己，凭舟靡惧，义存拯物，盛业方来，遗神如在，爱被昆虫，理有好生之德，事安菲素，固无厚味之求，是用黍稷非馨，蘋蘩以荐，克诚斯飨，凭心可答。
◇明堂
《释名》曰：明堂，明［《释名》五，《初学记》十三，《太平御览》五百三十三作堂。］堂高显貌也。
《大戴礼》曰：明堂者，凡九室，一室而有四户八牖，以茅盖屋，上圆下方，所以明诸侯尊卑也，外水名曰辟雍，总三十六户，七十二牖。
《周礼》曰：夏后氏大室，殷人重屋，周人明堂，度有九尺之筵。
《周书》曰：明堂方一百一十二尺，室中方六十尺，牖高三尺，门方十六尺，东方曰青阳，南方曰明堂，西方曰总章，北方曰玄堂，中央曰太庙，左为左个，右为右个，五经要义，以大室经为太室，［《初学记》十三作以太庙为太室，此有讹衍。］《孝经援神契》曰：明堂者，天子布政之宫，上圆下方，八窗四达，在国之阳。
桓谭《新论》曰：王者造明堂，上圆下方，以象天地，为四方堂，各从其色，以郊四方，天称明，故命曰明堂。
黄图曰：明堂者，明天地之堂也，所以顺四时，行月令，宗祀先王，祭五帝，故谓之明堂，辟雍圆如璧，雍所以异水名同事，［《初学记》十三作雍以水，异名同事，此有衍倒。］其实一也。
《礼记》曰：昔者周公朝诸侯于明堂之位，天子负斧扆，南向而立。
《三礼图》曰：明堂者，周制五室，东为木室，南火，西金，北水，土在其中，秦为九室，十二室［《太平御览》五百三十三室字无。］阶，各有所居。
《尸子》曰：黄帝曰合宫，有虞曰总章，殷人曰阳馆，周人曰明堂。
《管子》曰：黄帝立明堂之议，舜有告善之旌，汤有总街之匡，武王有灵台之候。
蔡邕《月令论》曰：明堂者，天子太庙也，所以宗祀而配上帝，明天气，统万物也。
徐虔《明堂议》曰：明堂在国之阳，国门外，一堂五室，四门八阶。
许慎《五经异义》曰：明堂在国之阳，七里之内，八窗四闼，以［《太平御览》五百三十三作已。］地，就阳位也。
《五经释例》曰：告朔行正，谓之明堂，蔡邕礼乐志曰：孝武封岱宗，立明堂於太山汶上。
《礼论》曰：或以明堂者文王庙，周时往合和，［三字《初学记》十三，太平御览五百三十三作德泽和洽，此有讹脱。］蒿茂大，以为宫社，［《初学记》，御览作柱，此讹。］名为蒿宫。
《礼含文嘉》曰：明堂所以通神灵，感天地，正四时，出教化，崇有德，章有道也。
《白虎通》曰：礼三老於明堂，所以教诸侯孝，礼五更於太学，所以教诸侯悌。
《淮南子》曰：古者明堂之制，下之润湿，不能及也，上之雾露，不能入也，所以飨上帝，礼鬼神，示人知节也。
《家语》曰：孔子观乎明堂，睹四门之牖，有尧舜桀纣之像，而各有善恶之状，兴废之戒焉。
又曰：周公相成王，抱之而负斧扆，南面以朝诸侯之国焉。
《吴越春秋》曰：越王召范蠡而问，孤窃自欲以今日一登上明堂，布恩致令，以抚百姓也。
《汉书》曰：上欲治明堂，未晓其制度，济南人公玉带上黄帝时明堂图，图中有一殿，四面无壁，以茅盖屋，屋通水，水圜宫恒，［《太平御览》五百三十三作垣。］为複道，上有楼，从西面入，名曰昆仑，天子从之。
又曰：元始五年正月，祫祭明堂，诸侯王列侯宗室子九百馀人助祭，毕，皆益户赐爵及金帛。
《东观汉记》曰：元年营造明堂辟雍灵台，以即明三事不同也，前黄图云，同一物也。
【诗】梁元帝和刘尚书兼明堂斋宫诗曰：质明摄上宰，诘旦乘轺轩，四圭邸苍玉，六变舞云门，香浮郁金酒，烟绕凤皇樽，新花临御陌，春色起天园，河间献乐语，斯道媿能论。
【铭】后汉李尤明堂铭曰：布政之室，上圆下方，体则天地，在国正阳，窗闼四设流水洋洋，顺节行化，各居其房，春恤幼孤，夏进贤良，秋厉武人，冬谨关梁。
◇辟雍
《说文》曰：辟雍，天子飨饮处也。
《五经通义》曰：天子立辟雍者何，所以行礼乐，宣德化，教导天下之人，使为士君子，养三老，事五更，与诸侯行礼之处也。
又曰：诸侯不得观四方，故缺东以南，半天子之学，故曰泮宫。
《礼记》曰：天子辟雍，诸侯曰泮宫。
《白虎通》曰：天子立辟雍，行礼乐，宣德化，辟者象璧，圆法天，雍之以水，象教化流行。
桓谭《新论》曰：王者作圆池，如璧形，实水其中，以圜壅之，名曰辟雍，言其上承天地，以班教令，流转王道，周而复始。
《续汉书》曰：明帝永平二年，上始率群臣，躬养三老五更于辟雍，行大射之礼。
《魏志》曰：明帝甘露二年，幸辟雍，命群臣令赋诗。
【赋】后汉李尤辟雍赋曰：辟雍岩岩，规矩圆方，阶序牖闼，双观四张，流水汤汤，造舟为梁，神圣班德，由斯以匡，王公群后，卿士具集，攒罗鳞次，差池杂遝，延忠信之纯一兮，列左右之貂珰，三后八蕃，师尹群卿，加休庆德，称寿上觞，戴甫垂毕，其仪跄跄，是以乾坤所周，八极所要，夷戎蛮羌，儋耳哀牢，重译响应，抱珍来朝，南金大路，玉象犀龟。
晋傅玄辟雍乡饮酒赋曰：时皇帝亲枉万乘之尊号，以幸乎辟雍，卤簿齐列，官正其容，乃延卿士，乃命王公，定小会之常仪兮，飨殊俗而见远邦，揖让而升，有主有宾，礼虽旧制，其教惟新，若其俎豆有数，威仪翼翼，宾主百拜，贵贱修敕。酒清而不饮，肴乾而不食，及至嘒嘒笙磬，喤喤锺鼓，琴瑟安歌，德音有叙，乐而不淫，好朴尚古，四坐先迷而后悟，然后知礼教之弘普也。
【颂】陈徐陵皇太子临辟雍颂曰：臣闻天大王大，详於道德之言，天文人文，显於爻象之说，是以大君革命，黔首所以庇焉，圣人创物，文籍所以生焉，咸由此道，制为民极，莫不对越上灵，裁成庶类，济世育德，昭被昆虫，皇帝世膺下武，体资上德，握天镜而授河图，执玉衡而运乾象，皇太子耀彼重离，光兹匕鬯，仪天以行三善，俪极以照四方，惟忠惟孝，自家刑国，乃武乃文，化成天下，侍中国子祭酒新安王，宗室羽仪，衣冠准的，惟善为乐，造次必儒，粤以十一年三月二十一日，受诏弘宣，发论语题，摄齐升堂，抠衣即席，对扬天人，开辟大训，清言既吐，精义入神，副德爰动，音［本集音下有辞字。］锋起，问难泉涌，辩论纶之异，定伦理之疑，玉振锵锵，云浮雨布，介王奉系圣踪，驰辩秀出，信令张禹惭其师法，何晏忸其训诂，穆穆焉，洋洋焉，此实虞朝之盛德，生民之壮观者也，臣抑又闻之，鲁颂聿兴，史克宣其懿，晋雍大启，王廙逞其词，所以述休平之风，扬君上之德，轻以下才，敢为颂曰：皇运勃启，膺图受命，紫盖东临，黄旌南映，积仁累德，重明叠圣，四海无浪，三阶已平，储驾戾止，和鸾有声，弘风讲肆，崇儒肃成，丹书贵道，黄金贱籝，洙泗兴业，阙里增荣。
◇学校
《物理论》曰：学者植也。
《五经通义》曰：三王教化之宫，总名为学。
《礼记》曰：古之教者，家有塾，党有庠，术有序，国有学。
《周官》曰：师氏以三德教国子，一曰至德，以为道本，二曰敏德，以为行本，三曰孝德，以知［原缺，据冯校本补。］恶逆。
《尚书大传》曰：稷［《太平御览》五百三十四作耰。］鉏已藏，岁事欲毕，馀子皆学，十［御览十下有五字。］始入小学，见小节，践小义，十八始入大学，见大节，践大义。
《汉书》曰：三代之道，乡里有教，夏曰校，殷曰庠，周曰序。
《三辅旧事》曰：汉太子［《太平御览》五百三十四作学。］在长安门东书杜［御览作社。］门，五经博士员弟子万馀人。
黄图曰：礼，小学在公宫之南，太学在东，就阳位也，去城七里，东为常满仓，食之北为槐市，列槐树数百行，为隧，无墙屋，诸生朔望会此市，各持其群［御览五百三十四作郡。］所出货物，及经传书记，笙磬乐器，相与买卖，雍雍揖让，论义槐下。
《东观汉记》曰：光武五年，初起太学，诸生吏子弟及民，以义助作，上自齐归，幸太学，赐博士弟子。
《续汉书》曰：明帝永平二年，上始帅群臣，养三老於辟雍，郡国县道，行饮酒礼于学校。
魏名臣奏曰：蒋济奏，学者不恭肃，慢师酗酒好讼，罚饮水三升。
晋诸公赞曰：惠帝时，裴頠为国子祭酒，奏立国子太学，起讲堂，筑门阙，刻石写经。
任豫《益州记》曰：文翁学堂，在大城南，经火灾，蜀郡太守高眹，修复缮立，图画圣贤古人像，及礼器瑞物。
【颂】后汉崔瑗南阳文学颂曰：昔圣人制礼乐也，将以统天理物，经国序民，立均出度，因其利而利之，俾不失其性也，故观礼则体敬，听乐则心和，然后知反其性，而正其身焉，取律於天以和声，采言於圣以成谋，以和邦国，以谐万民，以序宾旅，以悦远人，其观威仪，省祸福也，出言视听，於是乎取之，民生如何，导以礼乐，乃修礼官，奋其羽籥，我国既淳，我俗既敦，神乐民则，嘉生乃繁，无言不酬，其德宜光，先民既没，赖兹旧章，我礼既经，我乐既馨，三事不叙，莫识其形。
魏陈王曹植学宫颂曰：自五帝典绝，三王礼废，应期命世，齐贤等圣者，莫高於孔子也，故有若曰：出乎其类，拔乎其萃，诚所谓性与天道，不可得而闻矣，由也务学，名在前志，宰予昼寝，粪土作诫，过庭之言，子弟明记，歌以咏言，文以骋志，予今不述，后贤曷识，於铄尼父，生民之杰，性与天成，该圣备艺，德伦三五，配皇作烈，玄镜独鉴，神明昭晢，仁塞宇宙，志陵云霓，学者三千，莫不俊乂，唯仁可凭，唯道足恃，钻仰弥高，请益不已。
【志】魏王粲荆州文学记官志曰：有汉荆州牧曰刘君，称曰：於先王为世也，则象天地，轨仪宪极，设教导化，叙经志业，用建雍泮焉，立师保焉，作为礼乐，以节其性，表陈载籍，以特其德，上知所以临下，下知所以事上，官不失守，民德无悖，然后太阶平焉，夫文学也者，人伦之首，大教之本也，乃命五业从事宋哀，［当作衷。］新作文学，延朋徒焉，宣德音以赞之，降嘉礼以劝之，五载之间，道化大行，耆德故老綦母阖等，负书荷器，自远而至者，三百有馀人，於是童幼猛进，武人革面，总角佩觿，委介免胄，比肩继踵，川逝泉涌，亹亹如也，兢兢如也，遂训六经，讲礼物，谐八音，协律吕，修纪历，理刑法，六略咸秩，百氏备矣，天降纯嘏，有所底授，臻于我君，受命既茂，南牧是建，荆衡作守，时迈淳德，宣其丕繇，厥繇伊何，四国交阻，乃赫斯威，爰整其旅，虔夷不若，屡戡寇侮，诞启洪轨，敦崇圣绪，典坟既章，礼乐咸举，济济搢绅，盛兹阶宇，祁祁髦俊，亦集爰处，和化普畅，休徵时叙，品物宣育，百穀繁芜，勋格皇穹，声被四宇。
【铭】后汉李尤太学铭曰：汉遵礼典，崇兴六艺，修周之理，埽秦之弊，褒建儒宫，广置异记，开延学者，劝以爵位。
【诏】宋傅亮立学诏曰：古之建国，教学为先，弘风训世，莫尚於此，发蒙启滞，咸必由之，故爰自盛王，迄于近代，莫不敦崇学艺，修建庠序，自昔多故，戎马在郊，旌旗卷舒，日不暇给，遂令学校荒芜，讲诵蔑闻，军旅日陈，俎豆藏器，训诱之风，将坠于地，今王略远覃，华域清晏，仰风之士，日月以冀，便宜博延胄子，陶奖童蒙，选被儒宫，弘振国学。
【表】宋郑鲜之请立学表曰：至於洙泗之教，洋洋盈耳，所以柔渐性情，日用成器，国废胄子之教，家弛劝学之训，宜振起颓业，以回视听，接光太阳，烛之幽夜，令欣流者济津，怀宝者剖和。
梁简文帝求宁国临城二公入学表曰：臣闻瞻彼缉孤，既次良冶，相诸笋玉，犹符他山，故沮涣之水可居，邹鲁之乡为贵，下帷投斧，昔人以为精力，弃竿委麦，先哲以为美谈，伏惟陛下，弘至德之微言，阐无为之妙说，语郊讲道，不劳贾生之议，就阳启位，无待公玉之图，原得齿年国胄，随肩选造。
梁元帝请於州立学校表曰：臣闻公宫之南，四术四教，司乐成均，六诗六律，韶濩既舞，羽籥之道行焉，党塾兹备，离经之志辩焉，故不升嵩霍，岂识乾行之峻，不临溟渤，安知地载之厚，洎乎秦焚金篆，周亡玉镜，群言争乱，诸子相腾，书则夏侯欧阳，易则神输道训，诗乃齐鲁毛韩，传称邹左张夹，礼有曲台王史之异，乐有龙德赵定之殊，伏惟陛下，抚五辰而建五长，播九德而导九州，容成为历，兴景云之瑞，伶伦吹律，应黄锺之琯，拨乱反正，经武也，制礼作乐，纬文也，若非六经庖厨，百家异馔，三坟为瑚琏，五典为笙簧，岂能暴以秋阳，纡就望之景，濯以江汉，播垂天之泽。
【启】梁王僧孺为萧监利求入学启曰：窃以矫首伺飞，不如修弋，宛足念远。莫若驱〈马麃〉，故朴斫成於丹雘，筱簜资於栝羽，敢因莩末，有志庠均，为山资於一篑，学海渐其微流。
梁任昉求为刘瓛立馆启曰：昔在魏中，爰及晋始，书贵虚玄，人悦陶纵，瑚琏废泗上之容，樽俎恣林下之適，春干秋羽，委旷而弗陈，西序东胶，寂寥而谁仰，所以金鸡忘晓，玉羊失驭，神器毁於獯戎，宝历迁於干越，岂不悲欤，刘瓛澡身浴德，修行明经，贱珪璧於光阴，竟松筠於岁晚，贫不陨获其心，穷不二三其操，而困无居止，浮寓亲游，垣栋倾钻，窐衢垫侧，有朋自远，无用栖凭，皆负笈担簦，栉风沐露，瓛之器学，无谢前修，辄欲与之周旋，开馆招屈，臣第西遍，官有闲地，北拒晋山，南望通邑，虽曰人境，实少浮喧，广轮裁盈数亩，布以施立黉塾，薄艺桑麻，粗创茨宇。
【教】晋湛方生修学校教曰：贵郡之境，山秀水清，岭举云霞之摽，泽流清旷之气，荆蓝之璞，岂不在兹。
梁元帝召学生教曰：閤下，昔楚王好诗，沛王传易，犹且传之不朽，以为盛事，况吾亲承天旨，闻礼闻诗，方欲化行南国，被于西楚。
◇释奠
《礼记》曰：凡欲立学，必先释奠于先圣先师，及行事，必以币，天子亲学，大昕鼓徵，所以警众也，众至，然后天子至，乃命有司行事，適东序，释奠于先老。
又曰：凡学，春官释奠于先师，秋冬亦如之，释奠即舍菜，舍菜即祭菜，然则国子入学，以蘋蘩告诚，祀其师，以示敬道也，菜芹之属。
又曰：天子乃献羔开冰，先荐寝庙，上丁，命乐正习舞，天子乃率公卿，亲往视之，注云，乐官之长也，命舞者，顺万物始出地鼓舞也，将舞，必释奠於先师。
夏小正月，［按当作曰。］二月丁亥，方，［大戴记夏小正作万，此当作万。］用日，［夏小正作用入学，此有讹脱。］丁亥者，吉日也，万者，干戚舞也，学者，大学也。
晋博士戴邈议曰：周礼大胥之职，掌国子之版，以待致诸子，春入学，舍采合舞，秋颁学，合声。
晋范坚书问冯怀曰：汉代以来，释奠先师，唯飨仲尼，不及公旦，何也，冯答曰：若如来之谈，亦当宪章尧舜文武，岂唯周公乎。
【诗】宋颜延之侍皇太子释奠宴诗曰：伊昔周储，聿光往记，思皇世哲，体元作嗣，资此夙知，降从轻志，正殿张筵，司分简日，尚度函丈，承疑奉帙，献终袭吉，即宫广宴，堂设象筵，庭宿金悬，台保兼徽，皇戚比音，肴乾酒澄，端服整弁。
齐竟陵王萧子良侍皇太子释奠宴诗曰：霜轻流日，风送夕云，雕檐结采，绮井生文，四琏合旨，八簋舒芬。
齐王俭侍皇太子释奠宴诗曰：礼惟国幹，义实民端，身由业澡，世以教安，金镕乃器，水术伊澜，渐芳则馥，履冰固寒，瞽宗务时，泮宫善诱，咨此含生，跻彼仁寿，淳移雅缺，历兹永久，游艺莫师，独学谁友，三兆戒辰，八鸾警旦，礼迈仁周，乐超英汉，神保爰格，祝史斯赞。
梁任昉侍皇太子释奠宴诗曰：在昔归运，阻乱弘多，夷山制宇，荡海为家，风云改族，日月增华，惟神知化，在物立言，乐正雅颂，咸被后昆，告奠明祀，观道圣门，日月不息，师表常尊。
梁沈约侍皇太子释奠宴诗曰：复礼曲台，反乐宣榭，阙文内举，輶轩外驾，结朋千里，从师百舍，队典必从，阙祀咸荐，回銮献爵，摐金委奠，肆士辩仪，胥人掌县，仿佛神踪，徘徊灵睠。
又为南郡王侍太子释奠宴诗曰：陵季相沿，训随世殆，政缺雅乖，风离化改，礼亡衽席，乐沉河海，三雍靡构，四教谁采，瞻震并峻，义属重丽，横书清道，晦彼生知。
【颂】晋傅咸皇太子释奠颂曰：生而知之，上于皇储，以能而问，处实若虚，爰雕圣章，玉采是敷，乃备嘉荐，于国之雍，敬享先师，以畴圣功。
晋潘尼释奠颂曰：三光迭运，五德代微，黄精既冗，素灵乃晖，有皇承天，造我晋畿，祚以大宝，登以龙飞，圣容穆穆，侍讲訚訚，抽演微言，启发道真，采幽穷赜，温故知新，曰皇储后，体神含几，兆吉先见，知来动微。
【文】晋庾亮释奠祭孔子文曰：维咸康三年，荆豫州刺史都亭侯庾亮，敬告孔圣明灵，诗书焕於唐虞，宪章盛於文武，然后黎民时雍，彝伦攸叙，幽厉颓构，玉绳绝纪，高岸为谷，六合错否，上凌夷而失教，下苟免而无耻，公以玄圣之灵，应感圆通，万物我赖，匪我求蒙，夫子既没，洪范乖流，秦虽慢道，汉聿孔修，洎我皇晋，仰钦大猷，宗圣既建，遐胄俾侯，令月吉辰，祗陈大礼，磬管锵锵，威仪济济，嘉奠既设，钦若灵规，心存凤德，尚想来仪，神其歆之，降鉴在斯。
梁元帝释奠祭孔子文曰：粤若宗师，猗欤乃圣，惟岳降神，惟天所命，上善如水，至人若镜。
又祭颜子文曰：钦哉体一，恶彼至人，乍分介石，时知落鳞，不先称宝，席上为珍，致虚守静，曲巷安贫，钦风味道，其德有邻。
梁陆倕释奠祭孔子文曰：於惟上德，是曰圣真，克明克俊，知化穷神，研几善诱，藏用显仁，利同道济，成俗教民，道尊功倍，德博化光，离经辨志，济济洋洋。


说嘲戏
◇说
《左传》曰：晋侯秦伯围郑，佚之狐言於郑伯曰：国危矣，若使烛之武见秦君，师必退，烛之武夜縋而出，见秦伯曰：秦晋围郑，郑既知亡矣，若亡郑而有益於君，敢以烦执事，越国以鄙远，君知其难也，焉用亡郑以陪邻，夫晋何厌之有，既东封郑。又欲肆其西封，不阙秦，焉取之，阙秦以利晋，唯君图之，秦伯悦。
又曰：晋郄缺言於赵宣子曰：日卫不睦，故取其地，今已睦矣，可以归之，叛而不讨，何以示威，服而弗柔，何以示怀，非威非怀，何以示德，无德何以主盟，子为正卿，以主诸侯，而不务德，将若之何，宣子悦之。
又曰：吴伐楚，入郢，申包胥如秦乞师，曰：吴为封豕长蛇，荐食上国，虐始於楚，寡君失守社稷，越在草莽，使下臣告急曰：夷德无厌，若邻於君，疆埸之患也，逮吴之未定也，君其取分焉，若以君灵抚之，世以事秦，立依於庭墙而哭，日夜不绝声，勺饮不入口，七日，秦师乃出。
又曰：楚子飨鲁昭公于新台，好以大屈，既而悔之，薳启强闻之，见公，公语之，拜贺，公曰：何贺，对曰：齐与晋越，欲此久矣，寡君无適与也，敢不贺乎，公惧，乃反之。
《战国策》曰：范睢谓秦王曰：大王之国，北有甘泉谷口，南泾渭，右陇蜀，左关阪，战车千乘，奋卒数百万，以秦卒之勇，车骑之多，以当诸侯，譬若放韩卢而逐狡兔也，霸王之业可致，今反闭关，不敢窥兵於山东者，是穰侯为秦谋不忠，大王之计有失也。
又曰：秦惠王以女为燕太子妇，燕文公卒，齐王因燕丧，攻取十城，苏秦说齐王，再拜而贺，迎［《太平御览》四百六十作仰。］而吊，齐王曰：何庆吊相随之速也，对曰：人之饥所以不食乌喙者，以为虽充肠而与死同患，夫燕虽弱小，强秦之婿也，王利其十城，而与秦为仇，以招天下精兵，此食乌喙之类也，王曰：然则奈何，对曰：王能听臣，莫如归燕城，卑辞以谢之，秦知王以己之故归燕地，必德王，燕无故得十城，燕亦德王，是王弃强仇而立身厚交也，齐王大悦，乃归燕城。
又曰：秦王谓赵使者谅貇［战国策赵策作毅，下同。］曰赵豹平原君，数欺弄寡人，赵能煞此两人则可，若不能煞，请率诸侯受命邯郸城下，谅{啓下 口改月 }曰：赵豹平原君，亲寡君之母弟也，犹大王之有叶［原讹筑，据下文改。］阳君泾阳君，大王以孝悌闻於天下，衣服之便於体，膳啗之兼於口，未尝不分，舆马衣裘，无非大王之服，今受大王之严令，以报弊邑之君，不敢弗行，无乃伤叶阳君之心乎。
又曰：齐欲伐魏，魏使人谓淳于髡曰：齐欲伐魏，能解魏患，唯先生也，弊邑有宝璧二双，文马二驷，请致之先生，淳于髡诺，入说齐王曰：楚，齐之仇敌也，魏，齐之与国也，夫伐与国，使仇敌制其馀弊，名丑而实危，为王不取也，齐王曰：善，乃不伐魏。
又曰：赵且伐燕，苏代谓惠王曰：今者来过川，蚌方出曝，而鹬喙曰［《太平御览》四百六十作而鹬啄其肉，蚌掩鹬啄，鹬曰：(又九百四十一引文略同)此有脱文。］今日不雨，明日不雨，蚌将为脯，蚌亦谓鹬曰：今日不出，明日不出，必见死鹬，两者不肯相舍，渔者得而并禽之，今赵且伐燕，燕赵久相交兵，恐强秦之为渔父也，故原王孰计之，惠王曰：善，乃止。
又曰：昭阳为楚伐魏，移兵而攻齐，陈轸为齐王使，见昭阳曰：今子贵矣，王非置两令尹也，臣窃为公譬之，可乎，楚有祠者，锡其舍人酒一卮，舍人相谓曰：数人饮之不足，一人饮之有馀，请画蛇，先成者饮酒，一人蛇先成，乃左手持卮，右手画蛇曰：吾能为足，为足未成，一人之蛇成，夺其卮曰：蛇故无足，子安能为之足，遂饮其酒，画蛇足者终亡其酒，今公攻魏煞将，得八城。又移师欲攻齐，齐畏公甚，公以是名足矣，冠之上非可重也，战无不胜而不知止者，身且死，爵且偃，犹为蛇足也，昭阳以为然，解军而归。
又曰：卫客事魏王，三年不得见，乃见梧丘先生，许之以百金，先生曰：诺，乃见魏王曰：吾闻秦出兵，未知所之，原王专事秦，无他计，王曰：诺，客趍出，至郭门而反，曰：臣恐王事秦之晚也，夫人於事己者过急，於事人者过缓，今王於事己者缓，安能急於事人，卫客事王，三年不得见，臣以是知王缓也，魏王趍见卫客。
又曰：苏秦为楚合从，说韩王曰：夫以韩卒之勇，被坚甲，带利剑，一人当百，不足云也，夫以韩卒之劲，与王之贤，乃欲事秦，为天下笑，无过此者，大王事秦，秦必求宜阳成皋，今兹效之，明年又求之，予之则无地以给，不予则弃前功而受后祸，大王之地有尽，而秦之求无厌，以有尽之地，而应无已之求，鄙语曰：宁为鸡口，不为牛后，今西面交臂而事秦，何异牛后乎。
又曰：秦王与中期争论而不胜，秦王大怒，中期徐行去，人为中期说秦王曰：此悍人也，中期適遇明君故也，遇桀纣，必杀之矣，王因弗罪。
《史记》曰：李斯说秦王曰：自孝公以来，周室卑微，诸侯相兼，关东为六国，秦之乘胜役诸侯，盖六世矣，今诸侯服秦，譬若郡县，夫以秦之强大，王之贤，由灶上扫除，足以灭诸侯，成帝业矣，今怠而弗急就，诸侯复强，相聚约从，虽有黄帝之贤，弗能并也，秦王听其计。
又曰：李左车说成安君陈馀曰：臣闻韩信涉西河，虏魏王，禽夏说，新喋血阏与，今乃辅以张耳，议欲以下赵，此乘胜而远斗，其锋不可当，臣闻千里餽粮，士有饥色，今井陉之道，车不得方轨，骑不得成列，其势粮食必在其后，原足下假臣奇兵三万人，从间道绝其辎重，彼前不得斗，退不得还，吾奇兵绝其后，野无所掠，不至十日，两将之头，可致麾下。
又曰：郦食其说齐王曰：王知天下所归乎，齐王曰：天下何归，曰：归汉，何以言之，曰：汉王与项王戮力西面击秦，约先入咸阳者王之，项王负约不与，而王之汉中。又迁煞义帝，汉王闻之，起蜀汉之兵，责煞义帝之罪，降城即以侯其将，得赂即以分其士，蜀汉之粟，万船而下，项羽有背约之名，煞义帝之负，於人之功无所记，於人之罪无所忘，天下之士，归於汉王，可坐而策，今以据敖仓之粟，塞成皋之险，守白马之津，杜太行之版，距飞狐之口，天下后服者先亡，王疾下汉王，齐国社稷可得而保，不下汉王，危亡可立而待，乃听郦生。
又曰：高祖使陆生赐尉他印，为南越王，陆生进说他曰：足下中国人，亲戚昆弟坟墓在真定，今反天性，弃冠带，欲以区区之越，与天子抗衡，祸且及身也，乃欲以新造未集之越，屈强於此，汉使一偏将，将十万众临越，则越煞王降汉，如反覆手耳，［事具治政部奉使篇。］
《汉书》曰：项羽击陈留外黄，外黄不下，数月乃降，羽悉令男子年十五以上诣城东，欲坑之，外黄令舍人儿年十三，往说羽曰：彭越强劫外黄，外黄恐，故降待大王，大王至。又皆坑之，百姓岂有所归心哉，从此以东，梁地十馀城皆恐，莫肯下矣，羽然其言。
又曰：赵王乃与张耳陈馀，北略地燕界，赵王为燕军所获，燕因留之，欲与分地，赵有厮养卒，乃走燕壁问曰：何知臣欲，燕将曰：若欲得王耳，曰：君知张耳陈馀何人也，燕将曰：贤人也，曰：其志何欲，燕将曰：欲得其王耳，赵卒笑曰：君未知两人所欲也，夫武臣张耳陈馀，杖马箠下赵数十城，亦各欲南面而王，夫臣之与主，岂可同日道哉，两人亦欲分赵而王，时未可耳，今两人名为求王，实欲燕煞之，此两人分赵而王，夫以一赵尚易燕，况以两王，右提左挈，而责直义煞王，灭燕易矣，燕以为然，乃归赵王。
《东观汉记》曰：隗嚣既立，使聘平陵方望为军师，望至，说嚣曰：足下欲承天顺民，辅汉而起，今立者乃在南阳，王莽尚据长安，虽欲以汉为名，其实无所受命，将何以见信於众，宜急立高庙，称臣奉祠，所谓神道设教，求助民神者也，嚣从其言。
又曰：隗嚣将王元说嚣曰：昔更始西都，四方响应，天下喁喁，谓之太平，一旦坏败，今南有子阳，北有文伯，江湖海岱，王公十数，而欲牵儒生之说，弃千乘之基，计之不可者也，今天水见富，士马最强，北取西河，东收三辅，案秦旧迹，表里山河，元请以一丸泥，为大王东封函谷关，此万世一时也，若计不及此，且畜养士马，据隘自守，旷日持久，以待四方之变，图王不成，其弊犹足以霸，嚣然其计。
又曰：功曹李熊，说公孙述曰：蜀地沃野千里，土壤膏腴，果实所生，无穀而饱，战士不下百万，见利则出兵而略地，无利则坚守而力农，东下汉水，以窥秦地，南顺江流，以震荆杨，所谓用天因地，成功之资，今名号未定，志士狐疑，宜即大位，使远人有所依归，述遂自立为天子。
又曰：邓禹闻上安集河北，即杖策北渡，追及於邺，禹进曰：三辅假号，往往群聚，皆庸人崛起，志在财币，非有忠良明智，深虑远图，尊主安民者也，明公虽建蕃辅之功，犹恐无所成立，於今之计，莫如揽延英雄，务悦民心，立高祖之业，救万民之命，以公虑天下，不足定也，上大悦。
范晔《后汉书》曰：袁绍奔冀州，董卓购募绍，伍琼说卓曰：袁绍不达大体，恐惧出奔，非有他志，今急购之，势必为变，袁氏树恩四世，门生故吏，遍於天下，若收豪杰以聚徒众，英雄因之而起，则山东非公之有也，不如赦之，必无患矣，卓以为然。
又曰：曹公军至新野，傅巽说刘琮曰：逆顺有大体，强弱有定势，以人臣而拒人主，逆道也，以新造之楚，而御中国，必危也，以刘备而敌曹公，不当也，三者皆短，欲以抗王师之锋，必凶之道也，原将军勿疑。
汉晋春秋曰：锺会阴怀异图，姜维见而知其心，乃说之曰：闻君自淮南以来，算无遗策，今复定蜀，威德震世，民高其功，而主畏其谋，欲以此安归乎，夫韩信不背於汉，扰攘而见疑於既平，大夫种不从范蠡於五湖，卒伏剑而妄死，彼岂闇主愚臣哉，利害使之然也，今公何不法陶朱，汎舟绝迹，全功保身，登瓘眉之岭，而从赤松游乎，会曰：为全之道，或未尽於此也，维曰：其他则君智力所能尽，无烦老夫矣。
【书】齐鲁仲连与燕将书曰：吾闻之，智者不背时而弃利，勇士不怯死而灭名，忠臣不先身而后君，忠废名灭，后世无称，非智也，且吾闻效小节者不能行大威，恶小耻者不能立荣名，昔管仲射桓公，中其钩，篡也，傅公子纠而不死，怯也，束缚桎梏，辱也，三行者，乡里不通，世主弗臣，使管仲终窘抑而不见，穷年没寿，不免为辱人，然而管仲并三行之过，据齐国之政，一匡天下，九合诸侯，使为五伯首，名高天下，光昭邻国，曹沫为鲁君将，三战而丧地千里，使曹沫计不顾后，即不免为败军禽将，非勇也，功废名灭，后世无称，非智也，去三北之耻，以一剑之任，劫桓公於坛上，颜色不变，而辞气不悖，三战之所丧，一朝反之，天下振动，名传后世，若此二公者，非不能行小节，死小耻也，以为煞身绝世，功名不立，非智也，故业与三王争流，名与天壤相弊也，公其图之。
汉司马相如谕难蜀父老书曰：汉兴七十有八载，德茂存乎六世，威武纷纭，湛恩汪濊，群生沾濡，洋溢乎方外，於是乃命使西征，随流而攘，风之所被，冈不披靡，结轨还辕，东乡将报，至于蜀都，耆老大夫搢绅先生之徒二十有七人，俨然造焉，辞毕进曰：盖闻天子之牧夷狄也，其义羁縻勿绝而已，今罢三郡之士，通夜郎之涂，三年於兹，而功不竟，今又接之以西夷，百姓力屈，恐不能卒业，此亦使者之累也，使者曰：世必有非常之人，然后有非常之事，有非常之事，然后有非常之功，非常者，固常人之所异也，且夫贤君之践位也，必将崇论宏议，创业垂统，为万世规，是以六合之内，八方之外，怀生之伦，靡有不浸润於泽者，贤君耻之，而夷狄殊俗之国，辽绝异党之域，舟车不通，人迹罕至，君臣易位，尊卑失序，号泣内乡而怨曰：盖闻中国有至仁焉，举踵思慕，若枯旱之望雨，故乃关沫若，徼〈牜羊〉柯，镂灵山，梁孙原，创道德之涂，垂仁义之统，以偃甲兵於此，而息讨伐於彼，遐迩一体，中外禔福，不亦康乎，方将增太山之封，鸣和鸾，扬乐颂，上减五，下登三，观者未睹旨，听者未闻音，犹鹪鹏已翔乎寥廓之宇，而罗者犹视乎薮泽，於是诸大夫喟然称曰：允哉汉德，此固鄙人之所原闻也。
后汉朱浮与彭宠书曰：朝廷之於伯通，恩亦厚矣，委以大郡，任以威武，事有柱石之寄，情同子孙之亲，匹夫媵母，尚能致命一餐，岂有身带三绶，职典大邦，而不顾恩义，生心外叛者乎，伯通与吏民语，何以为颜，行步拜起，何以为容，坐卧念之，何以为心，引镜闚影，何施眉目，惜乎弃休令之嘉名，造鸱枭之逆谋，捐传世之庆祚，招破败之重灾，生为世笑，死为愚鬼，不亦哀乎，伯通自伐，以为功高天下，往时辽东有豕，生子白头，异而献之，行至河东，见群豕皆白，怀惭而还，若以子之功，论於朝廷，则为辽东豕也。
后汉冯衍说曰：皇帝圣德灵威，龙兴凤举，率宛叶之效，摧九虎之军，雷震四海，席卷天下，攘除祸乱，继高祖之休烈，修文武之绝业，社稷复存，炎精更辉，德冠往初，功无与二，天下因以去亡新，就圣汉，故易以树恩布德，易於周洽，其犹顺惊风而蜚鸿毛，然而诸将卤掠，至乎逆伦绝理，杀人父子，妻人妇女，燔其室屋，殄尽其财产，冤结失望，无所归命，今大将军以明淑之德，秉大使之权，统三军之政，存抚并州之民，惠爱之诚，加乎百姓，高世之声，闻乎群士，故其延颈举踵而望者，非特二［后汉书五十八冯衍传作一。］人也，且大将军之事，岂得在於珪璧束脩而已哉，将定国家之大业，成天地之元功也，昔周宣中兴之主，齐桓霸强之君耳，犹有申伯邵虎，夷吾申［衍传作吉。］甫，安其疆宇，况乎万里之汉，明帝复兴，而大将军为之梁栋，此诚不可以忽也，且衍闻之，兵久即力屈，民愁即变生，今邯郸之贼未灭，真定之际复扰，兵革云朔，［衍传作翔。］百姓震骇，奈何自怠，不为深忧乎。
魏阮瑀为魏武与孙权书曰：每览古今所由改趣，因缘侵辱，用成大变，若韩信伤心於失楚，彭宠积望於无异，卢绾嫌畏於已隙，英布忧迫於情漏，此事之缘也，孤与将军，恩如骨肉，而忍绝王命，明弃硕交，不能远度孤心，近虑事势，遂赍见薄之决计，秉翻然之成议，常思除弃小事，更申前好，二族俱荣，祚流后嗣，高帝设爵以延田横，世祖指河而誓朱鲔，君之负累，岂如二子，是以至情，原闻德音，智者之虑，虑於未形，达者所规，规於未兆，是故子胥知姑苏之有麋鹿，辅果识智伯之为赵禽，穆生谢病以免楚难，邹阳北游，不同吴祸，此四士者，岂圣人哉，徒通变思深，以微知著耳，若能内取子布，外击刘备，以效赤心，用复前好者，则江表之任，长以相付，高位重爵，坦然可观。
晋孙楚为石苞与孙晧书曰：吴之先主，起自荆州，遭时扰攘，播潜江表，刘备震惧，逃迹巴岷，遂依丘陵积石之固，三江五湖，浩汗无涯，假气游魂，迄于四纪，二邦合从，东西唱和，卒相扇动，拒捍中国，自谓三分鼎足之势，可与泰山共相终始，晋王辅相帝室，文武桓桓，独见之鉴，与众绝虑，主上钦明，委以万机，长辔远御，妙略潜授，偏师同心，上下用力，威棱奋伐，深入其阻，并敌一向，奋其胆气，小战江界，成都自溃，曜兵剑阁，而姜维面缚，开地五千，裂郡三十，师不逾时，梁益肃清，使窃号之雄，稽颡绛阙，球琳重锦，充於府库，夫虢灭虞亡，韩并魏徙，此皆前鉴之验，后事之师也，方今百寮济济，俊乂盈朝，虎臣武将，折冲万里，国富兵强，六军精练，思复翰飞，饮马南海，自顷国家整治器械，修造舟楫，简习水战，伐树北山，则太行木尽，濬决河洛，则百川流通，楼船万艘，千里相望，自刳木以来，舟车之用，未有如今日之盛者也，骁勇百万，畜力待时，役不再举，今日之谓也。
晋刘琨与石勒书曰：将军诞禀雄姿，勇略自然，大呼於纷扰之中，奋臂於骇乱之际，发迹河朔，席卷兖豫，饮马江沔，折冲淮汉，自古名将，未足为喻，所以攻城而不有其民，略地而不有其士，聚徒百万，而莫为己用，翕尔云合，忽复星散，周流天下，而无容足之地，百战百胜，而无尺寸之功，将军岂知然乎，存亡决在得主，成败要在所附，得主则为义兵，附逆则为贼众，义兵虽败，而功业必成，贼众虽剋，而终殄灭者也，赤眉盛於东海，黄巾连带三州，张昌李辰，僣逆荆豫，或拥众百万，横逸宇内，所以一旦败亡，正以兵出无名，聚而为乱，刘聪父子，戎狄凡才，乘衅肆毒，寇虐人神，煞父害弟，偷窃位号，自古及今，岂有聪比而可以王天下者乎，见将军明鉴灼然，所宜悬了者也，况附聪之弊，渐以彰著，资财不为己用，名位不可得守，有若晨霜秋露，雰雾之气，虽朝凝而夕消，蹔见而寻没也，今将军附贼，而望为民主，不亦难乎。
晋桓玄与刘牢之书曰：今君战败则倾宗，战胜则覆族，以是安归乎，孰若翻然改图，唯理是宅，保其富贵，全其勋业，则身与金石等固，名与天壤俱穷，孰与头足异处，身名俱灭，为天下笑哉，夫明者见於无形，愚夫安於所躭，二者成败，惟君图之。
宋谢庄为朝臣与雍州刺史袁顗书曰：夫夷险相因，兴革逮数，或殷忧而启圣明，此既著於闻见，天道辅顺，讴歌有奉，高祖之孙，文皇之子，德洞九幽，功贯二曜，匡拯家国，提敏苍生，若不南面子民，将使神器何主，当誓众奋戈，剪此朝食，若自延过听，迷涂未远，圣上临物以仁，接下以爱，岂直雍齿先封，乃当射钩见相矣。
梁简文帝与魏东荆州刺史李志书曰：卿门世英叶，中州旧族，自金天失驭，帝鼎南迁，衣冠播越，不及俱迈，岂可屈志膻戎，久沦胡壤，今皇师外埽，天钺四临，海荡电飞，云蒸雨合，所摧所剋，是卿之具闻也，且伪国沸腾，四方幅裂，主虐臣奸，牝鸡乱政，若能早识事机，翻归有道，岂直图形长乐，刻像锺鼎，时事易差，相思勉励，但明月闇投，昔人为诫，邻蕃赠药，有可虚怀，密驿轻邮，侧望归简。
梁邵陵王萧纶与元帝书曰：先朝圣德治天下，九亲维睦，四表无怨，诚为国政，实亦家风，弟弘识远鉴，无俟傍说，事重情切，不能默已，劳兵损义，亏失多矣，可谓吞冰疗寒，扬汤止沸，侯景所以未敢窥兵江外，正为蕃屏盘固，宗镇强密，若自相鱼肉，是谓代景行师，昔廉蔺二虎，且犹不斗，况弟与湘雍，方须叶力，惟亲惟急，万倍於斯，同怨同耻，尤甚昔事，岂得各恣目前，不思久远，安卧积薪，日待焚炽，狂夫尚犹阻之，智者反致其惑，所冀听识，一闻斯悟。
梁丘迟与陈伯之书曰：将军勇冠三军，才为世出，弃燕雀之小志，慕鸿鹤以高翔，昔因机变化，遭遇明主，立功展事，开国称孤，朱轮华毂，拥旄万里，何其壮也，如何一旦为奔亡之虏，闻鸣镝而股栗，对穹庐以屈膝。又何劣耶，暮春三月，江南草长，杂花生树，群湋乱飞，见故国之旗鼓，感平生於畴昔，抚弦登陴，岂不怆恨，所以廉公之思赵将，吴子之泣西河，人之情也，将军独无情哉。
◇嘲戏
《毛诗》曰：善戏谑兮，不为虐兮。
《左传》曰：晋人或以广队，不能进，楚人惎之，脱扃，少进马还。又惎之，拔旆投衡乃出，顾曰：吾不如大国之数奔也。
《晏子春秋》曰：晏子短小，使楚，楚人为小门於大门侧，而延晏子，晏子不入，曰：使狗国者，从狗门入，今臣使楚，不当从狗门入，王曰：齐无人耶，对曰：齐之临淄，张袂成帷，挥汗成雨，何为无人，齐使贤者使贤王，不肖者使不肖王，婴不肖，故使王尔。
又曰：晏子使楚，楚王谓左右曰：晏婴习辞者也，吾欲伤之，若坐定，缚一人来，及婴坐，左右缚人，王问何谓者，曰：齐人，坐盗，王视《晏子》曰：齐人善盗乎，晏子对曰：婴闻橘生江北则为枳，叶徒相似，其实味不同，水土异也，今此人生於齐不为盗，入楚则盗，得无楚之水土使为盗耶，王笑曰：寡人反取病焉。
孔藂子曰：平原君与子高饮，强子高酒，曰：昔有遗谚，尧舜千锺，孔子百觚，子路溘溘，尚饮百榼，古之贤圣，无不能饮也，吾子何辞焉，子高曰：以穿所闻，贤圣以道德燕人，未闻以饮也，平原君曰：即如先生言，则此言何出，子高曰：出於嗜酒者，盖其劝励探戏之辞，非实然也，平原君忻然曰：吾弗戏子，无所闻此雅言也。
《汉书》曰：东方朔自公卿在坐，朔皆傲弄，无所为屈，上以朔口谐辞给，尝问朔曰：先生视朕何如主也，朔对曰：自唐虞之隆，成康之际，未足以谕当世，臣伏观陛下功德，陈五帝之上，在三王之右，非若此而已，诚得天下贤士，公卿在位，咸得其人矣，譬若以邵公为丞相，孔丘为御史大夫，太公为将军，毕公高拾遗於后，卞庄子为卫尉，皋陶为大理，后稷为司农，伊尹为少府，子贡使外国，颜闵为博士，子夏为太常，孙叔敖为诸侯相，子产为郡守，王子庆忌为期门，上乃大笑。
续《汉书》：边韶，字孝先，以文学知名，教授数百人，韶口辩，曾昼假卧，弟子嘲之曰：边孝先，腹便便，嬾读书，但欲眠，韶潜闻之，应时对曰：边为姓，先为字，腹便便，五经笥，但欲眠，思经事，寐与周公通梦，坐与孔子同意，师而可嘲，出何典记。
《魏略》曰：丁谧父斐，初随太祖，太祖以斐乡里，特饶爱之，太祖征吴，斐随行，以家牛羸困，私易官牛，坐免官，后太祖啁斐曰：文侯印绶所在，斐知见戏，对曰：以易饼，太祖大笑，谓左右曰：东曹毛掾，数白此家，欲我重治，我非不知清良也，譬如人家有盗狗，而善捕鼠，盗虽有小损，而完我囊贮，遂复斐官如初。
《魏略》曰：太祖请会，啁王朗曰：饮太祖［按饮太祖三字，魏志王朗传注引无，疑本作太祖请会饮，太祖啁王朗曰：此有讹倒。］不能效君，昔在会稽折粳米饭也，朗仰而叹曰：宜適难值，如朗昔者，未可折而折，如明公今日，可折而不折。
《蜀志》曰：张裕饶鬓，［《太平御览》四百六十六作须，下同。］先主嘲之曰：涿县特多毛姓，东西南北皆诸毛也，涿令称曰：诸毛饶涿居乎，裕即答曰：昔有作上党潞长，迁为涿令者，去官还家，时人与书，欲署潞则失涿，署涿则失潞，乃署曰潞涿君，先主无鬓，故裕云此也。
又曰：蜀遣邓芝使吴，孙权谓芝曰：若天下太平，二主分理，不亦乐乎，芝对曰：夫天无二日，土无二王，如并魏之后，大王未深识天命，则战争方始耳，权大笑曰：君之诚款，乃当尔耶。
《吴志》曰：蜀使张奉使，於孙权前，以姓名啁阚泽，泽不能答，薛综下行酒，用劝云，蜀者何也，有犬为独，无犬为蜀，横目句身，虫入其腹，奉曰：不当复说君吴耶，综应声曰：无口为天，有口为吴，君临万邦，天子之都，於是众坐喜笑，而奉无对。
《江表传》曰：孙权以郑泉为郎中，尝为之言，卿好於众中面谏，或失礼敬，宁不畏龙鳞乎，对曰：臣闻君明臣直，朝廷上下无讳，实恃洪恩，不畏龙鳞，后侍宴，权乃怖之，命提出有司治罪，泉临出，屡顾，权呼还，笑曰：卿言不畏龙鳞，何以临出而顾乎，对曰：实恃恩覆，无忧至死，当出閤，感惟威灵，不能不顾耳。
《典略》曰：魏文帝尝赐刘桢郭落带，其后师死，欲借取以为像，因书啁桢云，夫物因人为贵，故在贱者之手，不御至尊之侧，今虽取之，勿嫌其不反也，桢答曰：闻荆山之璞，曜元后之宝，随侯之珠，烛众女之好，南垠之金，登窈窕之首，丰貂之尾，缀侍臣之帻，此四宝者，伏朽石之下，潜汙泥之中，而扬光千载之上，皆亦未能初接於至尊也，贵者所御，贱者所先也，故夏屋初成，而大匠先立其下，嘉禾始熟，而农夫先尝其粒，恨桢所带，无他妙饰，若实殊异，尚可纳也。
诸葛恪别传曰：孙权尝宴见蜀使费祎，逆敕群臣，使至伏食勿起，至，权为辍食，而群下不起，祎啁之曰：凤皇来翔，骐驎吐哺，驴骡无知，伏食如故，恪答曰：爰植梧桐，以待凤皇，有何燕雀，自称来翔，何不弹射，使还故乡，王隐《晋书》曰：武帝问郄诜，卿自以为何如，诜对曰：臣举贤良对策，为天下第一，犹桂林之一枝，若昆山之片玉，帝笑，侍中奏免诜，诏曰：吾与戏耳。
《晋中兴书》曰：刁彝於桓温坐，嘲韩博曰：君是韩卢后，博误曰：卿是韩卢后，温笑曰：刁以君姓韩，故相问耳，他自刁，那得是韩卢后，博曰：明公未之思耳，短尾者则为刁也，一坐推叹焉。
《文士传》曰：枣据嘲沙门干法龙曰：今大晋弘广，天下为家，何不全发肤，去袈裟，舍故服，被绮罗，入沧浪，濯清波，随太阳，耀春华，而独上违父母之恩，下失夫妇之疋，虽受布施之名，而有乞丐之实乎。
顾恺之家传曰：恺之见谢万，因论神仙，谓曰：仙者之乘，或羊或鹿，使君当乘何物耶，使君曰：居家者，遇物斯乘，卿辈即辕中客也。
《语林》曰：刘道真於河侧自牵舡，见一老妪采旅，［《太平御览》四百六十六作穞。］刘啁之曰：女子何不调机利杼而采旅，［御览作穞。］女答曰：丈夫何不跨马挥鞭而牵舡。
又曰：道真尝与一人共索袢草中食，见一妪将二儿过，并青衣，啁之曰：青羊将两羔，妪答曰：两猪共一槽。
又曰：许玄度将弟出都婚，诸人钦迟之，既见，乃甚痴，便欲嘲弃之，玄度为之作宾主相对，真长叹曰：玄度为弟婚，施十重铁步障。
又曰：锺雅语祖士言，我汝颖之士利如锥，卿燕代之士钝如槌，祖曰：以我钝槌，打尔利锥，锺曰：自有神锥，不可得打，祖曰：既有神锥，亦有神槌。
又曰：辛恭静见司马太傅，问卿何处人，答曰：西人，太傅应声戏之曰：在西颇见西王母不，恭静答曰：在西乃不见西王母，过东已见东王公，太傅大愧。
又曰：晋孝武好与虞啸父饮酒，醉拜不能起，帝呼人扶，虞啸父答曰：臣位未及扶，醉未及乱，非分之赐，所不敢当，帝美之，敕疏取语，於是为风俗，人相嘲调，辄云好语疏取。
《世说》曰：庾元规语周伯仁曰：诸人皆以君方乐，周曰：乐毅耶，庾曰：方乐令耳，周曰：何乃刻画无盐，以搪突西施耶。
又曰：诸葛瑾为豫州，别驾云，［按世说排调篇作遣别驾到台，语云，此有脱文。］小儿知谈，卿可与语，别驾唤恪咄咄郎君，恪因嘲之，豫州乱矣，何咄咄之有，答曰：君明臣贤，未闻其乱，恪复云，昔唐尧在上，四凶在下，答曰：岂惟四凶，亦有丹朱。
又曰：邓艾口吃，语称艾艾，晋文王戏之曰：卿云艾艾，为是几艾，邓答曰：凤兮凤兮，故是一凤。
又曰：桓南郡出射，有刘参军与周参军同用［世说排调篇作朋。］赌，垂成，唯少一破，刘谓周曰：卿此起不破，我当相挞，周曰：何至受卿挞，刘曰：伯禽之贵，尚不免挞，而况於卿。
又曰：谢太傅始有东山之志，桓公见药中有远志，公问谢，此药又名小草，何以一物二称，谢未即答，郝参军答曰：处则为远志，出则为小草，谢公殊有愧色。
又曰：司马太傅斋中坐，天月明净，叹以为佳，谢景重答曰：意谓不如有微云点缀，太傅因戏谢曰：卿居心不净，乃复欲滓秽太清耶。
又曰：荀鸣鹤陆士龙二人，俱会张茂先坐，共语，陆曰：云间陆士龙，荀曰：日下荀鸣鹤，陆曰：既开青云，睹白雉，何不张尔弓，彀尔矢，荀答曰：本谓是云龙骙骙，乃是山鹿野麋，兽微弩强，是以发迟。
沈约宋书，何承天除著作郎，年时已老，诸佐郎并名家年少，荀伯子嘲之，常呼为妳母，承天曰：卿当云凤皇将九子，妳母何言耶。
又曰：刘义基封营道侯，凡鄙无识，始兴王濬谓义基曰：陆士衡诗曰：营道无烈心，其意若何文义，答曰：下官初不识士衡，何忽见苦。
【诗】晋李充嘲友人诗曰：同好齐欢爱，缠绵一何深，子既识我情，我亦知子心，燕婉历年岁，和乐如瑟琴，良辰不我俱，中阔似商参，尔隔北山阳，我分南川阴，嘉会罔克从，积思安可任，目想妍丽姿，耳存清媚音，修昼兴永念，遥夜独悲吟，逝将寻行役，言别涕沾襟，原示降玉趾，一顾重千金。
【答客难】东方朔答客难曰：苏秦张仪，一当万乘之主，而身都卿相之位，泽及后世，今子大夫修先王之术，慕圣主之义，自以为智能海内无双，则可谓博闻辩智矣，然悉力尽忠，以事圣帝，旷日持久，官不过侍郎，位不登执戟，意者尚有遗行耶，东方先生仰而应曰：苏秦张仪之时，周室大坏，诸侯不朝，力政争权，相禽以兵，得士者强，失士者亡，故谈说得行焉，身处尊位，今则不然，圣帝流德，天下震慴，诸侯宾服，安於覆盂，动犹运掌，贤不肖何以异哉，尊天之道，顺地之理，物无不得其所，故绥之则安，动之则苦，尊之则为将，卑之则为虏，抗之则在青云之上，抑之则在黄泉之下，虽欲尽节效情，安知前后，使苏秦张仪与仆并生於今之世，曾不得掌故，安敢望侍郎乎。
又汉杨雄解嘲曰：客嘲杨子曰：吾闻上世之士，人纲人纪，析人之圭，儋人之爵，纡青拖紫，朱丹其毂，今吾子幸得遭盛明之世，处不讳之朝，历金门，上玉堂，有日矣，曾不能画一奇，出一策，上说人主，下谈公卿，顾黜而作太玄五千文，深者入黄泉，高者出苍天，大者含元气，纤者入无间，然位不过侍郎，擢才给事黄门，杨子笑而应之曰：客徒欲朱丹吾毂，不知一跌将赤吾之族也，往者周网解结，群鹿争佚，土亡常君，国亡定臣，得士者富，失士者贫，今大汉，左东海，右渠搜，前番禺，后椒涂，散以礼乐，风以诗书，天下之士，雷动而云合，鱼鳞杂袭，咸营于八区，家家自以为稷契，人人自以为皋陶，戴纚垂缨而谈者，皆拟於阿衡，五尺童子，羞比晏婴与夷吾，旦握权则为卿相，夕失势则为疋夫，譬若江湖之涯，渤澥之岛，乘雁集不为之多，双凫飞不为之少，向使上世之士，处乎今也，策非甲科，行非孝廉，举非方正。又安得金紫，且吾闻之也，攫拏者亡，默默者存，位极者宗危，自守者身全，是以知玄知默，守道之极，爰静爰清，游神之廷，惟寂惟寞，守德之宅，世异事变，人道不殊，彼我易时，未知何如，故有造萧何律於唐虞之世，则谬矣，有作叔孙通仪於夏殷之时，则惑矣，有建娄敬之策於成周之世，则悖矣，有谈范蔡之说於金张许史之间，则狂矣，夫萧规而曹随，留侯画策，陈平出奇，功若泰山，响若埙篪，虽其人赡智哉，亦会其时之可为也，故为可为於可为之时则从，为不可为於不可为之时则凶。
后汉班固宾戏曰：太上有立德，其次有立功，是以圣哲治之，栖栖遑遑，孔席不暖，墨突不黔，由此言之，取舍者昔人之上务，著作者前烈之馀事耳，今吾子幸游帝王之世，躬带绂冕之服，卒不能摅首尾，奋翼鳞，使见之者景骇，闻之者响震，徒枕经籍，纡体衡门，潜神默记，亘以年岁，然而器不贾於当己，用不效於一世，虽驰辩如涛波，摛藻如春华，犹无益於殿最也，主人曰：若宾之言，斯所谓见势利之华，闇道德之实，守突奥之荧烛，未仰天庭而睹白日也，曩者王涂芜秽，周失其驭，侯伯方轨，战国横骛，当此之时，搦杇磨钝，铅刀皆能一断，商鞅挟三术以赞［《文选》四十五作钻。］孝公，李斯奋，时务而要始皇，彼皆蹑风尘之会，履颠沛之势，朝为荣华，夕而憔悴，福不盈眦，祸溢於世，且功不可以虚成，名不可以伪立，韩设辩而徼君，吕行诈以贾国，说难既酋，［《文选》作遒。］其身乃囚，秦货既贵，厥宗亦坠，方今大汉，洒扫群秽，夷险芟荒，廓帝纮，恢皇纲，基隆於羲农，规广於黄唐，其君天下也，炎之如日，威之如神，涵之如海，养之如春，譬犹草木之殖山林，鸟鱼之毓川泽，参天地而施化，岂云人事之厚薄哉，宾曰：若夫鞅斯之伦，既闻命矣，敢问上古之士，处身行道，辅世成名，可述於后者，默而已乎，主人曰：何为其然也，昔者咎繇谟虞，箕子访周，言通帝王，谋合圣神，殷说梦发於傅岩，周望兆动於渭滨，皆侯命而神交，匪词言之所信，故能建必然之册，展无穷之勋也，若乃牙旷清耳於管弦，离娄眇目於豪末，逢蒙绝伎於弧矢，班输攉巧於斧斤，仆亦不任厕伎於彼列，故密迩自娱於斯文。
后汉崔骃达旨曰：往者杨雄设言，客有难玄之尚白，应以战国之士，若范蔡邹衍，垂衅相倾，诳曜诸侯，以干浊世之宠，或人亦有睹我之澹泊，故比方昔问以难余，余略依前训以报焉，或说己曰：今子韫韣六经，服膺道术，历世而游，高谈有日，然下不步卿相之庭，上不登王公之门，进不党於赞己，退不渎於庸人，独师友道德，合符曩真，盖树乔靡休，独木不林，随时之宜，道贵从己，答曰：有是乎，苟欲免吾以世路，不知其跌而失吾之度也，昔尧含威而皋陶谟，高祖叹而子房虑，祸不散而曹绛奋，结不解而陈平权，及策合道从，克乱弭冲，乃将铭昆吾之冶，勒景襄之锺，今圣上之育斯民也，朴以皇质，彫以唐文，六合怡怡，比屋为仁，夫君子非不欲仕也，耻夸毗以求举，非不欲室也，恶登墙而楼处，叫呼衒鬻，悬旌皇表，非随和之宝也，曝智曜世，固以干禄，非仲尼之道也。
后汉崔寔答讥曰：客有讥夫人之享天爵而应睿哲也，必将振民毓德，弭难济时，故或阶媵以纳说，或桎梏而不辞，或击角以自衒，或养老以待期，及其规合策从，勋绩克章，拨乱夷险，九合一匡，圣人大宝，唯斯为光，今子游精太清，潜思九玄，厉节缥霄，抗志浮云，口原甘而尝苦，身乐逸而长勤，志求贵而永卑，情好富而困贫，慕容名而失厚，思虑劳乎形神，答曰：子徒休彼绣衣，不知嘉遁之独肥也，且麟隐於遐荒，不纡机阱之路，凤皇翔於寥廓，故节高而可慕，李斯奋激，果失其度，胥种遂功，身乃无处，观夫人之进趍也，不揣己而干禄，不揆时而要会，或遭否而不遇，或智小而谋大，纤芒豪末，祸亟无外，荣速激电，辱必弥世，故曰：爱饵衔钩，悔在鸾刀，被文食豢，乃启其毛，若夫守恬履静，澹尔无求，沉缗濬壑，栖息高丘，虽无炎炎之乐，亦无灼灼之忧，余窃嘉兹，庶遵厥猷。
后汉蔡邕释诲曰：务世公子，诲於华颠，胡老曰：今夫子生清穆之世，禀醇和之器，覃思典籍，韫韣六经，安贫乐贱，与世无营，曾不能登天庭，序彝伦，扫六合之秽慝，清宇宙之埃尘，小子惑焉，胡老曰：若公子，所谓睹暧昧之利，而忘昭晢之害，专必成之功，而忽跌蹉之败者已，於是智者骋诈，辩者驰说，武夫奋略，战士讲说，电骇风驰，雾散云披，连衡者六印磊落，合从者骈组流离，据巧蹈机，以忘其危，夫花离蒂而萎，条去幹而枯，女冶容而淫，士背道而辜，人毁其满，神疾其邪，利端始萌，害渐亦牙，贪夫殉财，夸者死权，瞻仰世事，体躁心烦，暝谦盈之效，迷损益之数，骋驽骀於修路，慕麒麟而增驱，卑俯乎外戚之门，乞助乎近贵之誉，原荣未副，从而颠踣，大河盈溢，非一届所防，带甲百万，非一勇所抗，今子责疋夫以清宇宙，庸可以水旱而累尧汤乎，是以君子推微达著，寻端究绪，履霜知冰，践露知暑，魏陈琳应讥曰：客有讥余者云，闻君子动作周旋，无所苟而已矣，今主君锺阴阳之美，总贤圣之风，固非世人所能及，遭銶狼肆虐，社稷陨倾，既不能抗节服义，与主存亡，而背枉违难，耀兹武功，徒独震扑山东，剥落元元，结疑本朝，假拒群奸，使己蒙噂沓之谤，而他人受讨贼之勋，捐功弃力，以德取怨，今贱文德而贵武勇，任权谲而背旧章，无乃非至德之纯美，而有阙於后人哉，主人曰：是何言也，夫兵之设亦久矣，所以威不轨而惩淫慝也，夫申鸣违父，乐羊食子，季友鸩兄，周公戮弟，犹忍而行之，王事所不得已也，而况将避谗慝之嫌，弃社稷之难，爱暂劳之民，忘永康之乐，此庸夫犹所不为，何有冠世之士哉，昔洪水滔天，汎滥中国，伯禹躬之，过门而不入，率万方之民，致力乎沟洫，及至箫韶九成，百兽率舞，垂拱无为，而天下晏如，夫岂前好勤而后媮乐乎，盖以彼劳求斯逸也，夫世治责人以礼，世乱则考人以功，斯各一时之宜，故有论战阵之权於清庙之堂者，狂矣，陈俎豆之器於城濮之墟者，则悖矣，是以达人君子，必相时以立功，必揆宜以处事，孝灵既丧，妖官放祸，栋臣残酷，宫室焚火，主君乃芟凶族，夷恶丑，荡涤朝奸，清澄守职也，既乃卓为封蛇，幽鸩帝后，强以暴国，非力所讨，违而去之宜也，是故天赞人和，无思不至，用能合师百万，若运诸掌者，义也，今主君以宽弘为宇，仁惠为庐，若地之载，如天之焘，故当其闻管籥之声，则恐己之病也，见羽旄之美，则惧士之劳也，察稼穑之不时，惟民之匮也，临台观之崇高，则恤役之病也，是以虚心恭己，取人之谟，辟四门，广谏路，贵谠言，贱巧伪，虑不专行，功不擅美，咨事若不及，求愆恐不闻，用能使贤智者尽其策，勇敢者竭其身，故举无遗阙，而风烈宿宣也。


据明本补
骑太常卫尉太仆廷尉鸿胪司农将作光禄大夫太子詹事太子中庶子太子舍人
◇太常
《尚书》曰：伯夷秩宗，典朕三礼。
《周官》曰：春官宗伯，掌天神地祇。
《汉书》曰：太常，秦官，掌宗庙礼仪。
汉官典职曰：惠帝政［《太平御览》二百二十八作改。］太常为奉常，景帝复太常，盖周官宗伯也。
汉官解诂曰：太常社稷郊畤，事重职尊，故在九卿之首。
卫宏古文官书曰：太常主导赞助祭，皆平冕七旒，玄上纁下，画华虫七章，汉陵属三辅，太常月一行。
《史记》曰：叔孙通为奉常，赐金五百斤，通因进言曰：诸弟子儒生，随臣久矣，与共为仪，原陛下官之，高帝悉以为郎，通出，皆以五百斤金赐诸生，诸生曰：叔孙生圣人也，知当世务。
《汉书》曰：武帝元鼎二年，广安侯任越人为太常，坐庙酒醉论。
又曰：武帝元封四年，酂侯萧寿成为太常，坐牺牲不如令论。
又曰：孝武帝元朔元年，孔臧为太常，坐南陵桥坏，衣冠道绝，免。
《续汉书》曰：太常卿，每祭祀，先奏其礼仪，及行事赏罚，天子每选试博士，奏其能否。
华峤《后汉书》曰：刘恺为太常，论议常引正大义，诸儒为之语曰：难经伉伉刘太常。
《东观汉记》曰：桓荣为太常，上幸太常府，荣东面坐，设九宾会，子郁，以明经，复为太常。
应劭《汉官》曰：周泽为太常，斋有疾，其妻怜其年老被病，闚内问之，泽大怒，以为干斋，掾吏争之不听，遂收送诏狱，并自劾谢，论者讥其激发不实。又谚曰：居世不谐，为太常妻，一岁三百六十日，三百五十九日斋，一日不斋醉如泥。
《益部耆旧传》曰：赵典为太常，虽身处上卿，而布被瓦器。
齐职仪曰：太常卿一人，品第三，秩中二千石，银章青绶，进贤两梁冠，绛朝服，佩水苍玉，王朗云，西京太常行陵，赤车千乘。
【赞】晋潘岳故太常任府君画赞曰：堂堂我君，鉴象开庆，逸德宣猷，含真履素，味道无闷，守终纯固，弓舆爰集，抚翼清举，翰飞公庭，龙升天路，初掌方国，流化千里，遂管秘籍，辩章旧史，入登常伯，出作卿士，外内惟允，庶绩咸理，中节日新，令问不已，济济儒林，翼翼国子。
晋孙绰太常碑赞曰：海岱协灵，育此多士，瓘瓘君侯，东国之纪，金德发耀，英风劭起，文齐游夏，行俦鲁史，有邈其升，令问不已，人亦有言，德崇誉高，束帛既言，旌节仍招，仪形朝堂，流风丹霄，将振华衮，永［原讹冰，据冯校本改。］涣皇朝，上帝靡监，曾不遐龄，卫霍颓镇，哲人其倾，邦国殄瘁，搢绅丧情，仰邦高范，永播休声。
【箴】汉杨雄［《初学记》十二作崔骃。］太常箴曰：翼翼太常，寔为宗伯，穆穆灵祗，寝庙弈弈，称秩元祀，班于群臣，我粢孔蠲，［原讹触，据冯校本改。］匪愆匪忒，君子攸宜，无曰我［原讹象，据冯校本改。］材，轻身恃巫，［原讹博坐，据冯校本改。］东邻之牺牛，不如西邻之麦鱼，秦殒望夷，隐弊锺灵，常臣司宗，敢告执书。
【墓志】梁元帝太常卿陆倕墓志铭曰：如金有鑛，如竹有筠，体二方拟，知十可邻，两升凤诏，三侍龙楼，南皮朝宴，西园夜游，词峰飚竖，逸气云浮，日往月来，暑流寒袭，东耀方远，北芒已及，坠露晓团，悲风暮急。
梁沈约太常卿任昉墓志铭曰：天才俊逸，文雅弘备，心为学府，辞同锦肆，含华振藻，郁焉高政，［按据用韵，疑当作致。］川谿望归，岩阿待阙，幽光忽断，穷灯黯灭，尔有令问，兰薰无绝。
【表】梁陆倕为王光禄转太常让表曰：昔者楚德方盛，孙淑濯衣，汉道克隆，王阳结绶，故拜命无辞，受爵不让，况宗卿清重，历选所难，汉晋已降，莫非素范，辞爵则张奋，让封则丁鸿，刘恺潘尼之文雅深纯，华表之从容退嘿，自此迄兹，风流继轨，以臣况之，曾无等级。
陈沈蜅为周弘［原脱，据《太平御览》二百二十八弘下有正字，此脱。］让太常表曰：臣闻玉为彫楹，不数材於蟠木，丹成绣黼，岂袭冕於萝薜，何则，適用各有所宜，朝野不可一指，叔孙之分定礼仪，倍资典实，刁协之躬为唱引，岂易其仪，宾主阙对，封禅失仪，责以司存，云谁之咎，况南史执简，转见违才，君举必书，尤轻妄冒。
【传】梁王僧孺太常敬子任府君传曰：耻一物之不知，惜寸阴之徒靡，下帷闭户，投斧想梁，虽玄晏书淫，文胜经溢，康成之忽忘所往，公叔之颠坠硎岸，无以异也，若夫天才卓尔，动称绝妙，辞赋极其清深，笔记尤尽典实，若闻金石，似注河海，少孺速［原讹迷，据冯校本改。］而未工，长卿工而未速，孟坚辞不逮理，平子意不及文，孔璋伤於健，仲宣病於弱，其有集论借书，穷文质之敏，驻马停信，极亹亹之功，莫尚於斯焉，君职等曹张，声高左陆，时乃高辟雪宫，广开云殿，秋窗春户，冬燠夏凊，九酝斯浮，百羞并荐，云销月朗，聿兹游客，朋来旅见，辞人才子，辩圃学林，莫不含毫咀思，争高竞敏，乃整袂端襟，翰飞纸落，豪人贵仕，先达后进，莫不心服貌惭，袖气将尽，顾余不敏，厕夫君子之末，可称冥契，是为神交，二三君子，唯以从游日暮，亭号昭仁，庶子云咫尺，康成斯在，借此嘉言，将无绝乎千载。
◇卫尉
《汉书》曰：卫尉，秦官，掌宫门卫屯兵，景帝初，更名中大夫，后元年，复为卫尉。
汉官解诂曰：卫尉，主宫阙之内，卫士於垣下为庐，各有员部，凡居宫中者，皆施藉於门，案其姓名，若有医巫僦人当入者，本官长吏为封，启傅，［初学记十二，《太平御览》二百三十作传。］审其印信，然后内之，人未定。又有藉，皆复有符，符用木，长二寸，以当所属官两子［《初学记》，御览作字。］为铁印，亦太卿炙符，当出入者，案籍毕，复齿符，乃引内之也，其有官位得出入者，令执御者官，传呼前后以相通，从昏至晨，分部行夜，夜有行者，辄前曰：谁，谁，若此不解，终岁更始，所以重慎宿卫也。
《东观汉记》曰：光武二十三年，太尉鲍昱兼卫尉，永元二年，司徒丁鸿兼卫尉。
《魏志》曰：辛毗为卫尉，清平，与徐邈胡质，皆忧国忘私，不营产业，赐穀二千斛，钱三十万，布告天下。
又曰：田豫为并［原讹升，据冯校本改。］州刺史，徵为卫尉，屡乞逊位，司马宣王以豫克壮，书豫［《太平御览》二百二十九作谕。］未听，豫书答曰：年过七十，而以居位，譬由锺鸣漏尽，夜行不休，是罪人也，遂引疾，拜太中大夫。
沈约《宋书》曰：南郡王义宣子恢，为侍中，领卫尉，晋氏过江，不置卫尉，世祖欲重城禁，故复置卫尉，自恢始也。
【箴】汉杨雄卫尉箴曰：茫茫上天，崇高其居，设置山险，尽为防御，重根里垓，以难不深，［《初学记》十二作律。］阙为城卫，以待暴卒，国以有固，人民有内，各保其守，永修不败。
【碑】后汉孔融卫尉张俭碑铭曰：其先张仲，实以孝友，左右周室，晋主夏盟，而张老延君誉於四方，君禀乾纲之正性，蹈高世之殊轨，冰絜渊清，介然特立，虽史鱼之励操，叔向之正色，未足比焉，中常侍同郡侯览，专权王命，豺虎肆虐，威震天下，君以西都［全后汉文八十三作部。］督邮，上览祸乱凶国之罪，鞠没赋奸，以巨万计，俄而制书案验部党，君为览所陷，亦章名捕逐，当世英雄，受命殒身，以籍济君厄者，盖数十人，故克免斯艰，旋宅旧宇，众庶怀其德，王公慕其声，州宰争命，辟大将军幕府，公车特就家拜少府，皆不就也，复以卫尉徵，明诏严切，敕州郡，乃不得已而就之，铭曰：桓桓我君，应天淑灵，皓素其质，允迪忠贞，肆志直道，进不为荣，赴戟骄臣，发如震霆，凌刚摧坚，视危如宁。
◇太仆
《汉书·百官表》曰：太仆掌舆马，属官有大厩未央厩象［汉书百官公卿表作家。］马三令。又，车府路辂骑马四令。又，龙马橐泉騊駼承华五监长丞。又边郡六牧师苑令各三丞。
又牧橐昆蹄令丞皆属焉，武帝太初元年，更名家马为酮马，驻乳，［驻乳二字冯校本作驻音乳，汉书注作主乳马三字。］取其汁酮治之，味酢可饮，因以名官也，文类［按疑当作颖。］曰：所主总酮杂合，非上选所别异之马也，筩晋洞，［句有讹。］晋疑当作音，主乳马，韦革为夹兜，受数升，盛马乳，酮取其上肥，因名酮马，令［汉书注作今。］梁州亦名马骆为酒马，［汉书注作马酒。］
《汉旧仪》曰：太仆帅诸苑三十六所，分布北边，以郎为苑监，官奴婢三万人，分养马三十万头，择取给六厩牛羊无数，以给牺牲。
《汉书》曰：灌婴自上初起沛，常为太仆，竟高祖世，以太仆事惠帝，惠帝崩，以太仆事高后，高后崩，代王之来，婴与东牟侯入清宫，以天子驾迎代王，共立文帝，后为太仆，《东观汉记》曰：祭肜，字次孙，旅力过人，常贯三百斤弓，入为太仆，从至鲁庙，［原作会明，据冯校本改。］帝指子路室曰：此太仆室也。
《续汉书》曰：赵岐，字台卿，献帝以为太仆，持节安慰天下。
王隐《晋书》曰：武帝以羊琇为太仆卿，逊位，加特进。
晋诸公赞曰：郭展为太仆，留心於养生，是以厩马充丁，［《太平御览》二百三十作牣。］其后征吴，得以济事。
帝王世记曰：穆王即位，命伯婴为太仆，今尚书君牙伯冏二篇是也。
【箴】汉杨雄太仆箴曰：肃肃太仆，车马是供，锵锵和鸾，驾彼时龙，昔在上帝，巡狩西宅，王用三驱，前禽是射，厩多肥马，野有饿殕，仆臣司驾，数［○《初学记》十二作敢。］告执帛，［《初学记》作皂。］
【诔】晋傅玄永宁太仆庞侯诔曰：蒸蒸孝敬，行著闺庭，如兰之芳，如金之贞，在乱不回，处暗斯明，仁象春日，威配秋霜，慈恩雨施，惠化风扬，嘉善献亲，疾恶若雠，品定人伦，清浊异流，将继四祖，世据削足，［原作定，据冯校本改。］天假其年，主优其禄，等勋伊吕，比寿东岳。
◇廷尉
韦昭辩《释名》曰：廷尉，县尉，皆古官也，以尉尉民心也。
《尚书》曰：帝曰皋陶，蛮夷猾夏，寇贼奸宄，汝作士。
《文子》曰：皋陶喑而为大理，天下无虐刑，有贵乎言者也。
《韩诗外传》曰：晋文公使李离为大理，过听杀人，自拘廷尉，请死於君，君曰：官有贵贱，罚有轻重，下吏有罪，非子之罪也，李离曰：法失则刑，［太平御览二百三十一刑下有失字。］刑失则死，遂伏剑死。
《汉书》曰：廷尉，秦官，掌刑辟，有正左右监，景帝中六年，更名大理，武帝建元四年，复廷尉。
又曰：下邳翟公，为廷尉，宾客填门，及罢，门外可设雀罗，后复为廷尉，乃署其门曰：一死一生，乃知交情，一贵一贱，交情乃见，一贫一富，乃知交态。
又曰：张释之为廷尉，上行出中渭桥，有一人从桥下走，乘舆马惊，於是使骑捕之，属廷尉，释之奏，此人犯跸，当罚金，上怒，释之曰：廷尉天下之平也，一倾，天下用法皆为之轻重，民安得错其手足，上良久曰：廷尉当是也。
又曰：于定国为廷尉，朝廷称之曰：张释之为廷尉，天下无冤民，于定国为廷尉，民自以不冤。
又曰：朱博迁廷尉，恐为官属所诬，召见正监典法掾吏，谓曰：廷尉本起於武吏，不通法律，然廷尉治断狱以来，且二十年，亦独目剽日久，三尺律令，人事出其中，掾吏试与正监，共撰前世决事吏议难知者数十事，特以问廷尉，得为诸君意覆之，正监即共条白博，博皆召掾吏，为平处其轻重，十中八九，官属咸服。
又曰：文帝初立，河间守吴公，治天下第一，故与李斯同邑，乃徵吴公为廷尉。
华峤《后汉书》曰：河间吴雄，以明法律，桓帝时自廷尉致位司徒，雄子訢，孙恭，三世为廷尉，以法为名家。
又曰：郭躬为廷尉正，迁廷尉，家世掌法，凡郭氏为廷尉者七人。
《新序》曰：楚昭王有士曰石奢，公正而好义，［原缺，据冯校本补。］王使为理，於是廷尉，有杀人者，石奢追之，则其父也，及於廷尉曰：以父成政，不孝也，不行君法，不忠也，弛罪法而伏其辜，仆之所守也，君曰：庸有罪乎，子其治事矣，石奢曰：不私其父，非孝也，不行君法，非忠也，匡不敢失法，下之行也，遂不离斧质，刎颈而死。
《东观汉记》曰：永平六年，以廷尉皆曹吏强为廷尉，以明用达法理，超迁非次。
又曰：陈宠为廷尉，有疑狱，辄手笔作议，所活者甚多。
《魏志》曰：高文惠，明帝时为廷尉，时法甚峻，而宜阳典农刘龟，窃於禁内射兔，收龟付狱，文惠表请告者，曰：廷尉天下平也，安得以至尊喜怒而毁法乎。
《会稽典录》曰：盛吉拜廷尉，吉性多仁恩，务在哀矜，每至冬月，罪囚当断，其妻执烛，吉［原讹百，据冯校本改。］手丹笔，夫妻相向垂泣。
挚虞新礼议曰：故事，祀皋陶於廷尉寺，新礼移祀於律寺，以同祭先圣於太学也。又故事，祀以社日，新礼改以孟秋之月，以应秋政，臣虞谨案，皋陶作士，惟明克允，国重其功，人思其当，是以狱官祀其神，系者致其祭，律非正署，废兴无常，宜如旧礼。
《晋中兴书》曰：王彪之迁廷尉，时扬州刺史殷浩，劾永嘉太守谢毅，付廷尉，彪之执法不受，发诏，彪之又上疏执据，时人云，张释之以来，复见斯事。
【箴】汉杨雄廷尉箴曰：天降五刑，惟夏之绩，乱兹平民，不困不僻，昔在蚩尤，爰作淫刑，延于苗民，夏氏不宁，穆王耄荒，［原讹老巟，据冯校本改。］甫侯伊谋，周轻其制，秦繁其辜，故有国者，无云可谓，是刖是劓，无云何害，是剥是剖，殷以刑颠，秦以酷败，狱臣司理，敢告执谒。
◇鸿胪
韦昭辩《释名》曰：腹前肥者曰胪，此主王侯及蕃国，言以京师为心体，王侯外国为腹胪，以养之也，辩云，鸿胪本故典客，掌礼，鸿，大也，胪，陈序也，欲大以礼陈序宾客。
《汉书》曰：典客，秦官，掌诸侯归义蛮夷，景帝六年，更名大行，今武帝太初元年，更名大鸿胪。
汉杂事曰：萧由为陈留太守，入为鸿胪卿，不任宾赞，乃还官。
《东观汉记》曰：大鸿胪，汉旧官，建武元年复置，属官有治礼员三十七人，主齐亻宝赞。又有中都官，升［《东观汉记》作斗。］食以下，功次相补。
《续汉书》曰：大鸿胪卿一人，中二千石，诸王入朝，当郊迎，典其礼仪，及郡国上计并属焉，皇子拜王赞授，及拜诸侯诸侯嗣子四方夷狄封者，鸿胪召拜之。
《魏略》曰：常林性既清白，当入官又严，少府寺与鸿胪对门，时崔林为鸿胪，性阔达，不与林同，数数闻林楇人吏声，不以为可，林当夜楇吏，吏不胜其痛，嚾呼嗷嗷，其明，崔出门，与林语曰：闻卿为廷尉尔耶，林不觉，答曰：不也，崔曰：卿不为廷尉，昨夜何故考囚乎，林惭笑。
又曰：韩宣，明帝时为大鸿胪，如［《太平御览》二百三十二作始。］南阳韩暨，以宿德，在宣前为大鸿胪，鸿胪中为之语曰：大鸿胪，小鸿胪，前后治行相曷如。
襄阳耆旧传曰：习郁为侍中时，从光武幸黎丘，与帝通梦见苏山神，光武嘉之，拜大鸿胪，录其前后功，封襄阳侯，使立苏岭祠，刻二石鹿，侠神道，百姓谓之鹿门庙，或呼苏岭山为鹿门山。
山涛启事曰：鸿胪职主胡事，前后给之，率多不善，［原讹差，据冯校本改。］今当选御史丞，力收旧人，不审於宜尔不。
【箴】汉杨雄大鸿胪箴曰：荡荡唐虞，经通垓极，画为上下，该罗百职，文不可武，武不可文，大小上下，不可夺伦，鸿臣司爵，敢告在邻。
汉邯郸淳鸿胪锺纪碑铭曰：内苞九德，外兼百行，川深沦於不测，胆智应於无方，弘裕足以容众，矜严足以正世，然后研机道艺，涉览文学，凡前言往行，竹帛所载，靡不悉该，於穆上德，时惟我君，固天纵之，允锺厥纯，命世作则，实绍斯文，遭险龙潜，抗志浮云，所贵在己，乐存事亲，虽处畎亩，天子屡闻。
◇司农
《汉书》曰：治粟内史，秦官，武帝太初元年，更名大司农。
应劭《汉官》曰：大司农，古官也，□［《太平御览》二百三十二作唐。］虞分命羲和四子，敬授民时，高祖受命，徵秦之弊，与民休息，逮到文景，国家无事，家给人足，京师之钱，累百巨万，贯朽而不校，太仓之粟，陈陈相因，充溢露积，腐败而不食。
《史记》曰：韩信归汉，汉以为治粟内史。
《汉书》曰：武帝天汉元年，以桑弘羊为大司农，置丞数十，部於郡国。
又曰：宣帝地节四年，北海太守朱邑，以治行第一，入为大司农。
《东观汉记》曰：辛融，字子优，为大司农，性明达，［原讹进，据冯校本改。］称为名卿。
又曰：高诩以儒学徵，拜大司农，在朝以清白方正称。
《魏志》曰：梁习为并州，二十馀年，政治为天下最，乃徵拜为大司农。
沈约《宋书》曰：大司农卿一人，称［《太平御览》二百三十二称上有书字。］弃后稷，其职也。
齐职仪曰：司农卿，耕籍则掌其礼仪。
【箴】汉杨雄大司农箴曰：厥庶僚后，实均实羸，［《初学记》十二作嬴。］有无相易，性［《初学记》作惟。］都作程，旁求衣食，厥民攸生，上稽二帝，下开三王，什一而征，为民作常，盖近贡篚，百姓不忘，帝王之盛，盛在农殖，季周烂熳，而东作不敕，膏腴不获，庶物并荒，府藏单虚，靡积靡仓。
晋张华大司农箴曰：在周之室，不虔政首，弃稷弗修，不籍千亩，匮神乏祀，用败於戎丑，啬臣司农，敢告左右。
【墓志】隋江总司农陈暄墓志铭曰：其文〈骨夭〉骪，其笔纵横，背碑即诵，据马俄成，诽谐见赏，调笑忘情，两宫宠官，四主恩荣，万事休息，一朝追送，畴昔命觞，文可吟讽，今日酹酒，长悲且恸。
【诔】后汉张衡大司农鲍德诔曰：昔君烈祖，平显弈世，敬叔生牙，美管交赖，至于中叶，种德以迈，种德伊何，去虚適参，建旄屯留，其茂如林，降及我君，总角有声，遗蒙万穀，宠禄斯丁，守约勤学，克劳其形，濬哲之资，日就月成，业业学徒，童蒙求我，舍厥往著，去风即雅，济济京河，寔为西鲁，昔我南都，惟帝旧乡，同于郡国，殊于表章，命亲如公，弁冕鸣横，若惟允之，寔耀其光，导以仁惠，教以义方，习射矍相，飨老虞庠，羌髡作虐，艰我西邻，君斯整旅，耀武月频，蠢蠢戎虏，是慴是震，知德者鲜，惟君克举，既厌帝心，将处台辅，命有不永，时不我与，天寔为之，孰其能御，股肱或毁，何痛如之，国丧遗爱，如何无思。
◇将作
《汉书》曰：将作，秦官，掌治宫室。
应劭《汉官》曰：世祖中兴，以谒者领其官，章帝建初元年，乃置真，位次河南尹，永元七年，大匠应慎上言，百郡付［《太平御览》二百三十六作计。］史，观国之光，而舍逆旅，崎岖斯馆，贡篚之物，朽湿曝露，昔晋国霸之盟主耳，舍诸侯於隶人，郑子产以为大讥，况今四海之大，而可无乎，和帝嘉纳之，即创业焉。
《汉书》曰：将作大匠乘马延年，勤苦，赐秩二千石。
《汉旧仪》曰：将作大匠，改作少府，景帝中六年更名也。
《续汉书》曰：将作大匠，掌木功之工，并树桐梓之类，列于道侧。
华峤《汉书》曰：刘宠拜会稽太守，除省烦苛，徵为将作大匠，有老叟五六人，人赍一百钱送宠，宠为一人受一文大钱，《魏志》曰：阳［《太平御览》二百三十六作杨。］阜为大匠卿，治发充后庭，阜上疏，欲省宫人诸人不见幸者，乃召御府史，问后宫人数，吏守旧令，对曰：禁密，不约［御览作得。］宣露，阜怒，杖吏一百，数之曰：国家不以九卿为密，反与小吏为密乎，帝闻而愈敬惮。
《汝南先贤传》曰：应仲［原讹仰，据冯校本改。］华为将作大匠，发擿奸伏，除藻饰，割浮费，凡所省息七亿馀万。
【箴】汉杨雄将作大匠箴曰：侃侃将作，经构宫室，墙以御风，宇以蔽日，寒暑攸除，鸟鼠攸去，王有宫殿，民有宅居，昔在帝世，茅茨土阶，夏卑宫观，在彼沟池，桀作瑶台，纣为璇室，人力不堪，而帝业不卒，诗咏宣王，由俭改奢，春秋讥刺，书彼泉台，两观雉门，而鲁以不恢，或作长府，而闵子以仁。
◇光禄大夫
汉书百官表曰：光禄勋属官有大夫，掌论议。
汉官解诂曰：武帝以中大夫为光禄大夫，与博士俱［原讹慎，据冯校本改。］以儒雅之选，异官通职，周官所谓联者也，温故知新，率由旧章，皆能分明古今，辩旧闻者也。
《汉官仪》曰：光禄大夫，秩比二千石，不言属光禄，光禄勋门外特施行马，以旌别之。
百官表注曰：光禄大夫，古官也，银章青绶，诗云，三事大夫，莫不夙夜，职掌言议，毗亮论道，献可替不，赞扬德化，《汉书》曰：杜陵王仲翁，出入苍头庐儿，传呼甚宠。
又曰：元帝以少傅周堪为光禄大夫，秩中二千石，领尚书事。
又曰：谷永既为大将军凤说，能实最高，由是擢为光禄大夫。
《东观汉记》曰：张湛为光禄大夫，数陈政，常乘白马，光武每有异政，辄曰：白马生且复谏矣。
《魏志》曰：黄初四年，光禄大夫杨彪，诏给吏卒，门施行马。
樊英别传曰：诏书告南阳太守曰：五官中郎将樊英，委荣辞禄，不降其节，今以英为光禄大夫，赐归家，所在县穀千斛，常以八月，致牛一头，酒三斛。
【表】梁丘迟为柳仆射让光禄表曰：窃闻敬孙以规献为职，彝品常贵，飞翠鸣玉，升降禁门，臣以痁疾，岂伊或忝，匪称其服，终朝三褫，近取诸身，皎日非喻，臣之庸薄，文尘物论，假以克壮，报效无阶，而婴离沉痼，日月滋甚，圣朝留簪履之旧愍，降帷盖之馀矜，荣不徒行，事存宠渥。
【诗】魏陈王曹植光禄大夫荀侯诔曰：如冰之清，如玉之絜，法而不威，和而不亵，百寮士庶，歔欷霑缨，机女投杼，农夫辍耕，轮给辄而不转，马悲鸣而倚衡。
◇太子詹事
汉书百官表曰：太子詹事，掌皇后太子家，丞属诸官皆属焉，成帝鸿嘉三年，省詹事，属大长秋。
应劭《汉官》曰：詹事，秦官，詹，省也，给也，秩二千石。
《汉书》曰：窦婴乃太后兄子，景帝即位，为詹事，帝母弟梁孝王，太后爱之，孝王朝，因燕酒酣，上曰：千秋万岁后，传位於王，婴引卮进上曰：天下高祖之天下，父子相传，汉之约也，上何得传王，太后因憎婴，婴亦薄其官，因病免也。
又曰：孔光父霸，宣帝时，以经授太子，为詹事。
又曰：孝哀元寿元年，马宫为詹事。
又曰：汉文以郑当时为景帝詹事。
又曰：昭帝元凤中，以韦贤为詹事。
王珉答徐邈书曰：詹事弹肃一宫，如尚书令中丞矣。
晋公卿礼秩曰：太始中，立詹事，掌宫事。
齐职仪曰：詹事，品第三，茂陵书，秩二千石，银章紫绶，局拟尚书令，位视领护将军。
沈约《宋书》曰：詹事一人，初领官属，成帝时，悉属少府，魏氏更置詹事，总众职，晋初又属二傅，咸宁复置詹事。
《俗说》曰：江夷［《太平御览》二百四十五夷下有为字。］右仆射，主上欲用其领詹事，语王准，［御览作淮，下同。］卿可觅比例，准对曰：臣当出外寻访，准后见主上，问近所道事，卿已得例未，准曰：谢琰右仆射领詹事，琰即谢［原讹谓，据冯校本改。］公之子，恐夷非其例，事遂不行。
【表】齐孔稚珪让詹事表曰：皇［原脱，据冯校本补。］太子霞骞青殿，日光春官，驾紫谷之英，振洛笙之响，自非器上白云，韵同明月，何以延芳芝苑，插羽琼条，窦婴戚贵於西京，陆晔风素於东国，伊人之美，方曰可举，臣亦何斯，而敢参冒也。
梁陆倕除詹事免让表曰：中阳白水，徒庇微躯，送珥抱薪，未闻成绩，陈席不弃，故剑无遗，遂宣时髦，升降清显，尊官厚秩，无因而至，陋巷荜门，郁成爽垲，储端华重，实异恒司，南章马宫，已择儒雅，窦婴许商，爰取姻戚，自兹已降，名器日隆，历选才贤，若何叨越也。
隋江总谢宫为制让詹事表曰：如攀珠树，徒仰照车之辉，若践玉田，不知照庑之价，芙蓉之水，亟奉北园，迷迭之文，属陪南馆，久降嘘枯之旨，许赐凌云之笔，清夜宴斯，谓言善戏，黄金然诺，并遂殊宠，年齐柏寝，岂报恩荣，纸罄兰台，未书悚戴。
【启】隋江总除詹事谢宫启曰：庇身脩德，滥迹端形，陈萝故葛，攀附不涯，解角蜕鳞，超逾非次，方辞玺会，觊收渥泽。
◇太子中庶子
汉书百官表曰：太子中庶子，如侍中。
又曰：太子太傅属官，有庶子。
又曰：王商，涿郡人，少为太子中庶子，以肃敬厚称。
环济要略曰：庶子，谓官中诸吏之適子及支庶在版籍者也，行其秩叙，作其徒役，授八次八舍之职，以徼候。
《汉书》曰：欧阳地馀为中庶子，授皇太子经，元帝即位，迁侍中。
《魏志》曰：鲍勋为中庶子。
又曰：王昶，字文舒，为中庶子。
文章叙曰：应贞，晋室为中庶子。
晋齐王攸与山涛书曰：中庶子东宫显职，加侍接右，［《太平御览》二百四十五右上有左字。］诚宜得笃粹有行检六［御览作之］人，想悉在尊意，必允众望也。
《晋中兴书》曰：温峤拜中庶子，在东宫，甚见嘉宠，僚属莫与为比，数规谏讽议。又献侍臣箴，甚有补益，太子时起西池楼观，颇多劳费，峤口疏切谏，太子纳焉。
沈约《宋书》曰：中庶子，汉置，古者世禄，卿大夫之子，既为副倅，谓之国子，天子诸侯子，必有庶子官，以掌教之。
【墓志】梁简文帝庶子王规墓志铭曰：玉挺蓝田，珠润隋水，价重连城，声同垂棘，偶应龙之籥影，等威凤之羽仪，名理超於荀王，博洽［原作治，据冯校本改。］侔於终贾，稍迁侍中，佩玉玺於文昌，珥金貂於武帐，文雅与绮縠相宣，逸气并云霞俱远，副君取敬杜夷，时回晋储之驾，追嗟徐幹，亦降魏两之书，爰发睿辞，为铭云尔，七略百家，三藏九部，成诵其心，谈天其口，胜气无俦，高尘谁偶，荣珪掩采，灵剑摧锋，宋郊沦鼎，洛水沉锺，玄扉不昼，幽夜恒冬。
◇太子舍人
《汉书》曰：文帝使晁错诣伏生，受尚书，还拜太子舍人。
汉杂事曰：郑当时，景帝时为太子舍人，每五日沐洗，常置驿马长安，请诸宾客，夜以继日，常恐不遍。
《魏略》曰：张茂上便宜，擢为太子舍人。
山涛启事曰：臣近举汜源为太子舍人，源见称有德素，久沉滞，举为大臣，欲以尉后闻之士。
晋诸公赞曰：张华博识多闻，无物不知，卢浮高朗经传，有美於华，起家为太子舍人。
【墓志】梁简文帝太子舍人萧特墓志铭曰：威凤五色，朝阳千仞，孙枝发响，将雏流韵，馥哉若兰，颂矣怀态，瑾既诞子，恒乃懽胤，银钩之巧，重世遹隽，况此临池，蝉轻露润，丹旐轻飞，哀歌徐引，垅水春帷，山云晚阵。


隐逸下
◇隐逸下
【碑】后汉胡广徵士法高卿碑曰：言满天下，发成篇章，行充宇宙，动为仪表，四海英儒，履义君子，企望来臻者，不可胜纪也，翻然凤举，匿燿远遯，名不可得而闻，身难可得而睹，为尧舜所知，不饮洗耳之水，超越青云之上，德逾巢许之右，所谓逃名而名我随，避声而声我追者已，揆君分量，轻宠傲俗，乃百世之师也，其辞曰：邈玄德，膺懿资，弘圣典，研道机，彪童蒙，作世师，辞皇命，确不移，亚鸿崖，超由夷，垂英声，扬景晖。
后汉蔡邕伯夷叔齐碑曰：惟君之质，体清良兮，昔佐殷姬，忠孝彰兮，委国损爵，谏国匡兮，讥武伐纣，欲喻匡兮，时不可救，历运苍兮，追念先侯，受命皇兮，忧怀感兮，虽没不朽，名兮芳兮。
又郭泰碑曰：先生诞膺天衷，聪睿明哲，孝友温恭，仁慈惠敏，夫其器量弘深，姿度广大，浩浩焉，汪汪焉，奥乎不可测已，于时缨緌之徒，绅佩之士，望形表而景附，聆嘉声而响臻者，犹百川之归巨海，鳞介之宗龟龙也，方将蹈鸿崖之遐迹，绍巢许之绝轨，翔区外以舒翼，超天衢以高峙，铭曰：懿乎其纯，确乎其操，洋洋缙绅，言观其高，栖迟秘丘，善诱能教，恭恭［本集作赫赫。］三事，几何其招，委辞名员，［本集作召贡。］保此清妙。
又玄文先生李休碑曰：休少以好学，游心典谟，既综七经。又精群纬，絇深极奥，穷览圣旨，居则玩其辞，动则玩其变，云物不显，必考其占，故能独见前识，以先神意，若古今常难，疑议错谬，前人所希论，后学所不觉，休尽剖判，处约不戚，闻宠不欣，荣不能华，威不能震，有惠云载，惟邦之珍，按典考论，号曰玄文。
又处士圈典碑曰：天真淑性，精微周密，包括道要，致思无形，临殁顾命曰：知我者蔡邕，乃为铭曰：载书休美，俾来昆裔，永有讽诵，以知先生之德，混其若浊，徐然后清，绰其若焕，终其益贞。
又翟先生碑曰：世以仁义为质，学问为业，爰暨先生，固天纵德，应运立言，继期五百，实行形于州里，明哲与圣合契，该通五经，洗洞坟籍，为万里之场圃，九隩之林泽，挹之若江湖，仰之若华光，玄玄焉测之则无源，汪汪焉酌之则不竭，可谓生民之英者已，国失元傅，学失表式，凡百搢绅，哀矣泣血，人百其身，匪云来复，於是乡党乃相与登山伐石而勒铭曰：邈矣先生，厥德孔真，腹心弘道，深高入神，王锡三命，观国之宾，其树富贵，忽若浮云，既不降志，亦不辱身。
魏刘桢处士国文甫碑曰：先生执乾灵之贞资，禀神祇之正性，咳笑则孝悌之端著，匍匐则清节之兆见，龆龀以及成人，体无懈容，口无愆辞，兢兢业业，小心思忌，勤让同俦，敬事长老，虽周之乐正子春，汉之江都董相，其饬躬力行，无以尚之，是以长安师其仁，朋友钦其义，闺门推其慈，宗属怀其惠，既乃潜身穷岩，游心载籍，薄世名也，初海内之乱，不视膳羞，十有馀年，忧思泣血，不胜其哀，形销气竭，以建安十七年四月卒，于时龙德逸民，黄发实叟，缀文通儒，有方彦士，莫不拊心长号，如丧同生，咸以为诔所以昭行也，铭所以旌德也，古之君子，既没而令问不亡者，由斯二者也，铭曰：懿矣先生，天授德度，外清内白，如玉之素，逍遥九皋，方回是慕，不计治萃，名与殊路，知我者希，韫椟未酤，丧过乎哀，遘疾不悟，早世永颓，违此荣祚，咨尔末徒，聿修叹故。
齐孔稚珪褚先生百玉碑曰：夫河洛摛宝，神道之功传，华［华下有脱字。］吐秘，仙灵之迹可睹，盖事详於玉牒，理焕於金符，虽冥默难源，显晦异轨，测心观古，可得而言焉，是以子晋笙歌，驭凤於天海，王乔云举，控鹤於玄都，亦有羽化蜕蝉，触影遁形，神翥帝宫，迹留剑杖，游瑶池而不返，宴玄圃以忘归，永嘉恶道者，穷地之险也，欹窦遏日，折石横波，飞浪突云，奔湍急箭，先生攀途跻阻，宿枻涉圻，而衡飚夜鼓，山洪暴激，忽乃崩舟坠壑，一倒千仞，飘地沦篙，翻透无底，徒侣判其冰碎，舟子悲其雹散，危魂中夜，赴阻相寻，方见先生，恬然安席，铭曰：关西升妙，洛右飞英，凤吹金阙，箫歌玉京，绝封万古，乃既先生，先生浩浩，唯神其道，泉石依情，烟霞入抱，秘影穷岫，孤栖幽草，心图上玄，志通大造。
梁元帝隐居先生陶弘景碑曰：昔大和中，有许远游者，乃云霄之胜宾，大虚之选客，先生规同矩合，实踵高步，曩基先构，即驾胥宇，千寻危耸，凭牖以望奔星，百拱高悬，倚棂而观朝日，飞流界道，似天汉之横波，触石起云，若奇峰之出岫，铭曰：肇彼冥默，翻成协赞，身讬外臣，心同有乱，重道遵德，爰积叡衷，顾怀汾射，玺问遥通，朱杨郁起，华构方崇，静台冠月，经榭迎风，嶕峣高栋，育霭脩栊，极望山川，周观京陆，碧嶂千岭，清流万谷，景落重崖，烟生岫複。
梁劭陵王萧纶贞白先生陶弘景碑曰：夫夜光结绿，非胠箧之恒珍，逸羽翔鳞，岂园池之近玩，宁期心於远大，盖不知其所以然也，道风与星汉同高，胜气与烟霞共远，深壑危峭，组织烟霞，枕石漱流，山禽无桡，采药耦耕，野兽不乱，朗犹悬镜，郁似贞筠。
梁裴子野刘虬碑曰：受川岳之英灵，有清明之淑性，淡乎若深泉之静，皜乎若寒霜之絜，千仞不足议其高，万顷不足畴其量，在其幼也，孝敬淳深，贯乎幽显，庐乎墓所，而暴兽去之，墟里赖焉，樵苏无犯，及其长也，捧檄动容，薄游下邑，甘露零於丰草，蒲密致於时雍，有以见贤人之行，动天地，感鬼神，明疾乎影响，如斯之者美矣，夫声名籍甚，群公侧席，凿室林皋，面流傍陇，咫尺荆衡，表里巫梦，树蕙滋兰，芜没庭户，平畴翠潋，千里极目，信物外之神区，幽居之胜境，昔许子将谓太丘道广，广则不周，仲举性峻，峻则少纳，峻而纳，广而周，君於二陈，折其中矣，其所修孔氏之学，则儒者师之，所明释氏之教，则净行传之，所著文集，则辞人录之，铭曰：滔滔江汉，实纪南国，笃生居士，高明柔克，瓘瓘其道，巍巍其德，曰仁曰义，惟民惟则，筑室皋壤，考槃郛郭，坐卧山樊，啸歌林薄，亲致甘旨，躬餐上药，优哉游哉，且以行乐，九丘八索，百家群史，西河疑圣，华阴成市，悠哉荆梦，逖矣江濆，辎軿结辙，羔雁成群，监观令范，式如金玉，君子徽猷，谁其与属，畴咨故老，遵扬实录。
【墓志】梁简文帝徵君何先生墓志曰：先生履玉烛之祯气，应大贤之一期，实生而知机，抚尘斯庶，敬非习起，孝乃因心，聚徒教习，学侣成群，与沛国刘瓛汝南周颙为友，陆琏贺玚之徒，更道北面，永明中，王文宪俭，受诏撰礼，未竟而卒，属在司徒文宣王，王以让先生，因广加刊缉，故以含文燕居，说六典五恩之义，或齐侯所不镇，孟嘉所未知，皆折兹大物，成此良教，小人道长，每讽考槃之诗，君子道消，便执天山之筮，乃毁车挂冠，拂衣东岭，始居若耶，来从秦望，今上经纶天地，权舆鼎业，始徵为军谋祭酒，实允文若之举，且光彦先之选。又徵特进右光禄大夫，高尚其事，确乎不拔，玄纁徒往，束帛虚归，而给白衣尚书禄，固辞不受，卒窆乎其山，正衾在殡，嗤镂器与玉衣，尧典入棺，耻密章及书绶，知与不知，并怀惋怆，咸以人亡素楷，礼坠文章，洙泗颓经，扶风罢学，关西疑圣之德，自此长沦，高松引风之气，於兹永息，余昔在殊方，亟枉翰迹，钦风味道，迄淹岁时，既而位阻桂宫，涂乖咫尺，不获拥经步至，问春卿之痾，徐轮三反，入杜夷之舍，痛祥云之灭采，悲列曜之晞晖，追勒高乡，乃为铭曰：文范高世，玄晏绝伦，复有令德，远之与均，谁与均此，呜呼哲人，第五肥遁，馀轨尚遵，司空开学，其风不泯，传兹孝敬，曰悌且仁，气高琼岳，心虚谷神，括羽儒囿，舟舆席珍，既游慧水，兼引法轮，谈扇犹在，鸣琴尚陈，如何不慭，德素长沦，寂寥岩穴，荒凉渭滨，桥曰只鸡，徐称酹素，余钦夫子，风期夙著，蓄思含毫，传芳写誉，沉楚虽贞，玄泉无曙。
又华阳陶先生墓志曰：若夫真以归空为美，送以无形为贵，不知悦生，大德所以为生，不知恶死，谷神所以不死，妙矣哉，隐显变化，则物莫之测，既而岫开折石，天坠玉棺，银书息简，流珠罢灶，九节丽於空中，千和焚於地下，仙宫有得朋之憙，受学震临谷之悲，余昔在粉壤，早逢汜上之术，今簉元良，屡禀浮丘之教，握留符而恻怆，思化杖而酸情，乃为铭曰：无名曰道，不死为仙，以有元则，兼称稚川，猗欤夫子，受录归玄，梨传苑吏，书因贾舡，郁郁方崖，悠悠洞天，三山白鹤，何时复旋。
梁元帝庾先生承先墓志曰：悠哉掌庾，兴自陶唐，伯舅居晋，连镳渭阳，爰斯厥后，世挺珪璋，乃登灵岳，言遵洞府，乃陟石山，将从轻举，实惟贞吉，实惟退让，皎皎不群，超超高尚，本同寿夭，宁论得丧，诸方未游，佳城已望，蓬生蒋径，钓罢磻谿，槚悲新陇，桃馀故蹊，风翻岭背，月下松西，扬名不朽，高蹈夷齐。
【诔】鲁柳下惠妻柳下惠诔曰：夫子之不伐兮，夫子之不竭兮，三黜终不弊兮，恺悌君子，永能厉兮，嗟兮惜哉，乃下世兮，晋张华烈文先生鲍玄泰诔曰。於铄烈文，续蕤皇祚，夏后基命，灵根已固，杞鄫既微，枝离叶布，爰暨叔牙，世赞齐风，翼桓济管，遂登霸功，越在汉隆，三司并纵，烈考中丞，妙世显名，瓘瓘先生，诞资英俊，淑质清醇，兰芳玉润，抗行崇邈，游心大顺，允文文明，聪昭秀哲，启冥演幽，守文命世，抱道冲虚，执义贞厉，栖迟无闷，不营不拔，［全晋文五十八作忮。］拟志云霄，致命穷达，行为范轨，言成隐括，宜登遐年，弘此徽猷，济济搢绅，永挹清流，取识遗音，目想表仪，孰云玄泰，曾不我知，感伤慷慨，挥涕渗澌，已矣鲍子，宁尔玄阴，振声竹帛，永播徽音。
晋陆机吴贞献处士陆君诔曰：我闻有命，天禄有秩，如斯吉人，而有斯疾，兄弟之恩，离形合气，矧我与君，年相亚逮，绸缪之游，自矇及朗，孩不贰音，抱或同襁，抚髫并育，携手相长，行焉比迹，诵必共响，庶君偕老，灵根克固，拊翼云霄，双飞天路，人皆年长，君独短祚，穀则同朝，游矣先暮。
晋处士刘参妻王氏夫诔曰：猗猗嘉颖，朝阳方翘，烈风严霜，殒此秀条，璇玑倏忽，四序竞征，清商激宇，蟋蟀吟棂。
宋颜延之陶徵士诔曰：夫璇玉致美，不为池湟之宝，桂椒信芳，而非园林之实。
【吊】后汉胡广吊夷齐曰：遭亡辛之昏虐，时缤纷以芜秽，耻降志於汙君，溷雷同於荣势，抗浮云之妙志，遂蝉蜕以偕逝，徼六军於河渚，叩王马而虑计，虽忠情而指尤，匪天命之所谓，赖尚父之戒慎，镇左右而不害。
魏王粲吊夷齐文曰：岁旻秋之仲月，从王师以南征，济河津而长驱，逾芒阜之峥嵘，览首阳於东隅，见孤竹之遗灵，心於悒而感怀，意惆怅而不平，望坛宇而遥吊，抑悲古之幽情，知养老之可归，忘除暴之为世，絜己躬以骋志，愆圣哲之大伦，忘旧恶而希古，退采薇以穷居，守圣人之清槩，要既死而不渝，厉清风於贪士，立果志於懦夫，到于今而见称，为作者之表符，虽不同於大道，今尼父之所誉。
魏阮瑀吊伯夷曰：余以王事，適彼洛师，瞻望首阳，敬吊伯夷，东海让国，西山食薇，重德轻身，隐景潜晖，求仁得仁，报之仲尼，没而不朽，身沈名飞。
魏靡［《太平御览》五百九十六作糜。］元吊夷齐曰：少承洪烈，从戎于王，侧闻先生，处于首阳，敢不敬吊，寄之山冈，夫五德更运，天祚靡常，如见绝代之主，必有受命之王，故尧德终于虞舜，禹祚灭于成汤，且夏后之末礼，亦殷氏之所亡，若周武而为失，则帝乙亦有伤，子不弃殷而饿死，何独背周而深藏，是识春香之为馥，而不知秋兰之亦芳也，首阳谁山，而子匿之，彼薇谁菜，而子食之，行周之林，读周之书，弹周之琴，饮周之水，食周之芩，而谤周之主，谓周之淫，是诵周之文，听圣之音，居圣之世，而异圣之心，嗟乎二子，何痛之深。
【祭文】宋谢惠连为学生祭周居士文曰：维君陶造化之纯元，侔先哲之遐踪，体无事於高尚，蹈虚素乎中庸，不臣天子，不事诸侯，公辟弗盻，王命匪酬，穷欢极乐，带索被裘。
【诏】梁沈约为武帝搜访隐逸诏曰：高尚其志，义焕通爻，山林不出，训光惇史，朕听朝晏罢，尚想幽人，蒲玉之礼，伫闻峻节，可班下州郡，博讯巡远，若有道映丘园，事孚高尚，可以弭竞迁浇，还风拯俗，皆以名闻，靡或遗漏，朕将辟衢室而寘几杖，开东序而授衮职，庶令江海无遗，异人必至。
又资给何点诏曰：远趣高情，前王所贵，义兼昔款，倍用兴怀，徵士何点，居贞物表，纵心尘外，夷任之风，率由自远，往因素志，颇申宴言，眷彼子陵，情兼惟旧，昔仲虞迈俗，受俸汉朝，安道逸志，不辞晋禄，此盖前代盛轨，往贤所同，可详加资给，并出所，［景宋本梁书何点传，所上有在字，此脱。］曰［景宋本梁书作日，此讹。］契资须，太官别给，人高曜卿，故事同垣下。
【敕】梁沈约为武帝与谢朏敕曰：吾以菲德，属当期运，鉴与吾言，思隆治道，而明不远烛，所蔽者多，实寄贤能，正其寡闇，常谓山林之志，上所宜弘，激贪厉薄，义等为政，自居元首，临对百司，虽复执文经武，各修厥职，群才竞爽，以致和美，而镇风静俗，变教论道，自非箕颖高人，莫膺兹寄，是用虚心侧席，属想清尘，不得不屈兹独往，同此濡足，便望释萝袭衮，出野登朝，必不以濩有惭德，武未尽善，不降其身，不屈其志，使璧帛虚往，蒲轮空归，倾首东路，望兼立表，羲轩邈矣，古今殊事，不获总驾崆峒，依风问道，今方复引领云台，虚己宣室，纡贤之愧，载结寝兴。
又与何胤敕曰：吾猥当期运，膺此乐推，而顾己多蔽，昧於治道，虽复劬劳日昃，思致隆平，而先生遗范，尚蕴方策，息举之用，存乎其人，兼以世道浇暮，诤诈繁起，改俗迁风，良有未易，自非以儒雅弘朝，高尚轨物，则泊流所至，莫知其限，治人之与治身，独善之与兼济，得失去取，为用孰多，吾虽不学，颇好博古，尚想高尘，每怀击节，今世务纷纠，忧责是当，不得不屈道岩阿，共成世美，必望深达往怀，不吝濡足。
【教】江淹为宋建平王聘逸士教曰：府州国纲纪，虽周德之富，犹有渔潭之士，汉教之隆，亦见西山之夫，迹绝云气，意负青天，皆待绛螭骧首，翠虬来仪，是以清风扇百代，馀烈激后生，斯乃王教之助，古人之意焉。
【表】魏桓范荐管宁表曰：臣闻殷汤聘伊尹於畎亩之中，周文进吕尚於渭水之滨，窃见东莞管宁，束脩著行，少有令称，州闾之名，亚故太尉华歆，遭乱浮海，远客辽东，於混浊之中，履絜清之节，笃行足以厉俗，清风足以矫世，以箪食瓢饮，过於颜子，漏屋蔽衣，逾於原宪，臣闻唐尧宠许由，虞舜礼支父，夏禹优伯成，文王养夷齐，及汉祖高四皓之名，屈命於商洛之野，史籍叹述，以为美谈，陛下绍五帝之鸿烈，并三王之逸轨，膺期受命，光昭百代，仍有优崇之礼，於大夫管宁，宠以上卿之位，荣以安车之称，斯之为美，当在魏典，流之无穷，明世之高士也，臣以为既加其大，不受其细，可重之以玄纁，聘之殊礼矣。
晋皇甫谧让徵聘表曰：臣因病抽簪，散发林阜，人纲否闭，鸟兽为群，伏自惟忖，瓶鲊琐器，实非瑚琏之求，稊稗之贱，不中粢盛之用，小人致灾，久婴笃疾，仰迫天威，不能淹留，所苦加笃，不任进路，委身待罪，伏枕叹息，仰惟陛下，留神恕恩，垂怜微命，索隐於傅岩，收钓於渭滨，无令泥滓，久浊清流，臣闻邹子一叹，霜为之降，杞妻一感，城为大崩，以臣况之，乃知精诚不可以贱致，古人言为虚也。
【启】梁何胤答皇太子启曰：胤性爱山泉，情笃鱼鸟，而从鸥未狎，入兽相惊，兼年齿衰暮，荒径榛梗，既无语稼之客，宁有论书之宾，缄嘿畎亩，栖息丘壑，秀木清潭，於兹永已，伏惟明察之德，诞纵自天，忠孝之规，不待因习，犹复留神六经，降意百代，同仁博古，等物簉闻，辟承华而延儒雅，埽黄闼而列文学，嘉美聿宣，无思不劝，胤无解归之谈，屡蒙奖饰之重，匪南皮之旧，每荷存问之恩，衔兹污朽，罔知攸寘。
又梁沈约谢齐竟陵王教撰高士传启曰：窃闻高尚其事，义光爻象，贤者避世，声焕典坟，岂徒激贪勉竞，澡身浴德而已，尔乃大弘义训，百代通风，是以梁鸿苏伯，记远迹於前，叔夜士安，书高麈於后，虽去取异情，群略殊轸，而独行必彰，斥言罔极，贞操与日月俱悬，孤芳随山壑共远，明公得一含道，体二居宗，迹屈岩廊之下，神游江海之上，爱奇商洛，访美东都，盖欲隐显高功，出处同致，巢由与伊旦并流，三辟与四门共轨，肃奉明规，思自罄勖。
【书】后汉张奂与宋季文书曰：揽手迹，知遂遵南山之志，继四贤之踪，时止则止，时行则行，其道光明，奂以鄙固，少复道训，于今五十载矣。
魏桓范与管宁书曰：凿坏而处，养德显仁，尧舜在上，许由在下，箕山之志，於是复显，严平郑真，未足论比，清声远播，顽鄙慕仰，思请见於蓬庐之侧，承训诲於道德之门，厥涂无由，讬思晨风。
魏管宁答桓范书曰：乾道辅诚，诞膺嘉祚，膺受多福，为国蕃维，虽分陕之任，未足比盛，远近□望，何庆如之，昔值险阻，越窜海表，於裔历载，风纲不纪，暨蒙国恩，还践旧土，簿佐多难，恒婴笃疾，愧使区区，展之无偕，泛爱遇隆，远辱纶墨，降尊诱卑，训喻过泰，见得思义，抱以踧踖，不胜来顾，裁因答辱。
晋辛旷与皇甫谧书曰：夫三光悬象，式扬天德，岳渎山泽，广开地道，贤人显进，实兴圣治，故力牧佐黄，而涿鹿之征捷，舜禹翼唐，而滔天之灾殄，阿衡在商，而成汤之功著，姜望入周，而文武之业建，圣人光济四海，欲垂大化者，莫不收才取良，而致股肱，忠贤大才之人，原立名迹，思在利见大人，而主圣时治，此所以应天顺民之神龟，利涉大川之元吉，大晋合天地之中和，经日月之重光，四目视其明，四聪达其听，岩穴出其隐，四门启其矇，登高阳之八子，御高辛之群龙，俊才在官，时亮天工，鸟兽非君子之俦，九皋无长鸣之鹤，万国黎献，咸仰南风之仁，而抱圣化之隆，此其至治也，而先生固执冲虚，塞渊其心，殉文人之耿介，忘宣尼之所沽，步幽山之穷径，背汉津之明衢，日月遂往，时不我须，此惜寸阴者之所以为惧，而临川者之所怀慨也，窃谓先生降匪石於高冈，回羽仪於皇京，顺震惊而翔抚，奋六翮于天庭，邈禹稷之遐踪，骋大往之夷涂，招不世之洪勋，同先哲之丕模，使瞻仰者所以藉之美也，希藉人六义之一，献斯一篇，惟蒙采览。
又与皇甫谧书曰：伏惟先生，黄中通理，经纶稽古，既好斯文，述而不作，将迈卜商於洙泗之上，超董生於儒林之首，含光烈於千载之前，吐英声於万世之后，亦以盛矣，旷以不敏，感佩厚惠，原附骥尾，抚尘而游，谘睹未因，而西望延企。
晋皇甫谧答辛旷书曰：闻服有素，委心无量，加昔州壤，通门旧仪，虚想之积，过於陵阜，汎爱不遗，猥降德音，清喻烂焕，情义款笃，执诲欣然，若飨太牢，抱佩至眷，铭乎心膂，且箕山之叟，超迹於尧帝之世，首阳之老，抗操於有周之隆，故能名奋百代，使闻之厉节，皆经圣明之论，所以邈世卓时者也，至於鄙薄，才顽行秽，疾夺其志，神迷其心，因讬虚静，遂窃美选，圣上仁聪，亮其辛苦，每自陈诉，辄见宽放，虽大君有命，实小人勿用也，匪敢盘桓，疾与荣竞，巾车顺命，非劣惫所堪也，密云虽兴，知枯木难植，昔人有言，欲之必为之辞，岂来惠之谓矣，猥承告示，欲备七十，木非梧桐，岂敢栖凤，闻命悚灼，如蹈春冰，非苟崇谦，实惧陷坠，幸恕不假，明亮志心。
梁昭明太子与何胤书曰：园公道胜，汉盈屈节，春卿明经，汉庄北面，况乃义兼乎此，而顾揆不肖哉，但经途千里，眇焉莫因，何尝不梦姑胥而郁陶，想具区而杼轴，心往形留，於兹有年载矣，方今朱明在谢，清风戒寒，想摄养得宜，与时休適，耽精义，味玄理，息嚣尘，玩泉石，激扬硕学，诱接后进，志与秋天竞高，理与春泉争溢，乐可言乎，乐可言乎，岂与口厌刍豢，耳聆丝竹者之娱，同年语哉，方今泰阶端平，天下无事，修日养夕，差得从容，每钻阅六经，汎滥百氏，研寻物理，顾略清言，既以自慰，且以自警，而才性有限，思力匪长，热疾愦其神，风眩弊其体，多惭过目，释卷便忘，是以蒙求之怀，於兹弥轸。
梁任昉为昭明太子答何胤书曰：得书，知便远追疏董，超然高蹈，虽朝旨殷勤，而轻棹已远，供践莫申，瞻言增慨，善保嘉猷，比致音息，怀人望古，潸怅久之。又为庾杲之与刘居士虬书曰：自别荆南，迄将二纪，杲之牵滞形有，推迁物保，丈人没志外身，超然独善，虽心路咫尺，而事阻山河，悠悠白云，依然有道，金凉伫运，想恒纳宜，冲明在襟，履候无爽，体道为用，蹈理则和，杲之牵缀疲朽，愧心已多，访德则山林窅然，观道则风云自远，岁暮之期，指涂衡岳，神虚气懋，无待怡和，江湖相望，安事行李，司徒竟陵王，懋於神者，言象所绝，接乎士者，遐迩所宗，锺石非礼乐之本，缨褐岂朝野之谓，想闇投之怀，不以形体为阻，一日通籍梁邸，亲奉话言，梦想清尘，为岁已积，以大人非羔雁所荣，故息蒲币之典，胜寄冥运，谅有风期之迟，君王卜居郊郭，荣［全梁文四十三作萦。］带川阜，显不绚功，晦不摽迹，从容乎人野之间，以穷二者之致，且弘护为心，广孚真俗，思闻系表，共剖众心，妙域筵山河，虚馆带川涘，实望贲然，少詶侧迟，昔东平乐善，旌君大於东閤，今王爱素，致吾子於西山，岂不盛欤，百龄飘骤，凝滞自物，千载一朝，为仁由己，且凌雪戒涂，非灭迹之郊，鸿锺在御，岂销声之道，已摽异人之迹，故有同物之劳，夫山水无情，应之以会，爱闲在我，触目萧条，衡岳何亲，锺岭何薄，想弘思有在，不俟繁言。
梁刘孝标与宋玉山元思书曰：驱马金张之馆，飞盖许史之庐，习匡鼎之说诗，骋谷云之雕篆，宾徒波涌，舆轮靡息，当是时也，乐可言哉，然静思夫君，愀焉轸叹，何则，方凿圆枘，鉏铻难从，翔鸟游鱼，蹉跎不狎，是以贾生怀琬琰而挫翮，冯子握玙璠而锻羽，夫［全梁文五十七作天。］诞英逸，独擅民秀，心贞筠箭，德润珪璋，信人［全梁文人下空二字，有脱文。］水镜，一性之镕范，而荆南雅曲，高音鲜和，河西名骥，灭没谁赏，故若先生者，进有三难，退有三乐，窃观先生，未能鸿翔鸾起，腾霞跻汉，将由囿空桑麻，田无负郭，俯眉翕肩，以斯故尔，今贤弟宾从，抗鳞奋翼，或衣绣江塘，或鸣驺洛渚，连骑方驱，击锺乃食，萼跗若是，吾子复何忧哉，唯当纂两仲之微迹，袭二疏之风流，生与渔父同僖，死葬要离墓侧，金石可碎，声华无寂，斯道坦坦，先生幸其勖与。
又陶弘景答谢中书曰：山川之美，古来共谈，高峰入云，清流见底，两岸石壁，五色交晖，青林翠竹，四时俱备，晓雾将歇，猿鸟乱鸣，夕日欲颓，沉鳞竞跃，实是欲界之仙都，自康乐以来，未复有能与其奇者。
又答虞仲书曰：栖六翮於荆枝，望绮云於青汉者，有日于兹矣，而春华来被，草石开鲜，辞动情端，志交衿曲，信知邻德之谈，无虚往牍，夫子虽迹躔朱閤，而心期岱岭，岂但散发乎高岫，以将飞霜於绝谷，良为钦哉，野人幸得讬形崇阜，息影长林，每对月流叹，临风轸慨，徒事累可豁，而发容难待，自非齐生死於一致者，孰不心热者乎，举世悠悠，孰云同此，傥遇知己，相与共忧，朅来虞公，兹焉可迈，何为栖栖，空劳鼓缶，迨及暇日，有事还童，不亦皎絜当年，而无忸前修也。
又答赵英才书曰：子架学区中，飞才甸外，不肯埽门觅仕，复懒弹铗求通，故偃蹇园巷，从容郊邑，昔所谓泬宾者，此其是乎，岩下鄙人，守一介之志，非敢蔑荣嗤俗，自致云霞，盖任性灵而直往，保无用以得闲，垅薪井汲，乐有馀欢，切松煮术，此外何务，然亦以天地栋宇，万物同於一化，死生善恶之能闻。
梁沈约答沈麟士书曰：独往之业，虽闻前载，高尘逸轨，罕或共时，未尝不拊袠兴怀，望古遐瞩，尊贤拔俗，遥然沉冥，自远幽贞之操，义高篆策，虽蒋诩不窥城市，郑真名动京师，何远之有，名山既乡内所丰，清川又坐卧可对，不出户庭，而与禽尚齐美哉，约少不自涯，早爱虫鸟，逐食推迁，未谐夙原，冀幽期可讬，克全素履，与尊弋钓泉皋，以慰闲暮，则生平之心，於此遂矣。
梁王僧孺与陈居士书曰：云波遥敻，燕越数千，行云郁术，征禽难使，用隔巾车，未能搦札，引领南望，怅矣心飞，幸因劣薄，怀章贵壤，依然谷口，觉子真之咫尺，静睇岩滩，信子陵之非远，林鹿以入虚白之室，用披蓬蒿之径，禀纷纶之高论，承希微之妙旨，虚往实归，用袪尘惑。
孔德璘［按当作璋，北山移文曰：锺山之英，草堂之灵。］
【论】魏阮籍达庄论曰：天道贵顺，地道贵贞，圣人修之，以建其名，吉凶有分，是非有经，务利高势，恶死重生，故天下安而大功成也，今庄子周，乃齐祸福而一死生，以天地为一物，以万类为一指，无乃徼惑以失真，而自以为诚者也。於是先生乃抚琴容与，慨然而叹，俯而微笑，仰而流盻，嘘吸精神，言其所见，天地名焉，天地者有内，故万物生焉，当其无外，谁谓异乎，当其有内，谁谓殊乎，地沉其燥，天抗其湿，月东出，日西入，故曰：自其异者视之，则肝胆楚越矣，自其同者视之，则万物一体也，以生言之，则物无不寿，推之以死，则物无不夭，自小视之，则万物莫不小，由大观之，则万物莫不大，殇子为寿，彭祖为夭，秋毫为大，泰山为小，故以死生为一贯，是非为一条也，夫至人者，恬於生而静於死，恬生则不惑，死静则神不离生，故能与阴阳化而不易，从天地变而不移，生究其寿，死终其宜，心气平治，消息不亏，故求得者丧，争明者失，无欲者自足，空虚者受实，是以作智造巧者害於物，明是考非者危其身，脩饰以显絜者惑於生，畏死而崇生者失其贞。
晋石崇许巢论曰：客有问於余曰：昔许由巢父，距尧之让，逍遥颐神，宝己贵世，司马迁以假讬之言，必无此实，窃以为然，余答之曰：是何言欤，盖闻圣人在位，则群材必举，官才任能，轻重允宜，大任已备，则不抑大材使居小位，小材已极其分，则不以积久而合处过材之位，然则稷播嘉穀，契敷五教，皋陶夔龙，各已授职，其联属之官，必得其材，则必不重载兼置，斯可知也，巢许则元恺之俦，大位已充，则宜敦廉让以励俗，崇无为以化世，然后动静之教备，隐显之功著，故能成巍巍之化，民莫能名，将何疑焉。
晋庾阐郭先生神论曰：夫天地者，阴阳之形魄，变化者，万物之游魂，神籁与无穷并吹，大冶与造运齐根，生资聚气之迹，死寄玄牝之门，视荣辱其犹尘埃，邈高尚而不顾，故能外安恬逸，内体平和，鸣鸟可拊翼而游，猛兽可顿羁而罗，矧乎樵岩之乐，吕梁之波，疾雷破岳，而忧在山河者乎，观夫郭先生之为体也，可谓含真履信，纯朴自然。
晋王叔之遂隐论曰：崇退儒生，问於抱朴丈人曰：请问隐何为者也而生，上古徇之，至今继踵，何哉，丈人曰：夫全朴之道，万物一气，三极湛然，天人无际，岂有朝野之别，隐显之端哉，则夫隐者，於己失者也，平原既开，风流散漫，故隐者所以全其真素，养其浩然之气也。
宋范晔逸民传论曰：尧称则天，而不屈颖阳之高。
梁沈约七贤论曰：嵇生是上智之人，值无妄之日，神才高杰，故为世道所莫容，风邈挺特，荫映於天下，言理吐论，一时所莫能参，属马氏执国，欲以智计倾皇祚，诛鉏胜己，靡或有遗，玄伯太初之徒，并出嵇生之流，咸已就戮，嵇审於此时，非自免之运，若登朝进仕，映迈当时，则受祸之速，过於旋踵，自非霓裳羽带，无用自全，故始以饵术黄精，终於假涂讬化，阮公才器宏广，亦非衰世所容，但容貌风神，不及叔夜，求免世难，如为有涂，若率其恒仪，同物俯仰，迈群独秀，亦不为二马所安，故毁行废礼，以秽其德，崎岖人世，仅然后全，仲容年齿，不齿不悬，风力粗可，慕李文［疑当作季父。］风尚，景而行之，彼嵇阮二生，志存保己，既讬其迹，宜慢其形，慢形之具，非酒莫可，故引满终日，陶兀尽年，酒之为用，非可独酌，宜须用侣，然后成欢，刘伶酒性既深，子期又是饮客，山王二公，悦风而至，相与莫逆，把臂高林，徒得其游，故於野泽，衔杯举樽之致，寰中妙趣，固冥然不睹矣，自嵇阮之外，山向五人，止是风流器度，不为世匠所骇，且人本含情，情性宜有所讬慰，悦当年隐，［句有讹。］萧散怀抱，非五人之与，其谁与哉。


据明本补
论政善政赦宥
◇论政
《释名》曰：政，正也，下所取正也。
《礼记》曰：圣人南面而听天下，所宜先者五，一曰治亲，二曰报功，三曰举贤，四曰使能，五曰存爱，［察有仁爱者也。］五者一得於天下，民无不足不赡者。
《大戴礼》曰：德法者，御民之衔勒也，吏者辔也，刑者策也，天子御者，内史太史，左右手也，古者以法为衔勒，以官为辔，以刑为策，以人为手，故御天下数百年而不解惰。
《管子》曰：国有四维，一维绝则倾，二维绝则危，三维绝则覆，四维绝则灭，倾可正，危可安，覆可起，灭不可得复也，四维，一曰礼，二曰义，三曰廉，四曰耻。
又曰：尧舜之民，非生而治，桀纣之民，非生而乱，故治乱在上。
又曰：圣君设度量，置仪治，如天地之坚，如列星之固，如日月之明，如四时之信，然正令往，而民从之。
《晏子》曰：景公问治国何患，对曰：患社鼠，社有鼠，不可灌，人君之左右，出则卖重寒热，入则矫谒收利。
《老子》曰：治大国，若烹小鲜。
《书》曰：懔乎若朽索之驭六马。
《商君书》曰：凡人主所以劝民者，官爵也，国之所兴者，农战也，令民求官爵，皆不以农战，而以巧言虚道也，此为劳民，劳民者，其国必无力，无力者其国必削。
又曰：善治者，使盗跖可信，不能治者，使伯夷可疑。
《韩子》曰：夫尧生在上位，虽十桀纣不能乱者，势治也，桀纣亦生在上，虽有十尧舜而不能治者，势乱也。
《史记》曰：齐威王召即墨大夫而语之曰：自子之居即墨也，毁日至，然吾使人视即墨，田野辟，民人给，官无留事，是子不事吾左右，以求誉也，封之万家，召阿大夫语之曰：自子之守阿，誉日闻矣，然使使视阿，田野不辟，民贫，若是子以币享吾左右，以求誉也，是日烹阿大夫，及左右尝誉者，於是齐国震惧，人不敢饰非。
陆贾《新语》曰：君子为治也，混然无事，寂然无声，官府若无人，亭落若无吏，邮无夜行之卒，乡无夜召之正，耆老甘味於堂，丁男耕芸於野。
《淮南子》曰：治国者，若耨田，去害苗而已，今沐者堕发，而犹为之不已，以其所去者少，所利者多也。
又曰：盛国之道，工无伪事，农无遗力，士无谄行，官无失法，譬若设网者，引其纲而万目张。
又曰：张琴瑟者，小弦镮而大弦缓，镮［者急也。］立事者，贱者劳而贵者逸也，禹［淮南泰族篇作舜。］为天下，弹五弦之琴，歌南风之诗，周公肴膳不撤於前，钟鼓不解於悬，而四夷服，嬴秦正昼决狱，夜理书，［正，秦始皇名也。］御史冠盖相接於道，戍五岭以备越，［五岭，镡城之岭，九疑之塞，番禺之都，南野之界，射(淮南人间篇作馀。)干之水。］桀［泰族篇作筑。］修城以守胡，然奸邪萌生，而乱愈滋。
又曰：太清之始，天覆以德，地载以乐，四时不失其序，风雨不降其虚，日月淑清而扬光，五星循轨而不失行，凤麟至，蓍龟兆，甘露下，竹实满，流黄出，朱草生，［满，成也，流黄，土精也，朱草生於庭，皆瑞应也。］逮至衰世，松柏箘簵，宛而夏槁，江河三川，绝而不流，夷羊在牧，［夷羊，土神也，殷之将亡，见於商郊也。］飞蛩满野，［蛩，蝉蔑蒙属。］
又曰：楚王问詹何曰：治国奈何，詹何曰：何明於治身，不明於治国，楚王曰：寡人得奉宗庙社稷，原学所以守之，詹何对曰：臣未尝闻身乱而国治者也，故本身不敢对以末，楚王曰：善。
《说苑》曰：政有三品，王者之政化之，霸者之政威之，强国之政胁之，夫此三者，各有所施，而化之为贵矣，化之不变，而后威之，威之不变，而后刑之，夫［原讹尖，据冯校本改。］至於刑，则非王者之所贵也。
《新序》曰：臧孙行猛政，子贡非之曰：夫政犹张琴瑟也，大弦急则小弦绝矣，是以位尊者，德不可以薄，宫大者，治不可以小，地广者，制不可以狭，民众者，政不可以苛，独不闻，子产相郑乎，其抡材推贤，抑恶而扬善，故有大略者，不问其所短，有德厚者，不非其小疵，其牧民之道，养之以仁，教之以礼，因其所欲而与之，从其所好而劝之，赏之疑者从重，罚之疑者从轻。
【议】晋潘岳九品议曰：天生蒸民，而树之君，使司牧之，勿失其性，君不独治，於是乎建牧立监，陈其辅佐，故曰天工人其代之，然则高官厚禄，非明崇贤，所以兴治，卑位下役，非为鄙愚，所以供职，虽或开荣辱之门，有争竞之弊，而百王莫之能易者，此道不可以二故也，方今天下隆平，四海攸同，荐贤达善，各以类进，夫观民宣化，为治之本，虽实小邑，犹须其人。又中正之身，优劣悬殊，苟知人者智，则不知者谬矣，莫如达官，各举其属，万岳九列，朝所取信，郡守虽轻，有刺史存，举之当否，实司其事，考绩累名，施黜陟焉，进贤受赏，不进贤甘戮，沮劝既明，为人自为谋，庶公道大行，而私谒息矣。
【论】后汉崔寔政论曰：自尧舜之帝，汤武之王，皆赖明哲之佐，博物之臣，故皋陶陈谋，而唐虞以兴，伊箕作训，而殷周以隆，及继体之君，欲立中兴之功者，曷尝不赖贤哲之谋乎，凡天下之所以不治者，常疾世主承平之日久，俗渐弊而不寤，政浸衰而不改，是以受命之君，每辄创制，中兴之主，亦匡时失，俗人拘文牵古，不达推制，奇伟所闻，简忽所见，焉可与论国家之大事哉，孝宣皇帝，明於君人之道，审於为政之原，故严刑峻法，破奸宄之胆，海内清肃，天下谧如，嘉瑞并集，屡获丰年，荐勋祖庙，享号中宗，筭计见效，优於孝文，元帝即位，果行宽政，卒以堕损，威权始夺，遂为汉室基祸之主，治国之道，得失之理，於斯可以鉴矣，昔孔子作春秋，襃齐桓，懿晋文，叹管仲之功，夫岂不美文武之道哉，诚达权救之理也，故圣人能与世推移，而俗士苦不知变，以为结绳之初，可复治乱秦之绪，干戚之舞，足以解平城之围，文帝乃重刑，非轻之也，以严致平，非以宽致太平也。
后汉王符潜夫论曰：夫为国者，以富民为本，以正学为基，民富乃可以教，学正乃得义，民贫则背善，学淫则诈伪，明君之法，务此二者，以为太平之基，致休徵之隆，夫富民者，以农桑为本，以游业为末，百工者，以致用为本，以巧饰为末，商贾者，以通乏为本，以鬻货为末，三者守本，则民兴富，国之所以为国者，以民也，治国之日舒以长，故其民间暇而力有馀，乱国之日促以短，故其民困务而力不足，所谓治国之日舒以长者，非能请羲和而令安行也，乃若明察而百官理，民安静而力有馀，故视日长也，所谓乱国之日促以短者，非能谒羲和而令疾驱也，乃君暗则百官乱而奸宄兴，细民怀贿而趋走，故视日短也。
魏王粲［原讹桀，据冯校本改。］儒吏论曰：士同风於朝，农同业於野，虽官职务殊，地气异宜，然其致功成利，未有相害而不通者也，至乎末世，则不然矣，执法之吏，不闚先王之典，搢绅之儒，不通律令之要，彼刀笔之吏，岂生而察刻哉，起於几案之下，长於官曹之间，无温裕文雅以自润，虽欲无察刻，弗能得矣，竹帛之儒，岂生而迂缓也，起於讲堂之上，游於乡校之中，无严猛断割以自裁，虽欲不迂缓，弗能得矣，先王见其如此也，是以博陈其教，辅和民性，达其所壅，袪其所蔽，吏服训雅，儒通文法，故能宽猛相济，刚柔自［原作百，据冯校本改。］克也。
【表】魏武帝陈损益表曰：陛下即祚，复蒙试用，遂受上将之任，统领二州，内参机事，实所不堪，昔韩非闵韩之削弱，不务富国强兵，用贤任能，臣以驱驱之质，而当钟鼎之任，以闇钝之才，而奉明明之政，顾恩念责，亦臣竭节投命之秋也，谨条遵奉旧训，权时之宜十四事，奏如左，庶以蒸萤，增明太阳，言不足采。
魏陈王曹植降江东表曰：臣闻士之羡永生者，非徒以甘食丽服，宰割万物而已，将有以补益群生，尊主惠民，使功存於竹帛，名光於后嗣，今臣文不昭於俎豆，武不习於干戈，而窃位藩王，尸禄东夏，消损天日，无益圣朝，淮南尚有山窜之贼，吴会犹有潜江之虏，使战士未获归於农亩，五兵未得戢於武库，盖善论者不耻谢，善战者不羞走，夫凌云者泥蟠者也，后申者先屈者也，是以神龙以为德，尺蠖以昭义，昔汤事葛，文王事犬夷，固仁者能以大事小，若陛下遣明哲之使，继能陆贾之踪者，使之江南，发恺悌之诏，张日月之信，开以降路，权必奉圣化，斯不疑也。
◇善政
《礼记》曰：哀公问政，子曰：文武之政，布在方策，其人存，则其政举，其人亡，则其政息。
《左氏传》曰：郑人游于乡校，以论执政，然明谓子产，毁乡校如何，子产曰：何为，夫人朝进夕退而游焉，以议执政之善否，其所善者，吾则行之，其所恶者，吾则改之，是吾师也。
又曰：子产知然明，问为政焉，曰：视民如子，见不仁者诛之，如鹰鹯之逐鸟雀也，子产喜，以语子大叔，且曰：他日吾见篾之面而已，今吾见其心矣，子太叔问政於子产，子产曰：政如农功，日夜思之，思其始而成其终，其过鲜矣。
又曰：郑子产有疾，谓子太叔，我死，子必为政，唯有德者，能以宽服民，其次莫如猛，夫火烈，民望而畏之，故鲜死者，水懦，民狎而玩之，则多死焉，疾数月而卒，太叔为政，不忍猛而宽，郑国多盗，聚於雚蒲之泽，太叔徒兵攻雚蒲之盗，尽杀之，仲尼曰：善哉，政宽则民慢，慢则纠之以猛，猛则民残，残则施之以宽，宽以济猛，猛以济宽，政是以和。
《论语》曰：子贡问政，子曰：足食足兵，民信之矣，子贡曰：必不得已而去，於斯二者何先，曰：去食，自古皆有死，民无信不立。
又曰：季康子问政於孔子，孔子对曰：政者正也，子帅以正，孰敢不正。
又曰：季康子问政於孔子，曰：如杀无道以就有道，何如，孔子曰：子为政，焉用杀，子欲善而民善矣，君子之德风，小人之德草，草上之风必偃。
又曰：或谓孔子曰：子奚不为政，子曰：书云，孝乎惟孝，友于兄弟，施於有政，是亦为政，奚其为为政。
《家语》曰：子路治蒲，三年，孔子过之，入其境，曰：善哉由乎，恭敬以信矣，入其邑，曰：善哉由乎，忠信以宽矣，至其庭，曰：善哉由乎，明察以断矣，子贡问曰：夫子未见由之政，而三称其善，可得闻乎，孔子曰：入其境，田畴治，草莱辟，沟洫深，此恭敬以信，故其民尽力也，入其邑，墙屋完固，树木甚茂，此其忠信而宽，故其民不偷也，至其庭，甚清闲，诸下用命，此其明察以断矣。
又曰：哀公问政於孔子，孔子对曰：政之急者，莫大乎使民富且寿也，公曰：为之奈何，孔子曰：省力役，薄赋敛，则民富矣，敦礼教，远罪戾，则民寿矣，公曰：寡人欲行夫子之言，恐吾国贫，孔子曰：诗云，恺悌君子，民之父母，未有其子富而父母贫也。
又曰：卫灵公问孔子曰：有语寡人为国家者，谨之於庙堂之上，则政治矣，何如，孔子曰：其可也，爱人者则人爱之，恶人者则人恶之。
又曰：哀公问於孔子曰：寡人欲国小则能守，大则能攻，其道何如，孔子曰：使君朝庭有礼，上下和亲，天下百姓，皆君之民也，将谁攻焉，苟违此道，民叛如归，皆君之雠也，将谁与守，公曰：善哉，於是废泽梁之禁，以惠百姓。
《管子》曰：凡为国之道，必先富民，民富则易治也，贫则难治也，奚以知然，民富则安乡，安乡则重家，重家则敬上畏罪，敬上畏罪，则易治也，贫则危乡，危乡则轻家，轻家则凌上犯禁，凌上犯禁，则难治也，昔者七十九代之君，法制不一，号令不同，然而俱王天下，何也，必国富而粟多也。
又曰：政之所行，在顺民心，政之所废，在逆民心，民恶忧劳，我佚乐之，民恶贫贱，我富贵之，民恶危坠，我存安之，民恶灭绝，我生育之。
又曰：凡牧民者，欲民之正，欲民之正也，则微邪不可不禁也，微邪者，大邪之所生也，微邪不禁，而求大邪之亡伤，固不可得也。
《邓析书》曰：夫水浊则无掉尾之鱼，政苛则无逸乐之士。
《孟子》曰：为高必因丘陵，为下必因川泽，为政必因先王之道。
《庄子》曰：至德之世，山无蹊隧，泽无舟梁，乌□之巢，可攀援而闚也。
《孙卿子》曰：夫一仞之墙，民不能逾，百仞之山，童子升而游焉，凌迟故也，今仁义之凌迟久矣，能谓民弗逾焉。
《商君书》曰：古者民聚生而群处，故求有上也，然则天下之乐有上，将以为治也，今有主而无法，其害与无主同，有法而不胜其乱，与无法同也。
《韩子》曰：故善毛嫱而西施之美，无益吾［原作君，据冯校本改。］面，用脂泽粉黛，则倍其初，言先王仁义，无益於治，必赏罚则国治，赏罚法度者，国之脂泽粉黛。
又曰：势者，君之马也，威者，君之轮也，势固则舆安，威定则策劲，臣从则马良，民和则轮利，为国有失於此，覆舆奔马，折策败轮矣，舆覆马奔，策折轮败，载者安得不危。
《新序》曰：鲁君使密子贱为单父宰，子贱辞去，因请善书者，使书宪法，鲁君与之，至单父，使书，子贱从旁引其肘，书丑则怒之，欲好书则又引之，书者患之，辞去，归以告鲁君，鲁君曰：子贱苦吾扰之，使不得施其善政也，乃命有司，无得擅徵发单父，单父大理，［事具巧艺部书篇。］
【碑】梁裴子野丹阳尹湘东王善政碑曰：皇上建显号，垂鸿名，广大配乎天地，光华象乎日月，长驾远抚，横逸乎都外，策镜区域，充塞乎无垠，上冠九垓，旁济八表，制礼以告成功，作乐以彰治定，福应允臻，祥庆符合，六府孔脩，九官咸事，於往岁也，有司奏以湘东王为宣惠将军丹阳尹，既而下车为政，振民育德，循名责实，举无遗虑，若夫据馈累起，求贤如不及，卑身折节，用人若由己，玉帛旅於丘园，辟书交乎涂路，求馀论於故府，想遗风於旧哲，延儒生於东閤，命文学於后车，重门洞启，列筵广置，四民总至，狱讼殷集，王兼而治之，绰有馀裕，上弘其礼，下悦其风，虚往实归，人得所至，由是百吏仰成，具僚敛衽，千里之间，有怀必亮，躬亲劝课，赋政授时，辨相物宜，务尽地利，由是仍岁有秋，馀粮栖亩，是以缙绅先生，愀然相顾，遂造象魏，拜而陈之，有诏报曰：纤介之善，春秋必书，吏民归美，难用抑绝，於是二三君子，欢得所奏，乃择工良匠，追石名山，撰德选辞，兴事篆刻，俾万代之下，知斯文之在斯，铭曰：茫茫禹迹，经启万方，平秩肇定，曰若我皇，并苞九域，画野分疆，猗欤帝子，日就月将，疏爵分品，奄有潇湘，君王先启，既表南国，肇允神童，翻飞上德，导达玄微，优游翰墨，行成师范，文为丽则，帝曰尔诣，出康庶绩，勿替敬典，大猷允迪，我王显允，洵美且丽，夙夜乾乾，有隆无替，光赞大朝，庇民济世，京邑翼翼，永承嘉惠。
陈徐陵为司空徐州刺史侯安都德政碑曰：岩岩天柱，大矣周山之峰，桓桓地轴，壮哉昆仑之阜，三光悬而不坠，九土镇以无疆，承乾合德之君，则天体元之后，所以并咨四镇，咸建五臣，业配苍祗，功成宇县，至於流名雅颂，著美风诗，年代悠然，寂寥无纪，其能继兹歌咏者，司空侯使君乎，自文昭武穆，祚土开家，濮水盛其衣簪，荥波分其绪秩，仁义之道，夷门美於大梁，儒雅之风，司徒重於强汉，自通人许劭，讬命於江湖，高士袁忠，寄身於交越，俱违建安之难，独处衡山之阳，祖天资秀杰，世载雄豪，卓富拟於公侯，班佃必於旌鼓，父光禄大夫，邑里开通德之门，州乡无抗礼之客，自茫茫禹迹，赫赫宗周，家灭骊戎，国亡夷羿，我高祖武皇帝，迎河图於浪泊，括地象於炎洲，南兴涿鹿之师，北问共工之罪，天生宰辅，尧年致白虎之祥，神赐英贤，殷帝感苍龙之杰，公亦观时伫圣，啸咤风云，跪开黄石之书，高咏玄池之野，沉吟梁甫，自比管仲之才，惆怅华［○本集作莘。］郊，久负伊生之叹，自羯虏侵华，群蛮纵轶，衡［原讹后，据冯校本改。］皋桂部之地，四战五达之郊，郡境贤豪，将谋御难，长者佥论，推公主盟，义士雄民，星罗雾集，公既膺五聘，方启六韬，率是骁徒，仍开岭峤，自大讨潇湘，同兹樊郦，下军违命，上策不宣，败我王师，受拘勍盗，大陈格于文祖，咸秩具神，率土依风，群灵禀朔，公亦忠为令德，天纂之谋，吴帐斯开，卫门无拥，虽复季孙还鲁，随武济河，国庆民欢，相俦匪若，即授使持节开府仪同三司丹阳尹，昔光武不尤於冯异，穆公深礼於孟明，终报王官之师，遂举咸阳之地，斯乃圣主之宏略，而名臣之远图者焉，皇帝以陶唐启国，致玉版於河宗，颛顼承家，佐金天於江水，经纶草昧，定鼎之业居多，缔构权舆，断鼇之功相半，固以英声驰於海外，信义感於寰中，主器攸归，当璧斯在，公於是抗表长信，清宫未央，从亿兆以同心，引公卿而定策，驰轻轩於軨轕，奉待驾於中都，七庙之基，於焉永固，万邦之本，由此克宁，乃授司空公南徐州刺史，於是镇之以清静，安之以惠和，望杏敦耕，瞻蒲劝穑，室歌千耦，家喜万锺，陌上成阴，桑中可咏，春鹒始啭，必具笼筐，秋蟀载吟，竟鸣机杼，或肃拜灵祀，躬瞻舞雩，去驾拥於风尘，还旌阻於飘沐，京坻岁积，非劳楚堰之泉，仓廪年丰，无用秦渠之水，虽复东过小县，夏雨逐其轻轮，南渡沧江，秋涛弭其张盖，固不得同年而语矣，若夫听采民讼，昏晓必通，召引轩棂，躬亲辩决，立受符於前案，无留诣於后曹，接务高城之中，非异甘棠之下，欣欣美俗，济济都尘，以贾琮郭贺之风，行建武永平之化，於是州民散骑常侍王珝等，拜表宫阙，请扬兹美化，树彼高碑，民欲天从，允彰丝诰，铭曰：郁郁三象，茫茫九州，绵天惨沴，浃地虔刘，赫矣高祖，爰清国雠，元勋佐命，力牧风侯，亦既旋归，邦家有晖，宫亭蠡浦，奋翅高飞，雷卷勍寇，风行国威，文身被发，作贡来绥，我皇纂武，攀号东序，谒渭同周，迎门惟吕，流矢为暴，攙枪斯举，喋喋苍黎，危危刀俎，自我徂征，妖氛克平，爰驱大彘，实剪长鲸，北震巢浦，南俘灌城，青羌卷介，赤狄回兵，蹈舞难逾，歌谣靡宣，曰我黎庶，俱祈上玄，山移两越，海变三田，公为上相，复倍斯年。
又广州刺史欧阳顾［本集作頠。］德政碑曰：弱水导其洪源，轩台表其增殖，懿哉少府，师储皇於二京，盛矣司徒，传儒宗於九世，广陵邕邕，族擅江右，勃海赫赫，名重洛阳，若夫岳镇龙璠，星悬鹑火，衡山诞其高德，相［本集作湘。］水降其清辉，千仞孤摽，万顷无度，年当小学，志冠成童，因孝为心，欲仁成体，屯骑府君，早弃荣禄，易箦之日，几将毁终，不杖之言，深非通制，遗赀巨万，富拟猗顿，裁变槐榆，并贬［本集作赈。］宗戚，南茨大麓，北眺清湘，得性於橘洲之间，披书於杏坛之上，三冬文史，五经纵横，频致嘉招，确乎难拔，既而帝启黄枢，神亡赤伏，天地崩霣，川冢沸腾，群亻旱酋豪，更为祸乱，朝披羽檄，夜炤爟烽，浴铁蔽於山原，摐金骇於楼堞，公疲兵屡出，独据胡床，勍贼重围，尚凭书几，扬灰既散，驾棒将挥，咸剋凶梁，以保衡服，常以二主蒙尘，三光掩曜，出入逾於尝胆，殷忧独其抚心，不治第宅，深符去病，志枭群丑，弥同越石，自禹珪既锡，尧玉已传，物变讴谣，风移笙管，商周之际，孤竹尚其哀歌，曹刘之间，苏子犹其狂哭，况番禺连帅，寔谓宗枝，迷我天机，自窥梁鼎，以公威名本重，逼统前军，乾数难违，剥象终悔，高祖永言惟旧，弥念奇功，即训皇家，深弘朝纲，槛车才至，舆衬已焚，祝史祅於夷吾，坛场延於井伯，绸缪安乐，造次讦谋，爰珥丰貂，允光金蟪，但八柱之土，蛮夷不宾，九疑之阳，兵凶岁积，以公昔在衡皋，深留风爱，仁恩可以怀猛［原讹犹，据冯校本改。］兽，威名可以惧啼儿，乃授持节散骑常侍衡州刺史，我皇帝从唐侯以胤国，屈启筮而登家，一恭宝祚，开定江沔，三改璇衡，苞罗湘峡，昔中宗屈申於处仲，高祖遗恨於平城，汉武承基，方通沙塞，晋明绍运，裁平姑熟，［本集作孰。］方其盛业，绰有光前，践祚之初，进公位征南将军广州刺史。又都督东衡州二十州诸军事宜，公乃务是民天，敦其分地，火耕水耨，弥互原野，贼盗皆偃，工贾竞臻，鬻米商盐，盈衢满肆，新垣既筑外户无扃，脂脯豪家，锺鼎为乐，扬袪洒汗，振雨流风，市有千金之租，田多万箱之咏，僧释慧羡等，来朝终阙，备启丹诚，乞於大路康庄，式刊丰琰，庶樊卿宝鼎，复述台司之功，羊叟高碑，更纪征南之德，於是跪开黄素，爰登紫泥，鉴此诚祈，皆如所奏，乃诏庸臣，为其铭曰：赫赫宗陈，桓桓鼎臣，千乘建学，五典攸因，盛德斯远，公门日新，嵩高惟岳，贶甫生申，去衡移广，迁征自镇，悠悠铜界，藐藐金邻，莫远非督，无思不宾，三江靡浪，五岭奚尘，式歌式舞，仁哉至仁，公其飨福，於万斯春。
又晋陵太守王励德政碑曰：若夫睢陵世传，已详载德之华，徐州先贤，亦著清风之美，伟哉文献，光启中兴，郭茎表其深源，何筹惭其远庆，岂惟桓氏之鸣玉，张家之珥貂，袁姓之朱衣，杨宗之华毂。又有似［本集作佽。］飞遮列，班弓夹门，濯龙俯望，缇骑盈道，奕世如此，何其盛哉，君以蓝田美玉，大海明珠，灼灼美其声芳，英英照其符彩，风神雅淡，识量宽和，既有崔琰之须眉，非无郑玄之腰带，烂烂如高岩下电，骚骚若长松里风，势利无扰於焜衿，行藏不槩於怀抱，家门雍睦，孝友为风，上交不谄，下交不渎，脱貂救厄，情靡矜吝，释马穷途，唯济危殆，至於网罗图籍，脂粉艺文，学侣揖其精微，词宗称其妙绝，出为仁武将军晋陵太守，五鸡三彘，勤恤有方，问羊知马，钩距兼设，济北移树，累政之所未治，汝南争水，连年之所无断，一朝明决，曾不留滞，四民商贩，咸用殷阜，康哉宝运，美矣良臣，胄自澧水，源于洛滨，公侯世及，宰辅相因，曰我民秀，山川降神，风情穆穆，孝友恂恂，学则经笥，文为世珍，高风远矣，旷代难伦，鼎铉虚职，台阶未臻，安知霜霰，遽夭松椿，碣石斯表，民情既陈，徒然下拜，何报阳春。
周王褒上庸公陆腾勒功碑曰：在昔洞庭彭蠡，三苗有远窜之君，太室阳城，九州无同姓之国，是知周卫设险，所务非山川，河岳作固，所宝惟休德，至於三峡蹇产，九折峥嵘，高峰寻云，深谷无景，秦开汉闭，虽阻荷戟之虞，魏塞晋通，终因束马之利，我大周开辟宇宙，混同文轨，御六气於天枢，顿八弦於地络，彭濮未恭，邛笮不讨，外凭剑道之难，内负铜梁之阨，大将军上庸公，仗国威灵，奉辞伐罪，长戟万队，巨舰千舳，板楯酋豪，斯榆君长，历稔逋寇，累代稽诛，廓清江源，荡涤巴濮，若夫荆门千里，蜀置永安之宫，巴水三回，吴阻夷陵之县，巫峡使君之滩，沦波洽没，建平督邮之道，栈径威纡，路阻蛮陬，途横夷落，擅强专险，轻法侮吏，天子爰诏有司，公奉命天讨，星言载涂，指日遄迈，册授公大将军信州刺史，韩信召拜，军中致设坛之礼，卫青出征，临河闻后距之令，夫锺鼎大礼之器，昭德必书，金石不朽之质，庸勋斯树，某等乃建碑于某地，敢作颂云，遐观命氏，眇求世禄，龙图纪河，鸿渐于陆，霸楚传姓，命吴启族，君子笃生，降灵惟岳，朝阳擢彩，荆山曜璞，巴庸自擅，彭濮称王，南泊僰道，西通夜郎，内凭玉垒，外阻铜梁，介视荒服，斗绝边疆，赫赫南仲，堂堂方叔，天子命我，遐征越逐，窦氏车骑，去病冠军，封山刊石，镌名剋勋，远隔年代，悬感风云，盛德必祀，千载斯文。
隋江总吴兴郡庐陵王德政碑曰：卓尔吾王，天人可拟，早成夙智，谦怀虚己，偃息流略，翱翔文史，三雍雅对，九师名理，好古如斯，学兼之矣，睢阳肇构，碣石初开，赐田待士，榜道求材，剖符彭国，述职琅台，去谣曙鼓，留歌暮来。
【表】梁刘孝仪为雍州柳津请留刺史晋安王表曰：楚备宝臣，秦兵不入，齐多君子，魏〈王未〉耻昭，足使文公惧而侧席，孟轲叹而废寝，敢缘借寇之原，切望申耿之恩，陛下昔在潜龙，因兹或跃，固以陋膴々於周原，包怱怱之佳气，昔次君出抚，近驾班轮，乔卿在政，遥授衮服焉，冯熊轼而督盗，御龙章而行部，无亏燮理，有光司牧。
【教】梁简文帝图雍州贤能刺史教曰：冀州表朱穆之象，太丘有陈寔之画，或有留爱士氓，或有传芳史籍，昔越王镕金，尚思范蠡，汉军染画，犹高贾彪，矧彼前贤，宁忘景慕，可并图象厅事，以旌厥善。
◇赦宥
《易》曰：雷雨作解，君子以赦过宥罪。
《周官》曰：国君过市，刑人赦。
《尚书》曰：象以典刑，流宥五刑，鞭作官刑，朴作教刑，眚灾肆赦，怙终贼刑。
又曰：五刑之疑有赦，五罚之疑有赦。
《论语》曰：赦小过，举贤才，《管子》曰：凡赦者，小利而大害也，久而不胜其祸，无赦者，小害而大利也，久而不胜其福，故赦者，饹马之委辔也。
《汉书》曰：宣帝元年诏曰：乃者凤皇集泰山陈留，甘露降未央宫，其赦天下。
《史记》曰：陶朱公中子杀人，囚於楚，朱公曰：杀人死，职也，使少子往视之，装黄金千镒，长男请行，公不许，长男曰：长子家督也，今不遣，是吾不肖，欲自杀，不得已，乃为一封书及金，令遗故所善庄生，庄生乃见王曰：某星犯某宿，宜以德报，王乃使使封三钱之府，长男为王当赦，弟固当出，见庄生曰：弟今自赦，固辞去，乃取金，庄生耻为儿子所卖，乃入见王曰：陶朱公子多赂王左右，今赦，恐失望，王遂杀之，载丧而归。
《东观汉记》曰：吴汉疾笃，车驾亲临，问所欲言，对曰：臣愚无所识知，唯原慎无赦而已。
谢承《后汉书》曰：学中诸生，与李膺等更相褒重，莫不思其贬议，时河内张成，善说风角，推占当赦，遂教子杀人，李膺为河南尹，督之，促收捕，既而逢宥获免，膺愈愤，竟案杀之，初成以方伎交通宦官，帝亦颇讯其占，成弟子牢脩，因上书诬告膺等，多养太学游士，交结诸郡生徒，更相驱驰，共为部党，於是天子震怒，班下郡国，逮捕党人。
《续汉书》曰：建武二年，诏曰：其赦天下，惟残贼用刑戮深刻，狱多冤人，朕甚愍之，自今已后，有犯者，将正厥辜。
袁崧《后汉书》曰：贾彪，字伟节，游京师，与郭林宗等为谈论之首，一言一行，天下以为准的，党事起，彪谓同志曰：吾不西行，大难不解，即入关，设方略，天子为之大赦。
《华阳国志》曰：诸葛亮时，有言公惜赦者，亮答曰：治世以大德，不以小惠，故匡衡吴汉，不原为赦，先帝亦言，吾周旋陈元方郑康成间，每见启告治乱之道悉矣，曾不语赦也，若刘景叔［《太平御览》六百五十二作升。］父子，岁岁赦宥，何益於治。
《蜀志》曰：孟光，字孝裕，延熙九年秋，大赦，光众责大将军贾［太平御览六百五十二作费。］祎曰：夫赦者，偏枯之物，非明世所宜有也，衰弊穷极，必不得已，然后乃可权而行之尔。
《裴頠集》曰：臣闻感神以政，应变以诚，故桑穀之异，以勉己而消，汉末屡赦，犹凌不反，由此言之，上协宿度，下宁万国，唯在贤能，慎厥庶政，殆非孤赦所能增损也。
《郭子》曰：孙秀降晋，武帝厚存宠之，妻以姨妹蒯氏，室家甚穆，妻尝妒秀，乃骂为貉子，秀大不平之，遂出不复入，蒯氏自悔责，请救於帝，时大赦，群臣咸见，既出，帝独留秀，从容言曰：天下旷荡，蒯夫人可得从其例不，秀免冠谢，遂为夫妇如初，［事具人部妒篇。］
风角书曰：春甲寅日，风高去地三四丈，鸣条以上，常从申上来，为大赦，期六十日。
【赋】后汉崔寔大赦赋曰：惟汉之十一年四月，大赦，涤恶弃秽，与海内为始，亹亹乎恩［《初学记》二十作思。］隆平之进［《初学记》作道。］也，寔就而赋焉，以为五帝异制，三王殊事，然其承天据地，兴设法制，一也，陛下以苞天之大，承前圣之迹，朝乾乾於万机，夕处敬以厉惕，然犹痛刑之未错，厥将大赦，所以创太平之迹，旌颂声之期，新邦家而更始，垂祉羡乎将来，此诚不可夺也，方将披玄云，照景星，获嘉禾於疆亩，数蓂荚於阶庭，拦麒麟之肉角，聆凤皇之和鸣，农夫欢於时雨，工女乐於机声，虽皇羲之神化，尚何斯之太宁。
【诏】后魏温子昇孝庄帝杀尔朱荣诏曰：盖天道忌盈，人伦疾恶，疏而不漏，刑之无舍，是以吕霍之门，祸谴所伏，梁董之家，咎徵斯在，尔朱荣爰自晋阳，同忧王室，义旗之建，大会孟津，与其乐推，其成鸿业，论其所由，乃有勋效，但致远恐泥，终之寔难，习未崇朝，豺声已露，既位极宰衡，地逾齐鲁，容养之至，岂复是过，但心如猛火，山林无以供其暴，意等漏卮，江河无以充其溢，既见金革稍宁，方隅渐泰，不推天功，谓为己力，与夺任情，臧否肆意，无君之迹，日月已甚，乃有裂冠毁冕之心，将为拔本塞源之事，天既厌乱，人亦悔祸，将而有闻，罪无攸纵，是而可怀，孰不可忍，并以伏辜，自贻伊戚，元恶既除，人神庆泰，便可大赦天下。
又迁都拜庙邺宫赦文曰：建国所先，理属於宗庙，立事为大，礼归於禋祀，大丞相渤海王，神武命世，重匡颓历，导塞源於将竭，扶神器於已倾，立天地之大功，成人臣之重义，朕以冲昧，猥当乐推，关路多虞，衿带难固，瞻言往事，取则前脩，乃袭去酆，用追迁亳，定鼎邺都，卜世惟永，民用子来，功成不日，今清庙初兴，閟宫始就，灵祗萃止，祖考来格，神光夜照，香气朝闻，令月吉辰，躬展诚敬，时和气婉，景丽云柔，四表来庭，万国在位，哀乐相交，感庆兼集，固宜观象雷雨，布宽大之恩，取类泽风，申肆眚之令，可大赦天下。
北齐邢子才为受禅登极赦诏曰：无德而称，化刑以礼，不言而信，先春后秋，故知恻隐之心，天地一揆，弘宥之道，今古同风，朕以寡薄，功烈无纪，昔先献武王，值魏世不造，四海幅裂，九鼎行出，祭器无归，乃驱御侯伯，大号燕赵，拯厥颠坠，俾亡若存，父襄王，外挺武功，内资明德，纂戎先业，辟土服远，年逾二纪，世历两都，狱讼有適，讴歌斯在，魏帝俯遵历数，念在褰裳，远取唐虞，终同脱屣，实幽忧未已，志在阳城，而群公卿士，诚守逾切，遂属代终，居於民上，如涉深冰，有倦终朝，始发晋阳，九尾呈瑞，升坛告天，赤雀效祉，惟尔文武不二之臣，股肱爪牙之将，左右先王，光隆大业，永言诚烈，共兹休庆，然三皇存教，非易可免，七名改咒，庸可庶几，思共亿兆，同始兹日。
【教】梁陆倕豫章王拜后赦教曰：夫议狱缓死，著自令图，疑罪惟轻，闻诸雅诰，是以虞经恻隐，流涕冬决，锺意垂仁，哀矜寒送，吾以虚薄，夙颁宠章，光宅襟险，奄有全粤，非有沛献矜严，空纡青组，东平智思，徒举赤帷，思所以仰述皇猷，导扬弘泽，遵彼下车，譬兹解网。


火烽燧灯烛庭燎灶薪炭灰烟
◇火
《释名》曰：火，化物也，亦言毁也，物入即皆毁坏也。
《山海经》曰：厌火国，兽身黑色，火出其口中，［言能吐火。］易曰：离为火。
又曰：燥万物者，莫熯乎火。
又曰：火就燥。
《尚书》曰：藻火粉米，［火为火字也。］
又曰：洪范，五行，二曰火，火曰炎上，炎上作苦。
又曰：火炎昆冈，玉石俱焚，［言火逸而害玉也。］天吏逸德，烈于猛火。又曰：若火之燎于原，不可乡迩，其犹可扑灭，［火炎不可向近，尚可扑灭，浮言不可信用，尚可刑戮也。］
《礼记》：月令曰：孟夏之月，盛德在火。
《左传》曰：火龙黼黻。
又曰：郯子曰：炎帝以火纪，故为火师而火名。
又曰：古之火正，或食於心，或食於咮，以出内火，是故咮为鹑火，心为大火，［谓火正之官，配食於火星也，建辰之月，鹑火星昏见南方，则令民放火，建戌之月，火星伏在日下，夜不得见，则令民内火，禁放火者也。］
又曰：陶唐氏之火正阏伯，居商丘，《春秋考异邮》曰：火者，阳之精也。
白泽图曰：火之精宋无忌。
《礼含文嘉》曰：燧人始钻木取火。
《尸子》曰：燧人上观星辰，下察五木，以为火。
《家语》曰：尧火帝而王，尚赤。
《地镜图》曰：黄金之见为火。
括地图曰：神丘有火穴，光照千里。
孙子兵法曰：凡火攻有五，一曰火人，二曰火积，三曰火辎，四曰火库，五曰火隧。
《庄子》曰：指穷於为薪，火传也，［为薪犹薪(御览八百六十九薪上有前薪也前四字，此脱。)以指，指尽前薪之理，故火传而不灭，必得纳养之中，故命续而不绝。］
《战国策》曰：楚王游云梦，野火之起也，若云蜺。
《吕氏春秋》曰：伊尹说汤五味，九沸九变，火为之纪。
《韩子》曰：鲁烧积泽，天北风，火南倚，恐烧国，哀公惧，自将众趣救火，救火者左右无人，尽逐兽，不救火，乃召问仲尼，仲尼曰：夫逐兽者乐而无罚，救火者苦而无赏，此火所以不救也，事急不及以罚，救火者尽赏之，则举国不足以赏於民，请从行罚，乃下令曰：不救火者，比降北之罪，令下未遍，火以灭矣。
又曰：越王问於大夫种曰：吾欲伐吴，可乎，对曰：可矣，何不试焚宫室，於是遂焚宫室，民莫能救火，乃下令曰：民之救火而死者，比死敌之赏，民之涂其体，被濡衣走火者，左二千人，右三千人，［事具刑法部。］
韩诗外传曰：晋平公藏宝之台烧，救火三日三夜，乃胜之，公子晏束帛而贺曰：臣闻王者藏於天下，诸侯藏於百姓，农夫藏於囷庾，今百姓乏於外，而赋敛无已，昔桀纣残贼，为天下戮，今皇天降灾於藏台，此是君之福也。
《史记》曰：庞涓追孙膑，膑量其行，暮当至马陵，乃伏兵斫树，白而书之曰：庞涓死此下，於是令齐军万弩夹道，暮火举而俱发，涓夜至，见白书，乃钻火烛读之，未毕，万弩俱发，庞涓大败。
又曰：骑劫攻即墨，田单取牛千头，衣以五采，束刀其角，结火其尾。
《汉书》曰：项王西屠咸阳，杀秦降王子婴，焚其宫室，火三月不灭。
《三辅黄图》曰：秦始皇帝，葬骊山，六年之间，为项王所发，牧儿堕羊冢中，燃火求羊，烧其椁藏。
《淮南子》曰：阳遂见日，则然而为火，［阳遂金也，取金〈木孟〉无缘者，执日高三四丈时，以向，持燥艾承之寸馀，有顷焦之，吹之则然，得火。］
《列女传》曰：梁姑姊，其室失火，兄子与二子在内，欲取兄子，辄得其子，火盛不得复入，妇人曰：梁岂可户告人晓耶，被不义之名，何面见兄弟国人哉，遂赴火而死。
《列仙传》曰：甯封子，黄帝陶正，掌火，能作五色烟，［事具烟部。］
又曰：陶安公，六安冶师也，数行火，火一旦散上，紫色冲天，须臾朱雀止冶上，曰：安公安公，冶与天通，［事具仙部。］
《东观汉记》曰：郅惲为长沙，有义士古初，遭父丧，未葬，邻人火起，及初舍，棺不可移，初冒火伏棺上，会火灭。
又曰：廉范为蜀郡，成都地迫屋狭，百姓夜作，以供衣食。又禁火，民复弊之，失火者日属，范令夜作，但使储水，百姓皆悦，［事具职官太守篇。］
又曰：梁鸿，牧豕长安上林苑中，失火，延人家，问所烧财物，悉推豕偿之，其主言少，鸿原以身作，躬执其勤。
《樊英别传》曰：英隐於壶山，常有黑风从西方起，英谓学者曰：成都市火甚盛，因含水西向漱之，乃令记其日，后有从蜀来者，云是日大火，黑云平旦从东起，须臾大雨，火遂得灭。
《汝南先贤传》曰：郭虑，［《太平御览》八百六十八作宪。］从南郊，含酒东北三噀，云齐失火，以厌之，后齐果上火事。
又曰：蔡君仲与人有至孝之心，母向终，棺在堂，西舍失火，火将至，君仲伏尸号哭，火越向东家。
《玄中记》曰：南方有炎山焉，在扶南国之东，加营国之北，诸薄国之西，山从四月而火生，十二月火灭，正月二月火不然，山上但出云气，而草木生叶枝条，至四月火然，草木叶落，如中国寒时，草木叶落也，行人以正月二月三月行，过此山下，取柴以为薪，燃之无尽时，取其皮绩之，为火浣布。
《十洲记》曰：炎洲，在南海中，地方二千里，去崖九万里，上有风生兽，似豹青色，大如狸，张取之，积薪数车以烧之，薪尽而此兽在火中，燃其毛不燋，斫刺不入，打之如皮囊，以铁椎锻其头数十下，乃死，以其口向风，须臾便活而起，以石上菖蒲塞其鼻，即死，取其脑，菊花服之，尽十斤，得寿五百岁。
又曰：有火林山，山中有火兽，大如鼠，毛长三四寸，或曰：山可百里许，取其兽毛，绩以为布，名曰火澣布，国人衣服之，此布垢洿，以水浣濯之，终日不絜，以火烧布，两食久许出，其垢即去，白如雪。
《广志》曰：火洲在南海中，火燃洲，其木不死更鲜。
《抱朴子》曰：南海之中，萧丘之中，有自生之火，常以春起而秋灭，丘方千里，当火起时，此丘上纯生一种木，火起正着此木，木虽为火所着，但小燋黑，人或以为薪者，如常薪，但不成炭，炊熟则灌灭之，后复更用，如此无穷。又夷人取木华，绩以为火浣布，木皮亦剥，以灰煮为布，但不及华细好耳。
又曰：有白鼠，大者重数斤，毛长三寸，居空木中，其毛亦可绩为布，故火浣布有三种焉。
又曰：吴世有姚光，有火术，吴主积荻千束，火焚荻了尽，光恬坐灰中，振衣而起，［事具草部荻篇。］
《神仙传》曰：栾巴为尚书，正旦会，得酒，西南漱，云成都市失火，漱酒作雨，驿至，果如其言，［事具仙部。］
《吴越春秋》曰：越王思报吴，冬则抱冰，夏则握火。
《陈留耆旧传》曰：刘昆为江陵令，民有火灾，昆向火叩头，即霈然下雨，诏问反风灭火，虎北渡河，何以致此，昆曰：偶然，帝曰：此长者之言也。
《风俗通》曰：城门失火，祸及池中鱼，按百家书，宋城门失火，自汲池中水以沃之，鱼悉露见，但就把之，［事具鱼部。］
魏武帝明罚令曰：闻太原上党西河雁门，冬至之后，百有五日，皆绝火寒食，云为介子推。
《英雄记》曰：周瑜镇江夏，曹操欲从赤壁渡江南，无舡，乘簰从汉水下，住浦口，未即渡，瑜夜密使轻舡走舸百所艘，艘有五十人移棹，人持炬火，火燃则回舡走去，去复还烧者，须臾烧数千簰，火大起，光上照天，操夜去。
《博物志》曰：积紬万匹，则自然生火，秦［《太平御览》八百六十九作泰。］始中，武库火，积紬所致也。
《异苑》曰：临邛有火井，汉室隆则炎赫弥炽，桓灵之际，火势渐微，［事具水部井篇。］
又曰：晋惠帝元康三年，武库火，烧孔子履，汉高斩白蛇剑，王莽头等，［事具剑部。］
《晋中兴书》曰：殷浩北伐，江逌为长史，取数百鸡，以长绳连脚，皆系火，一时驱放，飞过巉，集羌营，营皆然。
《搜神记》曰：麋竺常从洛归，未至家数十里，见路次有好新妇，从竺求寄载，行二十馀里，新妇谢去，谓竺曰：我天使，去当往烧东海麋家，感君见载，故以相语，竺因请之，曰：不可，不得不烧，君快去，我缓来，日中必火发，竺乃急行达家，便出财物，日中而火大发。
《笑林》曰：某甲夜暴疾，命门人钻火，其夜阴暝，未得火，催之急，门人忿然曰：君责之亦大无道理，今闇如漆，何以不把火照我，我当得觅钻火具。
【诗】梁庾肩吾远看放火诗曰：风前细烟起，月里黑烟生，入焰看桥木，侵光识远城。
【赋】晋潘尼火赋曰：览天人之至周，嘉火德之为贵，含太阳之灵晖，体淳刚之正气，先圣仰观，通神悟灵，穷物尽数研机至精，钻燧造火，陶冶群形，协和五味。革变膻腥，尔乃狄牙典膳，百品既陈，和羹酋醳，旨酒醲醇，享鼋煮鼍，灼龟臛鳞，若乃流金化石，铄铁融铜，造制戎器，以戒不恭，砥炼兵械，整饰军容，四海康乂，边境无寇，韬弓戢剑，解甲释胄，销镝为耒，铸戈为耨，战士反於耕农，戎马放乎外厩，及至焚野燎原，陆火赫羲，林木摧拉，沙粒并麋，腾光绝览，云散霓披，去若风驱，疾若电逝，芬轮纡转，倏忽横厉，震响达乎八冥，流光烛乎四裔。
◇烽燧
玄女战经曰：诸见举烽火烟火，传言虏且欲起，欲知审来不，以言者时所加之，得阳者不来，得阴者为来法。
《墨子》曰：烽火已举，言寇所从来多少。
甘氏天文占曰：权举烽表，远近沉浮，权四星，在轩辕尾西，边地警备，烽候相望，虏至则举，烽火十文，［《太平御览》三百三十五作丈。］如今井桔槔，火［御览作大。］锤其头，若警备急，燃火其头，放之，权重，本低则末仰，见烽火。
《史记》曰：褒姒不好笑，幽王欲其笑，为烽燧火鼓，似有寇至，举烽火，诸侯悉至，至而无寇，褒姒乃大笑。
《汉书》曰：军臣单于立四岁，匈奴复绝和亲，大入上都［《太平御览》三百三十五作郡。］云中，烽火通於甘泉。
《东观汉记》曰：廉范为云中太守，始到，烽火日通，故事，虏出度五千人，乃移书旁郡求助，吏白，今虏兵度出五千，请移警檄，范不听，遂选精兵，自将出至近县，令老弱城守而追之。
又曰：马成善治障塞，自西河至渭桥，河上至安邑，太原至井陉，中山至邺，皆筑保壁，起烽燧，十里一候。
又曰：郭伋为并州，伋知卢芳夙［原讹风，据冯校本改。］贼，难卒以力制，常严烽候，明购赏。
蔡邕徙朔方上书曰：既到徙所，乘塞守烽，职在望候，忧怖焦灼，无心复能操笔成草，致章阙庭。
庾阐杨都赋注曰：燧火，以炬置孤山头，皆缘江相望。
《述征记》曰：戏水注渭，东有周幽王垒，昔幽王亟举烽以悦褒姒，遂犬戎伐周，诸侯玩而弗至，战败死于斯地。
【书】晋蔡谟与弟书曰：军中耳目，当用鼓烽，烽可遥见，鼓可遥闻，形声相传，须臾百里，非人所及，想得先知耳，近别菽麦者，皆当解之，而王苟诸人，痴顽之甚，乃至於是，常令人怪之，然烽鼓之法，当豫敕诸军，见烽闻鼓便严，而此间恒举烽之后，须文书上言，乃符游军，游军须被符，乃当严，昔年石头夜半举烽，至明日食时，台中乃知，弟在石头时，隅中举烽，至下脯，游军故未严，此即是苟希［按当作晞。］等覆车之轨也。
◇灯
《说文》曰：锭谓之灯。
《韵集》曰： 无足曰灯，有足曰锭。
《离骚》［按本条非离骚。］曰：吴酒不废沉日夜，兰膏明烛华铜错。［言灯锭尽铜，琢禽兽，有华英也。］
《说苑》曰：楚庄王赐群臣酒，日暮，灯烛灭，乃有人引美人衣者，美人挽绝其冠缨，［事具人部报恩篇。］
刘向《别传》曰：待诏冯商作灯赋。
《汉书》曰：金枝秀华，庶旄翠旌，［金枝，铜灯，百二十枝，秀华，中主有光华也。］
又曰：武帝思念李夫人不已，方士齐人少翁，言能致其神，乃夜设灯烛帷幄，而令帝居他帐，遥望见好女，如李夫人之貌，而不得就视。
《汉武内传》曰：西王母遣使谓帝曰：七月七日，我当暂来，帝至日，扫除宫内，燃九光之灯。
《荀采传》曰：荀采，爽女，为阴瑜妻，而夫早亡，爽逼嫁与太原郭弈，采入郭氏室，暮乃去其帷帐，建四灯，敛色正坐，郭氏不敢逼。
《风俗通》曰：郅伯夷宿亭，止楼上，燃数灯，夜有魅来，伯夷趣之，以灯照，乃老狸也。
《东宫旧事》曰：宫有铜鸭头灯二，铜侍灯三，供户外用，夕供油七合，太子纳妃，有金涂四尺长灯一，金涂连盘短灯二，金涂连盘鸭灯一。
《邺中记》曰：石虎正旦会於殿前，设百二十枝灯。
【诗】晋习凿齿诗曰：煌煌闲夜灯，脩脩树间亮，灯随风炜烨，风与灯升降。
齐谢朓咏灯诗曰：发翠斜溪里，蓄实宕山峰，抽茎类仙掌，衔光似烛龙，飞蛾再三绕，轻花四五重，孤对相思夕，空照舞衣缝。
梁简文帝咏笼灯绝句诗曰：动焰翠帷里，散影罗帐前，花心生复落，明销君讵怜。
梁纪少瑜咏残灯绝句曰：残灯犹未灭，将尽更扬晖，惟馀一两爓，［原讹烂，据冯校本改。］裁得解罗衣。
梁王筠咏灯擎诗曰：百华曜九枝，鸣鹤映冰池，末［原讹未，据冯校本改。］光本内照，丹花复外垂，流晖悦嘉客，翻影泣生离，自销良不悔，明白原君知。
梁吴筠灯诗曰：昔在凤皇阙，七采莲花茎，陆离看宝帐，烂熳照文屏，檐艳烟光转，氛氲雾里轻，能方三五夜，桂树月中生。
梁范靖妻沈氏咏灯诗曰：绮筵日已暮，罗帐月未归，开花散鹤彩，含光出九微，风轩动丹焰，水宇淡清辉，不吝轻蛾绕，唯恐晓蝇飞。
【赋】汉刘子骏灯赋曰：惟兹苍鹤，修丽以奇，身体剼削，头颈委蛇，负斯明烛，躬含冰池，明无不见，照察纤微，以夜继昼，烈者所依。
魏殷臣［按当作巨，本书八十五布篇同。］鲸鱼灯赋曰：横海之鱼，厥号惟鲸，普彼鳞族，莫之与京，大秦美焉，乃观乃详，写载其形，讬于金灯，隆脊矜尾，鬐甲舒张，垂首挽视，蟠于华房，状欣欣以竦峙，若将飞而未翔，怀兰膏於焜臆，明制节之谨度，伊工巧之奇密，莫尚美於斯器，因绮丽以致用，设机变而罔匮，匪雕文之足玮，差利事之为贵，永作式於将来，跨千载而弗坠。
晋夏侯湛棋灯赋曰：乃珠珍宝器，奇像妙工，取光藏烟，致巧金铜，融冶甄流，陶形定容，尔乃隐以金翳，疏以华笼，融素膏於回槃，发朱辉於绮窗，宣耀兰堂，腾明广宇，焰煜爚於茵筵，焕炤〈火折〉乎屏组。
晋孙惠百枝灯赋曰：晔若云停，烂已星布。
范坚〈虫葛〉灯赋曰：尔乃旋闲房，升玉榻，列华槃，铄凝〈虫葛〉，浮炷颖其始燃，秘闱於是乃阖，旁映文楹，仰晖丹桷，赫如烛龙吐辉，烂若翳阳复旭。
梁简文帝列灯赋曰：何解冻之嘉月，值蓂荚之尽开，草含春而动色，云飞采而轻来，九微间吐，百枝交布，聚类炎洲，迹同大榭，竞红蕊之晨舒，蔑丹萤之昏骛，兰膏馥气，芬炷擎心，寒生色浅，露染光沉。
梁江淹灯赋曰：淮南王，信自葬，命婇女，饵丹砂，饵丹砂，学凤音，紫霞没，白日沉，挂明灯，散玄阴，顾谓小山儒士，斯可赋乎，於是泛瑟而言曰：若大王之灯也，铜华金擎，错质镂形，碧为云气，玉为仙灵，双碗百枝，艳帐充庭，照锦池之丈席，映绣柱之鸣筝，若庶人之灯者，非银非珠，无藻无缛，心不贵丽，器穷於朴。
周庾信灯赋曰：九龙将暝，三爵行栖，琼钩半上，弱木全低，乃有百枝同树，四照连槃，香添燃蜜，气杂烧兰，烬长霄久，光青夜寒，秀帐掩映，魭膏照灼，动鳞甲於鲸鱼，〈鱼炎〉光芒於鸣鹤，蛾飘则碎花乱下，风起则流星细落，况复上兰深夜，中山醑清，楚妃留客，韩娥合声，但歌著节，游弦绝鸣，辉辉朱烬，焰焰红荣，乍九光而连影，或双花而并明，寄言苏季子，应知馀照情。
【赞】晋支昙谛灯赞曰：既明远理，亦弘近教，千灯同辉，百枝并曜，飞烟清夜，流光洞照，见形悦景，悟旨测妙。
【铭】后汉李尤金羊灯铭曰：贤哲勉务，惟日不足，金羊载耀，作明以续。
◇烛
周官，司烜氏，掌以燧取火於日，以供祭祀之明烛，［日火，阳之絜气也，明烛以炤馔。］凡邦之大事，供蕡烛，［贲烛，麻烛，贲，大也。］
《礼记》曰：侍坐，烛至起，［异昼夜也。］烛不见跋，［跋，本也，烛尽则去之，嫌若烬多，有厌倦也。］
又曰：孔子曰：嫁女之家，三夜不息烛，思离亲也，［事具礼部婚姻篇。］
《尚书大传》曰：晋平公问师旷曰：吾年七十，欲学，恐已暮，师旷曰：臣闻老而学者，如执烛之明，执烛之明，孰与昧行，公曰：善，［事具礼部学篇。］
《文子》曰：鸣铎以声自毁，兰膏以明自销。
《韩子》曰：郑人有遗燕相国书者，夜书，谓持烛者曰：举烛，而误书举烛，燕相受书曰：举烛高明，高明者，举贤而任之，［事具赠答部。］
《列女传》曰：齐女徐吾者，东海上贫妇人，其邻妇李吾之属，合烛夜绩，吾最贫而烛不属，李吾曰：徐吾烛数不属，请无与夜，徐吾曰：妾以贫故，起常先，去常后，扫陈席以待来者，坐常处下，为贫故也，今一室之中，益一人，烛不为益明，去一人，烛不为益闇，何爱东壁馀光，莫之能应，遂复与夜，绩。
《史记》曰：始皇冢中，以人鱼膏为烛。
谢承《后汉书》曰：巴祗为杨州刺史，与客坐闇暝之中，不燃官烛，［事具职官部刺史篇。］
玄晏春秋曰：计君又授与司马相如传，遂涉《汉书》：读匈奴传，不识棠梨孤涂之字，有胡奴执烛，顾而问之，奴曰：棠梨天子也，言匈奴之号单于，犹汉人有天子也，予於是乎旷然发寤。
《地镜图》曰：相玉，见美女子，载烛行坛阴，从其所出入处，石中有玉矣。
《世说》曰：王君夫饴糖澳釜，石季伦以〈虫葛〉烛灼炊。
【诗】齐谢朓咏烛诗曰：杏梁宾未散，桂宫明欲沉，暧色轻帷里，低光照宝琴，徘徊云髻影，灼烁绮疏金，恨君秋月夜，遗我洞房阴。
梁孝元帝咏池中烛影诗曰：鱼灯且灭烬，鹤焰暂停辉，自有衔龙烛，青火入朱扉，映水疑三烛，翻池类九微，入林如燐影，度渚若萤飞，河仾扇月落，雾上珠星稀，章华终宴所，飞盖且相追。
又古意咏烛诗曰：花中烛，焰焰动帘风，不见来人影，回光持向空。
梁简文帝和诗曰：花中烛，似将人意同，忆啼流膝上，烛焰落花中。
梁庾肩吾烛影诗曰：垂爓垂花比芳树，风吹水动俱难住，春枝拂岸影上来，还杯绕客光中度。
梁刘孝威和帘里烛诗曰：开关帘影出，参差风焰斜，浮光烛绮带，凝滴汙垂花。
又禊饮嘉乐殿咏曲水中烛影诗曰：火浣花心犹未长，金枝密焰已流芳，芙蓉池畔涵停影，桃花水脉引行光。
【赋】晋傅咸烛赋曰：余治狱至长安，在远多怀，与同行夜饮，以忘愁□，顾帷烛之自焚以致用，亦犹杀身以成仁矣，盖泰清垂象，匪日不光，向晦入冥，匪火不彰，故六龙衔烛於北极，九日登曜於扶桑，日中则昃，月亏於望，时迈靡停，昼不干常，背三接之昭昭，即厥开之有伤，何远宇之多怀，患冬夜之悠长，独耿耿而不寐，待鸡鸣之未央，徒伏枕以展转，起燃烛於闲房，扬丹辉之炜烨，炽朱焰之煌煌，俾幽夜而作昼，继列景乎朝阳，慨顾景以增叹，孰斯愁之可忘，嘉湛露之愔愔，遂命樽而设觞，尔乃延僚属，酌醇清，讲三坟，论五经，高谈既倦，引满行盈，乐饮今夕，寔慰我情。
梁简文帝对烛赋曰：云母窗中含花毡，茱萸幔里铺锦筵，照夜明珠且莫取，金羊灯火不须燃，下弦三更未有月，甲夜繁星徒衣天，於是摇同心之明烛，施雕金之丽槃，眠龙傍绕，倒凤双安，菖蒲传酒坐欲阑，碧玉舞罢罗衣单，影度临长枕，烟生向果盘，回照金屏里，脉脉两相看。
梁元帝对烛赋曰：月似金波初映空，云如玉叶半从风，恨九重兮夕掩，怨三秋兮不同，尔乃传芳醁，扬清曲，长袖留宾待华烛，烛烬落，烛华明，花抽珠渐落，珠悬花更生，风来香转散，风度焰还轻，本知龙烛应无偶，复讶鱼灯有旧名，烛火灯光一双炷，讵照谁人两处情。
周庾信对烛赋曰：龙沙雁塞早应寒，天山月坂客衣单，灯前行衣疑不亮，月下穿针觉最难，剩取灯花持炷烛，还却灯擎下烛槃，傍垂细溜，上绕飞蛾，光清寒入，焰暗风过，楚人缨脱尽，燕君书误多，晓星没，芳无歇，还持照夜游，讵减西园月。
【启】陈徐陵谢敕赉烛监赏答齐国移文启曰：昔班彪草移，阮瑀裁书，驰誉当年，遂无加赏，非常大赉，始自今恩，虽贾逵之颂神雀，窦攸之对鼫鼠，汉臣射覆之言，魏士投壶之赋，方其宠锡，独有光前，官烛斯燃，更惭良吏，霄光可学，乃会耆年，臣职居南史，身典东观，谨述私荣，传之方策。
◇庭燎
《说文》曰：庭燎，大烛也。
《礼记》曰：庭燎之百，自齐桓公始也。
《毛诗》曰：庭燎，美宣王，因以箴之，夜如何其，夜未央，庭燎之光，君子，至止，鸾声锵锵。
《说苑》曰：齐桓公设庭燎，为士之欲造见者，期年而士不至，东野鄙人，有以九九之术见者，桓公曰：九九足以见乎，对曰：臣非以九九为足以见也，臣闻主君设庭燎以待士，期年而不至，夫士所以不至者，君天下贤君也，四方之士，皆自论不及君，故不至也，夫九九薄能耳，而君犹礼之，况贤於九九者，桓公曰：善，礼之，期月而士至。
晋《起居注》曰：成帝咸和八年十二月，有司奏，庭燎在止车门外，今更集议，旧在端门内施，诏曰：尚书奏，九年庭燎，当在端门内，元明帝时，在公车门内，可依旧，安司徒录公命，当率由旧章，宜在端门内。
《晋中兴书》曰：哀帝兴宁元年，诏庭燎树端门内。
《邺中记》曰：石虎正会，殿庭中，端门外，阊阖前，设庭燎，皆二合，六处皆六丈。
赵书曰：石勒造庭燎於橦末，高十丈，上盘置燎，下盘安人以侍燎，艑缴上下。
【诗】晋傅玄庭燎诗曰：元正始朝亨，万国执珪璋，枝灯若火树，庭燎继天光。
【表】魏王朗冬臈不得朝表曰：拘守留职，旷离车驾，况乃践长於至，迎始於臈，履端於正，连历天人三朝之元庆，而无缘祗奉玉爵，以献万寿，霄梦庭燎之光，晨想百华之耀。
◇灶
《释名》曰：灶，造也，创食物也。
《淮南子》曰：炎帝作火，死而为灶神。
《礼记》：月令曰：孟夏之月，其祀灶。
又曰：灶者，老妇之祭，盛於盆，尊於瓶。
《墨子》曰：灶必为屏，心突高出屋四尺，慎无失火，失火者斩。
鲁连子曰：灶五突，分烟者众也。
《庄子》曰：仲尼读书，老聃倚灶觚而听之，曰：是何书也，曰：春秋也。
《吕氏春秋》曰：燕雀处一屋之下，自以为安，灶突决，火上栋宇，燕雀不知祸将至也，［事具雀部。］
《战国策》曰：智伯攻晋阳而水之，城不没者三版，臼灶生蛙，人马相食。
《史记》曰：武帝时，李少君以祀灶辟穀却老方见上，少君言上曰：祠灶则致物，致物而丹砂可化以为黄金，黄金成，以为饮食器，则益寿，益寿则仙者可见，於是天子始亲祠灶。
《淮南子》曰：孔子无黔突，墨子无暖席。
桓谭《新论》曰：淳于髡至邻家，见其灶突之直，而积薪在傍，谓曰：此且有火，使为曲突而徙薪，邻家不听，后果焚其屋，邻家救火乃灭，烹羊具酒，谢救火者，不肯呼髡，智士讥之曰：曲突徙薪无恩泽，燋头烂额为上客，盖伤其贱本而贵末也。
《东观汉记》曰：初阴氏世奉管仲之祀於邑，谓之相君子，至子方，以累积恩德，为神所飨，臈日，晨炊於灶，神见，再拜受庆，时有黄羊，因以祠之，自是富殖百万，田至七百顷，后世子孙，常以臈日，奉祠灶神以黄羊。
又曰：周泽为渑池令，克身俭约，妻子自亲釜灶。
谢承《后汉书》曰：李南，少明风角，女亦晓家术，为卷县民妻，晨诣爨室，卒有暴风，妇便上堂，从姑求归，辞其二亲，姑不许，乃跪而泣曰：蒙传术，疾风卒起，先吹灶突及井，此祸为女妇主爨者，妾将亡之应，因著其亡日。
《续汉书》曰：虞诩为武都太守，羌欲邀遮诩，诩密令吏，人作两灶，日增倍之，羌不敢逼，或问曰：孙膑减灶，而君增之，兵法，日行不过三十里，以戒不虞，而今且二百里，何也，诩曰：虏多，吾兵少，徐行则易为所及，速进则彼所不恻，虏见吾灶日增，必谓郡兵来迎，众行速，必惮进追我，孙膑见弱，吾今示彊。
茅君内传曰：在名山深壑，无人迹之处，临水上，作神灶屋，屋长四丈，广二丈，起基四尺。又当先掘基下土，令必无故陷井家［疑当作冢。］瘗之处所也，开南户西户东户，三也，立灶於屋中央，口向西，灶四边，令去釜九寸也，以砖及细土构立之，亦勿令穿坼，神灶之法毕矣。
《抱朴子·内篇》曰：灶之神，每月晦日，辄上天言人罪状，大者夺纪，纪者三百日也，小者夺筭，筭者一日也。
《异苑》曰：卞伯玉作东阳郡，灶正炽火，有鸡遥从口入，良久，乃於突而出，毛羽不燋，鸣啄如故，伯玉寻病殒。
《杂五行书》曰：作灶法，当辰巳间隙地取土，先掘去上五寸，以水美酒一升，合和泥之，以癸亥日脩之，此日安灶自如也，作灶法，广四尺，长五尺，欲安两釜，长七尺，子孙富贵，作灶馀泥，不可泥井，井馀土，不可泥灶，大凶，勿以壬癸庚辛，反支九空，血忌破危，闭建寅日，皆凶，灶君名禅，字子郭，衣黄衣，披发，从灶中出，知其名呼之，可得除凶恶贾市，不知其名，见之死，猪肝泥灶，令妇孝，灶君以壬子日死，不用此日治灶，常以五月辰日，猪头祭灶，令人治生万倍，用人故灶凶败，鸡毛入灶中，致非祸，犬骨入灶，出狂子，正月己丑日，白鸡祠灶，宜蚕，五月巳丑卯，祠灶吉，四月丁巳日，祠灶百倍。
梦书曰：梦见灶者，忧求妇嫁女，何以言之，井灶女执使之象。
【铭】后汉李尤灶铭曰：燧人造火，灶能以兴，五行接备，阴阳相乘。
晋挚虞灶屋铭曰：大孝养志，厥次养形，事亲以敬，美过三牲。
【箴】魏王朗杂箴曰：家人有严君焉，井灶之谓也，俾冬作夏，非灶孰能，俾夏作冬，非井孰言。
◇薪炭灰
《易》曰：古之死者，厚衣之以薪，葬之中野。
《左传》曰：厥父啗薪，其子弗克负荷。
又曰：晋楚战於城濮，楚左师溃，狐毛设二旆而退之，栾枝使舆曳薪柴而伪遁，楚师驰之，原轸郗凑以中军公族横击之，楚左师溃。
《礼记》曰：问士之子长幼，长曰能负薪，幼曰未能负薪。
又曰：季秋，乃命伐薪为炭，［事具炭部。］
《毛诗》曰：折薪如之何，匪斧不克，取妻如之何，匪媒不得。
《管子》曰：周容子夏，以侈靡见桓公，桓公曰：侈靡可以为天下乎，子夏曰：可，夫雕橑然后炊之，雕卯［按当作卵。］然后瀹之，所发积藏，散万物也。
《晏子》曰：景公游寿宫，睹耆年负薪，有饥色，公喟然，令吏养之。
《邓析书》曰：譬犹拯溺而硾之以石，救火而投之以薪。
又曰：抱薪爇火，燥者先着。
《战国策》曰：苏秦之楚，三日乃得见王，说卒辞行，楚王曰：先生不远千里而临寡人，曾弗肯留，原闻其说，对曰：楚国食贵於玉，薪贵於桂，谒者难见於鬼，王难见於帝，今令臣食玉炊桂，因鬼见帝，其可得乎。
《汉书》曰：汲黯谓武帝曰：陛下之於群臣，如积薪，后来者居上。
又曰：朱买臣，字翁子，吴人，家贫，好读书，不治产业，刈薪樵出卖，以给食，檐束薪，行且诵书矣。
范晔《汉书》曰：戴封拜议郎，迁西华令，大旱，封祷无获，乃积薪坐其上，自焚，火起而大雨至，远近嗟叹。
《搜神记》曰：凉辅，广汉人也，时旱，以五家［本书一百卷作官，此讹。］掾出祷，积薪柴自焚，须臾而雨作，［事具旱部。］
《玄中记》曰：南方有炎山焉，行人以正月二月三月行过此山，取山下木以为薪，燃之无尽，取其皮，绩之为火浣布，［神异经云，玄山长四十里，生不尽木，已具布部。］
《论衡》曰：或伐薪於山，轻小之木，合而束之，至於大木，十围以上，引之不能动，推之不能移，则委之於山林，收所束之小木而去，由此以论，知能之大者，其犹十围以上木也，人力不能举荐，其犹薪者推引大木也，孔子周流，无所留止，非圣材不明，道难行，人不能用也。
《神仙传》曰：焦先日入山伐薪以布施，先从村头一家起，周而复始。
《晋中兴书》曰：范汪，家贫好学，燃薪写书，写书既毕，诵读亦竟。
《世说》曰：荀公曾在晋武帝坐赐食，荀进饭，即谓坐人曰：此是劳薪炊也，坐者未之信，帝密遣问外，答云，实是故车脚。
《吴越春秋》曰：季札去徐而归，行道逢男子，五月被裘，采薪於道，旁有委金，季札见之，谓薪者曰：子来取此金，薪者曰：君举止何高，视何下也，五月被裘采薪，宁是拾金者乎，［事具隐逸部。］
《汝南先贤传》曰：蔡顺以至孝称，顺少孤，养母，尝出求薪，有客卒至，母望顺不还，乃噬其指，顺即心动，弃薪驰归，恐问其故，母曰：有急客来，吾噬指以悟汝耳。
又曰：侯瑾甚孤贫，依宋人居，昼为人佣赁，暮辄燃柴薪以读书，［事具文部读书篇。］
后汉张奂报崔子玉书曰：今月三日，举家居来此，本非所规，贪突贼阵。
《魏略》曰：文钦为庐江太守，为都督王陵所奏，钦诉曹爽，爽谓曰：陵责卿载谭［疑当作燂。］灰两舡，何为乎，闻足下起染舍，故作此灰耳。
【诗】隋岑德润咏灰诗曰：图规晕不缺，气改律还虚，欲燃愁狱吏，弃道畏刑书，未得逢彊阵，轻举欲焉如。
◇烟
《说文》曰：烟，火气也，焆々然也。
《列子》曰：赵襄子狩於山中，藉芿燔林，熻赫百里，有一人从石壁中出，随烟烬上下，众谓之鬼物，察之则人焉。
《春秋繁露》曰：人之言榼去烟，此奇怪也，非人所意也，祸福利害，无有奇怪乎。
《淮南子》曰：冬至甲子受制，木用事，火烟青，七十二日，戊子受制，土用事，火烟黄，七十二日，庚子受制，金用事，火烟黑。
又曰：哭之发於口，涕之出於目，此愤於中而形於外也，譬水之下流，烟之上寻火，［按寻火二字，疑当作燅。］徒南反，［三字疑系燅字音切，当双行小注。］夫又孰推之。
又曰：以束薪为鬼，以火烟为气，惑也。
《列仙传》曰：宁封子，黄帝时人，为陶正，有神人过之，为其掌火，能令火出五色烟。
又曰：教封子积薪自烧，而随烟气上，犹有骨，时人葬之。
谢承《后汉书》曰：吴郡徐相，为长沙太守，常食乾饭，不发烟爨。
许迈别传曰：迈有道术，烧香皆五色烟出，后莫知所在。
【诗】梁简文帝咏烟诗曰：浮空覆杂影，含露密花藤，乍如洛霞发，颇似巫云登，映光飞百仞，从风散九层，欲持翡翠色，时吐鲸鱼灯。